text
stringlengths 33
26.1k
| label
stringclasses 5
values |
|---|---|
Виталий Пронин Егитъёслэн «Шунды» огазеяськонэнызы кивалтӥсь Ольга Тронина ивортӥз «Шундыкар» лагерьлэн туэ радъяськемез сярысь.Пусйиз: азьвыл сямен ик, туэ но дорамы шутэтскыны вуылозы Эстониысь нылпиос. Вазиськонъёс, пе, вал Америкаысь нылпиослэсь но, жаль, загранпаспортсэс дасяса уг вутто. «Шундыкаре» шедён понна конкурсэ ужъёс вуо ни, соосты кутозы 18-тӥ июлёзь. Лагерь ортчоз июль пумын. Со огазеялоз 150 муртэ. Нош Башкортостанын удмурт нылпиослы «Усточикар» лагерьлэн сменаез августлы чакламын.Елена Васильева. | Иворъёс |
Виталий Пронин Кызьы вера Удмуртиысь ГИБДД-лэн управлениезлэн кивалтӥсез Александр Коробейников, полиция сярысь законлэн 23-тӥ, 24-тӥ статьяосаз верамын: полицейской пистолетсэ поттыны быгатэ, улонэзлы кышкытлык кылдэ ке.Калыклэсь мылкыдзэ бугыртӥз Интернетэ поттэм видеоролик. Отын ГИБДД-ысь инспектор водителез машинаысьтыз потыны куре, шораз пистолетэн мертаськыса.Та учыр луиз Ижевск-Воткинск сюреслэн 34 иськемаз 4-тӥ январе. Инспекторъёслэн син улазы сюриз Воткинск палась лыктӥсь машина. Водитель сюрес вылтӥ ворттылонъя куронъёсты тӥямысь, сое дугдытӥзы. Инспектор руль бергатӥсез документъёссэ возьматыны куриз, соиз пумит луиз. Соку инспектор пистолетсэ поттоно кариськиз.Кызьы вера Удмуртиысь ГИБДД-лэн управлениезлэн кивалтӥсез Александр Коробейников, полиция сярысь законлэн 23-тӥ, 24-тӥ статьяосаз верамын: полицейской пистолетсэ поттыны быгатэ, улонэзлы кышкытлык кылдэ ке. Видеоын адӟиське, водитель ассэ аляк возе, инспекторлы пумит кылзэ вера, кизэ пукон улаз ватэ. Кин тодэ, мар отын солэн? Таӵе выроссэ инспектор улонэзлы кышкытлык кылдытӥсь учырен лыдъя но пистолетсэ поттэ.Водитель вылэ административной уж ӝутэмын. Со Пермь улосысь Чайковский городын улэ. Кылем ар куспын со мынон-ветлон правилоосты 25 пол тӥям.Инспекторлы пумит уголовной уж ӝутон сярысь вераськонъёс ӧвӧл. Та вакытэ со, азьвыл сямен ик, ужзэ быдэсъя.Ангелина Снигирёва Туспуктӥз А. Горбунов Теги: прокуратура | Югдурез утён |
Виталий Пронин Кылем суббота нуналэ, 9-тӥ феврале, шаерысьтымы ваньмаз городъёсын но ёросъёсын куасэн бызьылонъя ӵошатсконъёс ортчизы. Озьы Удмуртиысь 6 сюрс пала спортэз яратӥсьёс «Россиысь куас сюрес» борды итӥськизы. Д. Леконцева, С. Иванова но Д. БелослудцеваВыль кабинаос Кужмоосыз спортсменъёс люкаськылӥзы Г. Кулакова нимо спорткомплексэ. Соослы капчи мылкыд но выль вормонъёс сӥзизы Тӧролэн но Правительстволэн администрациенызы кивалтӥсь Сергей Смирнов, мугорез кыдатон культурая, спортъя но егитъёсын ужан политикая министр Наталья Гольцова, Иж город Думалэн тӧроез Олег Гарин, олимпийской чемпионъёс Галина Кулакова но Тамара Тихонова но мукетъёсыз. Уноез тодазы вайизы Сочиын ортчем тол Олимпиада сярысь. Угось 5 ар талэсь азьло ортчем ужрадэ Удмуртиысь спортсменъёс но пыриськизы. — Азьло дырысен Россиысь тол амалъя ӵошатсконъёсын кужмо спортсменъёс Удмуртиысь вал, берло дыре но шаерысьтымы куасэн бызьылӥсьёс дуннеысь ӵошатсконъёсы пырисько, - шуиз Сергей Смирнов. - Кылсярысь, алигес Финляндиысь Лахти городын ортчиз дуннеысь егитъёслэн куасэн бызьылонъя чемпионатсы, отын Удмуртиысь 5 пиос ӵошатскизы. Спортсменъёслы шуныт кылъёс верамзы бере, вылӥ кивалтӥсьёс куас сюрес вылэ потӥзы. Дэмен ӝыны иськем кузьда сюресэз ортчыса, пыриськизы спорткомплексысь вакс-кабинаосты сӥё-дано усьтонэ. Табере Г. Кулаковалэн спорткомплексаз лыктэм спортсменъёс кылиськон-дӥсяськон интылы уз ёрме ни. — Таӵе вакс-кабинаос спорткомплексэ кемалась пуктыны кулэ ни вал, соостэк Россиысь бадӟым ӵошатсконъёсыз ортчытъяны лэземын ӧвӧл, - шуэ Удмуртиысь нылъёслэн сборной командаенызы кивалтӥсь, олимпийской чемпионка Тамара Тихонова. - Вазенгес соосты огдырлы татчы нуллӥзы биатлонъя А. Демидов нимо спорткомплексысь. Валамон, кабинаосты солань-талань нуллон капчиен ӧз сётӥськы. Соин ик куасэн бызьылӥсьёслы но 25 выль вакс-кабинаос басьтӥзы, азьланяз эшшо 5-сэ вайыны чакламын на. Россиысь Куасэн бызьылонъя федерацилэсь куронъёссэ Удмуртия быдэсак быдэстӥз ке, шаерамы спортъя ӵошатсконъёс ӵемгес ортчылозы. Нош кытын трос калык но бадӟым вожвылъяськонъёс, отын спортсменъёслэн быгатонлыкъёссэс возьматыны луонлыксы тросгес, спорт удысын коньдон уногес. Огезлэсь дано мукетыз «Россиысь куас сюрес» ӵошатскон котьку но котыраз трос калыкез люкалля. Туэ но сое ас доразы ортчытӥзы Удмуртиысь 5 городын но 22 ёросын. Куас вылэ султылӥзы пиналъёс но спортэз яратӥсь семьяос, кивалтӥсьёс но арлыдоос. Берло дыре куасэн бызьылонъя ӵошатсконъёсты мыло-кыдо ортчыто Дэбес ёросын. Кызьы вераз ёрос администрациысь физкультурая но спортъя ёзэн кивалтӥсь Андрей Князев, куасэн бызьылонъя ӵошатсконзы 2 нунал ортчиз, нырысетӥяз - «Россиысь куас сюресъёс», 2-тӥяз - ёросысь гурт шудонъёс. Кыказ ик ужрадэ вань муниципал кылдытэтъёсысь командаос пыриськизы, куасэн бызьылыны мылкыд карисьёс ичизэ 2 иськемез ортчизы. Пӧлазы вал 5 аресъем пиналъёс но. Нош Г. Кулакова нимо спорткомплексын кужмо спортсменъёс 10 иськемез ортчизы. Тужгес но учкымон вал воргоронъёслэн ӵошатсконзы. Стартэ потӥсьёс пӧлын вал Олимпиадае, дуннеысь студентъёслэн универсиадаязы но дуннеысь егитъёслэн первенствоязы пыриськылэмъёс. Финише вуытозь, тодмо ӧй вал, кин луоз нырысетӥ. Финиш гожез огдыре выжизы, шуыны луоз, куспазы ӝыны метр но виссы ӧй вал, Кез ёросысь Константин Главатских, Ижысь Равиль Валиахметов но Пичи Пурга ёросысь Денис Филимонов. Вормисьёс пӧлы шедемезлы дурыныз шумпотӥз тужгес егитэз - Денис Филимонов. — Котькуд стартэ капчи мылкыдын потыны тыршисько, быземъя гинэ шӧдӥськод ни аслэсьтыд кужымдэ, - шуэ Денис. - Куасъёсы умой нуизы ке но, кот куазь люкетӥз: пумазгес куасъёсы но «пуксизы», ӟигары но бырыны кутскиз. Алигес мон вуи Финляндиысь ӵошатсконъёсысь. Жаляса верано, дуннеысь егитъёс пӧлын 30-тӥ инты гинэ басьтӥ. Нырысьсэ бадӟым стартъёсы пыриськыса, валай: интыез воштон, куазьлэн аспӧртэмлыкез гинэ но кужым вылын шӧдӥське вылэм. Табере выль стартъёс витё, соослы дасяськоно. Нылъёс но та нуналэ 10 иськеме бызизы. Кужмоосыз соку ик висъяськизы ӝог быземенызы. Вормисе потӥзы Удмуртилэн сборной командаяз пырись нылъёс, эшъёс: Можга городысь Снежана Иванова, Эгра ёросысь Мазьги гуртысь Дарина Леконцева но Кез ёросысь Александрово черкогуртысь Дарья Белослудцева. Удмурт нылъёс Россиысь пӧртэм вузъёсын дышетско ке но, сборъёсын соос котьку ӵош бызьыло. Матысь дыре, Гурт шудонъёсы пыриськыса, вордскем ёросъёссылэсь данзэс утьыны дасясько. Валентина Емельянова Туспуктэмез авторлэн | Улон-вылон |
Виталий Пронин Татьяна Васильевна МАМОНТОВА - Дэри ёросысь Изгурт школаысь директорлэн воштӥсез, удмурт кылъя но литературая дышетӥсь. Егит визьнодасьлэн ужын емышъёсыз туж шӧдскымонэсь: пиналъёсыз вормисьёс луо удмурт кылъя олимпиадаосын, наукая конференциосын. Т. Мамонтова Дышетӥсьёс берто гуртэ Татьяна Васильевна Мамонтова 14-тӥ арзэ Изгуртысь школаын ужа. Дышетӥсь луон мылкыдыз солэн дышетскон вакытаз ик бурдъяськиз. Угось туж синмаськыса но яратыса учкылӥз покчи классъёсысь дышетӥсез Евгения Ивановна Яковлева шоры. Сыӵе ик гань-гань сямо, либыт, вазиськись луоно вал, малпалляз. Ма, кытысь Танялы сыӵе малпан йыраз каръяськиз? Мумиз-бубиз дышетон ужлы матын но ӧвӧл. Анаез Нина Юрьевна колхозын ужаз: доярка вал, столовойын пӧраськиз, выж миськиз. Атаез Василий Иванович колхозын ик механизатор луыса ужаз. Вероника апаезлы но гурт уж матынгес вал - Можгалась ветеринарияя техникумез бырйиз, пудоосты туж яратэ. Танялэн Валера выныз но Ижысь 42-тӥ училищее мынӥз, автомеханиклэн профессиезлы дышетскиз. Нош Танялэн, бадӟым классъёсы вуыса, визьнодась луон малпанэз уката юнмаз. Дышетӥсьлэн нуналаз бадӟым классъёсын дышетскисьёс пичиосты дышетылӥзы. Татьяна одно ик покчиосты визьманы куриськылӥз. Озьы школаез йылпумъяса, Глазовысь пединститутэ мыноно кариськиз - отын начальной классъёслы дышетӥсьёсты дасяло шуыса тодӥз. Нокин ӧз косы матэгес кариськыны - Ижевск Изгуртлэсь нырулын гинэ ке но. Нош анаен атаез нылзыя кариськизы - бырйид бере, пе, ойдо Глазове. Таняез келяса ик мынӥзы. Нош пединститутысь приёмной комиссиын шуге-леке вуттӥзы: туэ, пе, начальной классъёслы дышетӥсьёсты люкаськомы, но соос удмурт кылэн герӟаськемын уз луэ. Дэмлазы филологияя факультетэз, удмурт но ӟуч кылъя дышетӥсь луод, шуизы. Татьяна соглаш луиз - уго Изгуртысь школаын туж яратылӥз удмурт кылъя дышетӥсьлэсь Галина Витальевна Мамонтовалэсь урокъёссэ. Та быръёнэз пумысен нылмуртлэн одӥг пол но жалямез ӧвӧл. Туж кельшиз солы Глазовын дышетскыны. Преподавательёссы кужмоесь вал, али но тодаз кылемын дышетӥсьёсыз: Татьяна Геннадьевна Волкова (Та дыре Ижысь К. Герд нимо гимназилэн кивалтӥсез. - Авт.), Борис Иванович Каракулов, Надежда Михайловна Люкина, Мария Тихоновна Слесарева. — Практикаосмы городысь школаосын ортчылӥзы - дышетӥсьёсмылэн сак чакламзы улсын. Гуртэ милемыз нокин но ӧз лэзьылы. Соин котькуд уроклы тыро-пыдо дасяськисько вал, - тодаз вае Татьяна Васильевна. Нош пединститут бере егит дышетӥсь нокытчы палэнэ кошкыны ӧз малпа. Аслаз вордскем школаяз ик ужаны куриськиз. Зэм, соку ик удмурт кылъя дышетӥсьлэсь ставказэ ӧз сётэ. Изгуртысь школаын сыӵе выпускникъёсты будэто - диплом басьтэмзы бере егитъёслэн одно ик вордскем гуртазы ужамзы потэ. Соин дышетӥсьёслы дипломзыя но малпамзыя уж соку ик уг шедьы, куддыръя возьмано луэ. Анай кылэз гажаны юртто туала амалъёс — Удмурт кылъя монэ дышетӥз директормы Галина Витальевна Мамонтова. Соин, та предметэз мыным но оскиз шуыса, нырысь шумпотӥ но, ӧжытак куалектӥ но. Со урокъёсам ӵемысь пуке вал, - вера Татьяна Мамонтова. Татьяна Мамонтоваен ӵош Изгурт школаын удмурт кылэз нуэ Ольга Четкарёва. Дышетӥсьёс уг кышкало экспериментъёслэсь. Тани кӧня ке ар талэсь азьло доразы вазиськизы Дышетон удысысь йӧскалык ужпумъёсты эскеронъя институтын ужасьёс. Школаын электрон учебникъёсты эскеронъя площадка кылдытыны куризы. Нырысь та ужез мытӥзы покчи классъёсын - электрон кабъёсъя дышетскизы 3-тӥ но 4-тӥ классъёс. 5-тӥ классэ выжыса но, соос азьланьтӥзы выль амалъя дышетсконзэс. Нылпиос али 6-тӥ классэ вуизы ни. Пичи дыр — Соослы электрон учебникъёсын ужаны туж кельше. Секытэз номыр ӧвӧл. Семинаръёсын но милемлы ваньзэ валэктӥзы-возьматӥзы. Зэм, школаын ужаны кутским но, шугъяськонмы кылдӥз - учебникъёсты возьматыны интерактивной доскамы но, проектормы но ӧвӧл. Татын анай-атайёслы вазиськытэк ӧйлась. Тау кареме потэ соослы: мынам ӵектонэлы соглаш луизы, басьтӥзы ваньзэ. Та эксперимент возьматэ: электрон учебникъёсын ужаса, нылпиослэн удмурт кылэн тунсыкъяськонзы йылэ. Тани Ашальчи Оки сярысь темаез ортчиськом - огшоры учебникын кылбуръёсыз вань. Но электрон кабын кылбуръёсты кылзыны луэ. Тани котькуд писательлэсь биографизэ вераськом, со сярысь дышетӥсь кылъёсын гинэ уг мадьы - электрон кабын слайдъёс пото, видеоматериалъёс люкамын. Ваньмыз туж тунсыко. 6-тӥ классысь нылпиос озьы ик луыны кулэ кожало. Нош 9-тӥ классэ вуэм нылпиослы кылем арын таӵе амалэн урок возьматӥм но - паймизы: неужто, пе, удмуртъёслэн но таӵе учебникъёссы вань ни. Шумпотӥсько, удмурт кыл мукет предметъёслэсь бере уг кыльы ке, - шуэ Татьяна Васильевна. Урок йылпумъяськыку, электрон учебникъёсын дышетскисьёс тодон-валанзэс юнматыны быгато, нетбукын заданиосты лэсьтыса. Зэм, таиз уж уггес быдэсмы. Изгуртысь школаын нетбукъёс тырмыт ке но, выль электрон учебникъёсты усьтыны программаоссы уг тупало. Ассэ возьматыны уг дырты Татьяна Васильевна 5-тӥ-11-тӥ классъёсын удмурт кыл но литература нуэ. Нылпиосын ужаны туж тунсыко, соослэсь вераськемзэс кылзыны, улон шоры учкемзэс но тодыны туж кельше солы. Зэм, Изгуртысь школае нылпиос арысь аре золгес ӟучомыса вуо ни. Котыр коттедж посёлокъёс трос пуктӥсько. Отысь нылпиос но Изгуртысь школае лыкто - данакез ӟучъёс. Со сяна, Сизьгуртысь, Мешерысь, Кенӥысь, Дӥньтэмысь, Чультемысь пиналъёс вуо. Озьы Изгуртысь школаын дышетскисьёслэн лыдзы арысь аре тросгес луэ. 400 муртлы чаклам юртын али 526 нылпи тодон-валан люка, соин 2 сменаен дышетсконо луо. Удмурт кылэз дышето, 1-тӥ классысен кутскыса, но люкисько группаослы. Берло дыре югдур воштӥське: удмурт кылэз ляб тодӥсь анай-атайёс но нылпиоссэс гожто ӟеч тодӥсьёсыз пӧлы - анай кыллы мед дышозы, шуо. — Мукет школаосын сямен ик, классэз люкиськомы удмурт кылэз ӟеч тодӥсьёслы но ляб валасьёслы. Озьы дышетон 2 пӧртэм программая мынэ. Тани 6-тӥ классын пияше вань. Атаез удмурт, анаез бигер. Данил пизылы мон ӵектӥ «Ӟеч-а, бур-а, удмурт кыл!» капчиятэм программая дышетскыны. Нош со удмурт кылэз ӟеч тодӥсьёс пӧлы куриськиз. Туж умой дышетске. Ӝӧк вылаз котьку пичи словарь. Сётэм ужез со ваньзылэсь ӝог лэсьтэ. Мукетъёсыз, оло, 10 пол юалозы на, нош Данил словарьзэ усьтоз, учкоз, быдэстоз. Вакчи предложениос вераны быгатэ, нош макем ӟеч удмурт кылын гожъяське - диктантъёсыз ваньмыз «5»-лы, - вера Татьяна Васильевна. Дышетӥсьлы ужаны мылкыд сёто нылпиослэн вормонъёссы. Изгуртысь пиналъёс удмурт кылъя но литературая улоскуспо олимпиадаосын котьку но 10 устоосыз пӧлы шедё. Таяз арын 9-тӥ классысь Полина Селивёрстова удмурт литератураез тодӥсьёс пӧлын улоскуспо олимпиадаын вормись луиз. 11-тӥ классын дышетскись Даша Тотоева ёросысь олимпиадаын 2-тӥ интые потӥз. Татьяна Васильевна мыло-кыдо басьтӥськиз нылпиосын эскерон ужъёс радъян борды но. Ужъёсынызы потало ёросын, республикаын, улосъёс куспын радъям конференциосы. Кылсярысь, 9-тӥ классын дышетскись Полина Селивёрстова кылем сӥзьыл Казаньын ортчем «Чтения школьников на языках Российской Федерации» вожвылъяськонысь вормись луыса бертӥз. Отчы со «Изгуртын улӥсьёслэн диалектизмъёссы» ужен ветлӥз. — Москвае ветлӥм Даша Тотоеваен - отын Россиысь шаертодонлы сӥзем лыдӟонъёс ортчизы. Милесьтым ужмес отчы ӵектӥз республика - Быдӟым оже пыриськем гуртомы, егит нылаш Зоя Фёдорова сярысь гожтэммес вылӥ дунъязы. Даша Москваысь дипломен бертӥз. Нылпилы ведь кыӵе ке уж гинэ сётӥськод, сюрес возьматӥськод - солы тунсыко потэ ни, ачиз утчаськыны кутске. Тани 9-тӥ классын дышетскись Гриша Агафонов ёросын ортчем «Лидеры 21 века» конференциын 1-тӥ инты басьтӥз. «Мумыкор но соин герӟаськем сям-йылолъёс» сярысь ужзэ туж мыло-кыдо дасяз. Со понна артэ Мешерысь, Сизьгуртысь калыклэсь но юалляськиз. Ужзэ ёрос газетын но печатлазы. Та уженыз со вуоно арын республикаысь «Мои первые шаги в науку» конференцие шедёз, - шуэ Татьяна Мамонтова. УрокТатьяна Васильевналэн ужын тыршемезлэн емышъёсыз адӟисько ке но, ассэ возьматыны со уг дырты. Мон туж востэм адями, дыр вуиз ке, оло, сцена вылэ но пото ай, удмурт кылъя дышетӥсьёслэн конкурсазы но мыно, шуэ. Нош али Татьяна Мамонтовалэн выль но секыт ныпъетэз: школаын оскемын директорлэн воштӥсез луыны. — Школа ужез ӵуказелы кельтыны уг луы, ваньзэ туннэ лэсьтоно, соин куддыръя со дорам но бертэ, уйин но пуконо луэ, - пальпотэ Татьяна Васильевна. Ӝыны гурт - Мамонтовъёс Нылпиосты эскерон ужъёсы кыскыса, Татьяна Васильевналэн аслаз но вуж документъёсты бугыръяны мылкыдыз ӝутске. Тани быземез бере солэн фамилиез Мамонтова луиз. Изгуртын таӵе фамилия туж вӧлмемын. Школаын гинэ 4-ез ужасьсы - Мамонтовъёс. — Ай эшшо ми Изгуртын Мамонтова Татьянаос но 4 кузя. Почтаын паймо: кудзылы гожтэт вуэ? Ярам, атай нимез гожто ке, озьы Татьяна Васильевнаос 2 кузя кылиськомы ни, - пальпотэ Татьяна Мамонтова. Гань-гань сямо дышетӥсь-лэн семья улонэз но лад-лад, дыртытэк радъяськиз. Алексей кузпалыныз соос школаысен эшъяськизы. Алёша Мамонтов 1 ареслы пичигес вал ке но, 11-тӥ классын дышетскись Татьянаез школаын шулдыръяськон ӝыт бере келяса мынӥз. Собере яратонзылэсь кужымзэс мертазы иськемъёс пыр - Таня Глазовын дышетскиз, нош Алёша, Ижысь монтажной техникумез йылпумъяса, армие кошкиз. Озьы 5 ар эшъяськизы. Армия бере Алексей Ижысь гурт удысъя кун академие дышетскыны пыриз на. Нош 2005-тӥ арын сюан шудӥзы. Табере Юля нылзылы 10 арес ни, Алёназылы - 3 арес. Эшшо 7 аресъем Машизы вань. 3 нылъёсыз — 2 ар талэсь азьло, секыт висьыса, улонысь кошкиз Вероника апае. Солэсь нылзэ бордамы басьтӥмы. Машалы соку 5 арес вал ни. Туж потӥз: Машилэн вӧзаз мед луоз адями, кинлы со сюлмаськонъёссэ но шумпотонъёссэ вералоз, кин юрттоз солы. Табере Машимылэн сюлмыз но шуназ ни: мыным «мама» шуыса вазе ни, - вера Татьяна Васильевна. Изгуртысь огаз выль ульчае Мамонтов кузпалъёс выль юрт ӝутӥзы, бакча мертто. Татьяна Васильевна туж яратэ сяськаосын вырыны, уката розаосты утялтыны кельше, пе. Нош кузпалыз тани пудо вордыны но ӝутка - асьмеос, пе, гуртын ук, асьмелэсьсэ будэтоно. Татьяна Мамонтова шумпотэ: туала пиналъёс туж чырткемесь. Юанзы кылдӥз ке - юалозы, сюлмаськонзы вань ке - вералозы. Классысьтыз нылпиосыз но туж капчиесь - 6-тӥ классэныз ӵош Татьяна Васильевна походэ но потэ, Удмуртилэн пӧртэм сэрегъёсаз экскурсиосын но вуэ. — Нылпиос пӧлын мон асме туж каньыл шӧдӥсько, школае лобыса кадь мынӥсько, - шуэ Татьяна Мамонтова. Елена Скворцова | Иворъёс |
Виталий Пронин 2017-тӥ арын Удмуртия шедиз вузъёссэс палэнэн поттыны дась луись улосъёс пӧлы. Элькунысьтымы Экономикая министерство та вакытэ ужбергатӥсьёс пӧлын юалляськон ортчытэ: марзэс соос палэнэ поттыны дась, кыӵе юрттэт возьмало республикамылэсь но мукет. Валэктонъёс вылэ пыкиськыса, кылдытэмын луоз Удмуртилэн экспортъя планэз, радъяськозы экономикаез ӝутонъя пӧртэм пумо ужрадъёс. Юалляськон ортчытӥське 2017-тӥ арын 30-тӥ ноябрёзь, валэктонъёсты ыстоно ved@ekonomy.udmlink.ru, юанъёсты кылдӥзы ке, жингыртыны луоз 49-74-60 номеро телефонъя. Элина Кумачёва Туспуктӥз А. Горбунов | Улон-вылон |
Виталий Пронин Транспортъя но сюрес хозяйствоя министерство ёрос администрацилэн куремезъя гурт калыкез нуон-ваёнъя выль проектсэ пыӵатыны кутскиз. 7 интые 9Туэ февраль толэзе Сьӧлталась 7 бадӟым гуртъёсы - Кӧпкала, Уть-Сюмсие, Кильмезь-Бияе, Узие, Халдые, Валамазэ, Югдонэ - автобусъёс ветлэмысь дугдӥзы. «Уваавтотранс» предприятие, бадӟым ыштонъёс адӟыса, та ныпъетэз нуыны ӧз вормы ни. Ёросысь калык чабкиськиз: кызьы уж дуре, больницае, дышетскыны табере ветлод? Ёросысь кивалтӥсьёс секыт югдурзы пумысен одӥг пол гинэ ӧз вазиськылэ вылӥ кивалтӥсьёслы. Тулыс Правительство ёросын пилотной проектсэ пыӵатон борды басьтӥськиз. Соя адӟыны луоз, кызьы умойгес радъяно гуртысь гуртэ вуонэз. Угось Сьӧлта ёросын кадь ик сюлмаськытӥсь югдурзы Ува, Вавож, Сюмси но Камбарка ёросъёсын. Сьӧлта ёросысь Сюромошуре сюресэз паськытатӥзы но автобус лэзьяны кутскизы.Сьӧлта ёрос администрациысь лэсьтӥськонъя, архитектурая, ЖКХ-я ёзэтысь ужась Наталья Ефимова доразы быдэсъяськыны кутскем проект сярысь вера:- Пумиськылӥм «Удмуртавтотранслэн» кивалтӥ-сеныз Альберт Ахметшинэн, со соглаш луиз ёросын маршуртъёс усьтыны. Нырысь 7 гуртэ автобусъёс кошкизы. Та проект чотын улӟытыны кариським куке-соку ворсаськем Сьӧлта-Гопгурт маршрутэз но. Со сяна, луонлык кылдӥз нырысьсэ Сюромошуре автобус ысъяны. Отын улӥсьёс кемалась автобус куро ни вал, но сюрессы сюбег вал. Кылем арын сюрессэс паськытататӥзы.Валамон, гуртэ ветлӥсь автобусъёс пассажиръёсты нуллӥсь предприятиослы пайда уг ваё. Но Правительство «Удмуртавтотранслэсь» ыштонъёссэ берыктон понна коньдон висъяз. Туэ ёрослы со понна сётэмын 415 сюрс манет. «Удмуртавтотрансэн» огкыл ар пумозь гожтэмын. Озьы ик чакламын льготникъёслы - ужысь но ожысь ветеранъёслы, инвалидъёслы - ёросын ветлӥсь рейсовой автобусъёсы пичиятэм дунын проездной. Нош пенсионеръёс 1-тӥ майысен 1-тӥ октябрёзь, билетлэсь ӝыны дунзэ гинэ тырыса, автобусэн ветлыны быгато. Гуртоослы - шумпотонСюромошуръёс уг ик оско вал ини, соос доры но автобус вуылыны кутскоз шуыса.- Автобус дорамы ноку ӧз ветлылы бере, адямиосмы ќз но возьмалэ кадь, - вера Сюромошур муниципал кылдытэтын ужась Тамара Кольцова. - Кин ке Сьӧлтае аслаз машинаеныз мынэ, мукетъёсыз, огазе кариськыса, дунтэмгес мед усёз шуыса, таксиез ӧте вал. Со адямиез интыозяз нуэ ук. Нош рейсовой автобусысен, шуом, больницае ик ог 2 иськем пыдын вамышъяно на. Соин али вераны шугъяськиськом ай, автобусэн гуртоосмы трос ветлозы-а шуыса. Гуртоос шуизы вал: арняяз одӥг пол, четверге, автобус ёрос центре вуттылӥз ке, тырмоз. Угось та нуналэ Сьӧлталан базар ортче, но мукет гуртъёсысь адямиослэн но та нуналэгес ик потэ Сьӧлтала потамзы. Ми доры вторнике но пятницае автобус сётӥзы. Автобуслы тужгес шумпотӥзы пенсионеръёс, таксилы трос коньдон быре ук. Озьы нырысетӥ рейсэ 5 адями люкаськиз. Но автобус ӝыны сюрес вылын тӥяськем. Гуртоос нош ик таксиен Сьӧлтала мыноно луизы. Соин адямиослэн рейсовой автобуслы осконзы выльысь кысӥз.Но автобус умой-умой ветлыны кутскиз ке, адямиос озьы ик пумен дышозы улонзэс соя тупатыны. Оло, артысь 4 иськемын Вутноын улӥсьёс но дорамы потаны кутскозы. Собере автобус бичаны кулэ на Шактапиысь калыкез, но отын но чиньыен лыдъямон сяна адями уг улы ни. Шат Мадьяр гуртысь адямиос рейсэз тырмытозы? Таиз гурт Сьӧлталэсь ог 2 иськемын гинэ, отысь улӥсьёс тросэз ужало, дышетско ёрос центрын.Сюромошуръёслэн вань на эшшо одӥг воштӥськонзы. Кылем арысен сюрессы паськытаз бере, татчы туэ сӥзьылысен кутскоз ветлыны школа автобус. Сюромошурын 9-тӥ классозь гинэ дышетско, собере пиналъёс Сьӧлтала яке мукет гуртъёсысь школаосы мыно.Тужгес кулэясько вал автобуслы Узиын улӥсьёс. Соос доры автобус арняяз 4 пол вуылэ. Узи муниципал кылдытэтысь ужась Анна Снигирёва верамъя, февральысен автобус ветлэмысь дугдэм бере котькуд гурт кенешон кутскылӥз та ужпумысен.- Милям тросэз калыкмы Сьӧлталан ужало, ӧжыт ӧвӧл больницае ветлӥсьёс но. Тросэзлэн машинаоссы вань ке но, данак адями автобусэн ветлыны мылкыд каре. Маршрут выльысь усьтӥськоз шуыса ивортэммы бере нырысетӥ нуналаз Сьӧлтала потыны Узиысь но котыр гуртъёсысь гинэ люкаськиз 13 мурт. Нош автобус эшшо пыра на Шаклей но Кӧлесур гуртъёсы. Милемлы Узиысь Сьӧлтала ог 22 иськем мыноно. Таксиен одӥг пала 300-350 манет усе. Валамон, со укыр дуно. Нош автобус билетлэн дуныз ог 56 манет.Ангелина Снигирёва Туспуктӥз Эдуард Эсенкулов | Улон-вылон |
Виталий Пронин Шаерамы кутскон сётэмын «Кышкытлыктэм пичи дыр» ужрадлы. Нылпиослэсь правооссэс утёнъя уполномоченной Ольга Авдеева вераз: со пумтэм луоз. Трос калык люкаськылон интыосын эскеронъёс ортчыло. Ижысь 8 номеро нылпи поликлиникаын кышкытлыклэсь утиськонъя куронъёс тӥямын ӧвӧл.Огнетушительёссы тунгон улынИжысь 8 номеро нылпи поликлиникаын нунал ӵоже ӵаш! вазе. Пичи нылпиосын анай-атайёс эмъясьёс доры вазь ӵукнаысен лыктыны кутско. Черод уг кулэсмы ӝытозь. Нырысетӥ этажысь холлэ радэн пуктылэм коляскаос ветлыны люкето. Поликлиника пуктэмын ай совето вакытъёсы - соку малпан ӧй вал, «нылпи транспорт» тамында луоз шуыса, соин ик солы нимысьтыз интыос чакламтэ. Эмъяськон организация борды юнматэмын Устинов но Первомай ёросъёсысь 17 сюрс пала нылпиос. Эмъясьёс доры нуналлы быдэ ог 650-эз вуэ.Нош кытын нылпиос трос, отын уката юн чакласьконо кышкытлыклэсь. Кемеровоын кышкыт учыр луэм бере анай-атайёс туж сак луэмын. Чаклаллям ни: та поликлиникаын куд-ог ӧсъёс нуназе шорын но пытсамын, огнетушительёс тунгон улын. Ӝожтӥськонзы вуиз Нылпиослэсь правооссэс утёнъя уполномоченнойлы Ольга Адеевалы.Эскерисьёс поликлиникае ӝог вуизы. Лыктӥз ачиз Ольга Авдеева, соин ӵош - Ижысь тылпу алонъя валтӥсь инспектор Алексей Комаров. Ортчизы поликлиникаетӥ, кенешизы анай-атайёсын, поликлиникалэн кивалтӥсьёсыныз. Шумпотымон: ӵашетон юнме вылэм. Алексей Комаров вераз: та эмъян учреждение вазен но тылпу кысӥсьёслэн син улазы ӧз шедьылы, кышкытлыклэсь утиськонъя куронъёс татын тыро-пыдо быдэсъясько.Та нуналэ но запасной ӧсъёс усьтэмын вал.- Милям соос 4, - вераз поликлиникалэн валтӥсь врачез Ирина Сученкова. - Поликлиника уйлы пытсаськытозь, соосты ум ворсаське. Бен, вань на милям эшшо кӧня ке ӧсъёсмы - лабораториосмылэн, кылсярысь. Валамон, юнме дыръя соосты пась ум возиське, кулэлыкез ӧвӧл.Огнетушительёс поликлиникаын, зэмзэ но, эркын вылӥллямтэ - нимысьтыз лэсьтэм коробын пытсамын. Но тылпу алонъя валтӥсь инспектор Алексей Комаров та понна валтӥсь врачез ӧз пыкылы.- Туала вакытэ одӥг эмъян учреждение но огнетушительёсты эркын уг возьы, - шуиз со. - Угось адямиос соосты исатэк уг чидало - тӥяло. Жаляса верано, асьмеос вунэтыны кутским, кызьы астэ возёно трос калык люкаськылон интыосын. Кылсярысь, котькуд нылпи поликлиникаын адӟымон интыын ошылэмын эвакуацияя планъёс. Но соосты кин ке учкись вань-а? Шуг вераны.Поликлиникалэн валтӥсь врачез Ирина Сученкова верамъя, берло дыре, пе, уката секыт ужаны луиз. Угось быдэ вуымтэос алякъясько, юромо ӵын потто я эшшо маке - сигнализация ужаны кутске. Эвакуациос ӵем луыло. Нош куд-ог анай-атайёслэн талы вожзы потэ...Гимназия азе кулэ пус Кузебай Герд нимо гимназия вӧзысь сюрес машинаосын лумбыт сямен тырмемын - кышкыт учыр кылдӥз ке, дышетон организацие спецтехника сюрыны уз быгаты.Уката трос машинаос тымисько татчы ӵукнаосы - туала анай-атайёс пиналъёссэс дышетскыны пыдын уг лэзё ни. Вылаз ик, гимназиен одӥг липет улын интыяськемын нылпи сад - пичи пиналъёсты город транспортын ки вылын уд вайы.Но кылдэм югдур, шӧдске, асьсэлы анай-атайёслы ик кельшемысь дугдӥз. Вазиськонэн потӥзы Нылпиослэсь правооссэс утёнъя уполномоченнойлы - сюрес вылэ, пе, машинаен ворттонэз алӥсь пус пуктоно. Югдурен соглаш кариське гимназилэн кивалтӥсез Татьяна Волкова:- Дышетскыны кутскиськом 8 но ӝыны часын, - шуиз со. - Урокъёс мыныку, школаямы ог 1 сюрс адями луэ, нылпиосты но, дышетӥсьёсты но лыдъяса. Марысь мар ке, зэмзэ но, кышкытлык кылдыны быгатоз.Нылпиослэсь правооссэс утёнъя уполномоченной Ольга Авдеева гимназие вуылӥз ГИБДД-ысь 1-тӥ отделэн кивалтӥсь Вениамин Вычужанинэн ӵош. Соглаш кариськизы: татысь сюрес вылэ пус пуктоно!- Малпасько, со пуслэн кужымез луыны кулэ нимысьтыз чаклам дыре, кылсярысь, 9 час ӵукнаысен нуназе берозь - урокъёс мынон вакытэ, - вераз Вениамин Вычужанин. - Дырез пыр-поч чаклалом на гимназилэн администрациеныз.Алӥсь пус матысь дыре ик кылдыны быгатоз ни. Нялтас вераса, сое кылымтэ-адӟымтэ улсы кариськем понна 500 манет штраф тупатыны луоз.Ольга Авдеева верамъя, машинаос укыр трос шуыса, ӝожтӥсько мукет дышетон учреждениос но - котькудӥз учыр нимаз эскеремын луоз.Вазиськонъёс трос Нылпиослэсь правооссэс утёнъя уполномоченнойлы котьку но вуылӥзы пиналъёсты кышкытлыклэсь утёнэн герӟаськем вазиськонъёс. Но «Кышкытлыктэм пичи дыр» ужрадэз ялэм бере уката трос луизы. Берло ог 2 арня куспын 70 пала ӝожтӥськонъёс люкаськизы ни. Уката тросэз - Ижысь, но вань соос Сарапул, Вотка, Глазов городъёсысь, Дэри, Алнаш ёросъёсысь но.- Анай-атайёсты уката сюлмаськыто шунась лымы улысь потӥсь канализация люкъёс, соос усьтыса кылемын шуыса, 14 ӝожтӥськон вуиз, - вераз Ольга Авдеева. - Туннэ нуналлы ваньмыз ворсамын. Озьы ик данаксэ кышкато нылпи организациос котырысь сюресъёс - машинаос пумтэм-йылтэм ворттыло, «кыллись полицейской» ӧвӧл, пе. Таосыз вазиськонъёс ыстэмын ГИБДД-е но, муниципалитетъёсы но - ужрадъёс кутӥськозы.Ольга Авдеева верамъя, 5 ӝожтӥськон вуэм ни, нылпиос люкаськылон интыосын тылпу потонлэсь утиськонъя куронъёс уг быдэсъясько шуыса - эскеронъёс возьматӥзы: 4-яз учырын зэмлыкез вылэм. Кышкытлык кылдыто буш сылӥсь юртъёс но - отын нылпиос шудыны-бызьылыны ярато. Кылсярысь, таӵе юрт вань, пе, Алнаш ёросысь Варзи-Ятчиын. Но Нылпиослэсь правооссэс утёнъя уполномоченнойлэсь куронзэ отын ӝог кылӥзы: куштӥськем юртэз кенеразы ни, гурт кенешын огкылэ вуыны кулэ, мар отӥяз карозы соин.Жаляса верано, нылпиос кышкыт учыре шедьыны быгато котькытын - спортплощадкаосын, поликлиникаосын, школаосын, нылпи садъёсын. Соин ик Ольга Авдеева вазиськиз калыклы: сыӵе интыосты шараяно, тырмымтэосты палэнтоно. Та понна жингыртыны луоз 8(3412)571-049, 8(3412)571-027 номеро телефонъёсъя яке гожтоно AvdeevaUp@yandex.ru электрон адресэ.Элина Кумачёва | Улон-вылон |
Виталий Пронин Лыктэмъёс буре ваё гожъяськисез но тодосчиез, верало солэсь лэсьтэм ужъёссэ, лыдӟо кылбуръёссэ.14-тӥ толшоре 120 ар тырмиз удмурт югдытӥсь Кузебай Герд вордскем дырысен. Юбилеезлы сӥзьыса, Ижын но Вавож ёросын уно ужрадъёс ортчизы.Трос аръёс ӵоже ини Кузебай Гердлэн вордӥськем нуналаз Ижысь синпелетэз доры уно калык люкаське. Лыктэмъёс буре ваё гожъяськисез но тодосчиез, верало солэсь лэсьтэм ужъёссэ, лыдӟо кылбуръёссэ. Туэ но, вордскем нуналыз шутэтскон нуналлы ке но тупаз, синпелет трос адямиез огазеяз. Шумпотымон, та ужрадэ мӧйыос гинэ уг вуыло - арысь аре тросгес но тросгес егитъёс лыкто.Люкаськемъёс азьын вераськиз «Удмурт Кенеш» огазеяськонлэн тӧроез Татьяна Ишматова. Со эшшо огпол вераз: Кузебай Герд уно удысъёсын бадӟым пытьы кельтӥз, солэсь кутскем ужъёссэ ми азинтыны но дунъяны кулэ. Историмес утён но будӥсь поколениослы кельтон, азьветлӥсьёсмес данъян - асьмелэн одӥгез валтӥсез ужпуммы.Та нуналэ ик Вавожын - Кузебай Гердлэн вордӥськем палъёсаз - «Гердлы - 120» флешмоб радъяськиз. Вавожысь парке потӥзы ёрос администрациын, культура удысын ужасьёс, пенсионеръёс, дышетскисьёс но вань мылкыд карисьёс. Азьвыл ик рос-прос дасям сценарийя нырысь соос султӥзы одӥг бадӟым круге, нош собере, кузьылиос сямен, кылдытӥзы «Гердлы 120» букваос. Быдэсыз флешмоб вылӥысен камерае гожтэмын вал. Бадӟым экранысен видеоез адӟыны луоз 15-тӥ тулыспалэ Элькун Герд лыдӟонъёсысен.Герд лыдӟонъёс арлы быдэ ортчыло. Кылем арын конференция радъяськиз Пичи Пургалан, нош туэ, югдытӥсьлэн юбилеезлы сӥзьыса, ужрадэз кенешемын Вавожын лэсьтыны. Таяз радэ конференцилэн темаез - «Кузебай Герд улэ асьмемын ӵош». Валтӥсь докладэз лыдӟоз тодосчи Василий Ванюшев. Ужрад огазе люкалоз шаерысьтымы 400 пала адямиез: тодосчиосты, кивалтӥсьёсты, дышетӥсьёсты но пиналъёсты.Кылсярысь, Ижысь Г. Красильниковлэн музей-квартираяз удмурт тодосчиос, литературоведъёс вераськизы К. Гердлэн ужъёсыз пумысен - кӧняез но кыӵе ӟечлыкен вуттэмын лыдӟись дорозь, кыӵе вакытэ но кыӵе критикъёсын дунъямын, макем трос но зол эскеремын. Элькунысьтымы Йӧскалык библиотекаын ужасьёс ортчытӥзы кылбуръёссэ лыдӟон ужрад. К. Гердлэсь чуръёссэ тодэ вайытӥзы шаерысьтымы тодмо артистъёс, журналистъёс, гожъяськисьёс, кивалтӥсьёс. Вавож ёросысь Гурезь-Пудга музее 2 нунал ӵоже вань мылкыд карисьёс дунтэк пыраны быгатӥзы. Табере гурезь-пудгаос рос-прос дасясько ини ёрос Герд лыдӟонъёслы, ужрад ортчоз 26-тӥ толшоре.Елена Рябина | Улон-вылон |
Виталий Пронин Тросэз тодмо удмурт адямиос понна таиз гужем весяклы сюлэмъёсазы кылёз - соос асьсэлы пар шедьтӥзы. А. Эркишевлэн но Н. Алексеевалэн семьязы.Куазь ӧз люкетыСюан гур жингыртӥз Пичи Пурга ёросын. Отын вордскем усточи Анатолий Эркишев кузпалъяськиз. Сцена вылын кырӟакуз-тапыртыкуз, йырын юанъёс бергало вал: кыӵе нылаш меда та кизилилэсь сюлэмзэ ас палаз карыны быгатоз? Шедиз сыӵе апок - Удмурт театрысь егит артистка Наталья Алексеева. Егит кузпалъёслэн творчество удысын ужамзы шӧдӥськытэк ӧз кыльы сюаназы но - со аспӧртэмлыко ортчиз.- Ми сюанмес ортчытӥмы Удмуртиын, - вера Анатолий Эркишев. - Собере «чечым толэзь» карыны кошкимы Испание. Удмуртиын куазь урод улӥз бере, чебер сюан туспуктэмъёс лэсьтыны ӧм быгатэ. Натӥе ӵектӥз Испаниын фотосессия радъяны. Шедьтӥмы отысь ӟуч кылын вераськись туспуктылӥсез но, руль бергатӥсез но, йырси тупатӥсез но, ымныр буясез но. Сьӧрамы юромо кутӥмы вал сюан дӥсьёсмес. Фотосессимы ортчиз Таррагона, Салоу, Барселона городъёсын.Яратӥсь сюлэмъёс тодматскизы Удмурт театрын. Та вакытэ кыкназы но отын ужало. Яркыт малпанъёссэс улонэ пыӵатыны выро ӵошенназы. К. Алексеевлэн но Э. Панченколэн семьязы.Буёлэн пыласьконНаталья Алексеева Эркишева луиз ке, мукетыз удмурт кизили - Эльвира Панченко - алигес гинэ Алексеева кариськиз. Егит кырӟась синмаськем Ижысь техникая кун университетэз йылпумъям Костя Алексеевлы. Егитъёс ог-огенызы тодмоесь вылӥллям ини 2011-тӥ арысен ик. Тодматскиллям психология тренингын. Кизилиос йӧспӧртэм адямиос бере, таослэн но куранзы-сюанзы огдышем сямъя ортчымтэ.- Сюан сярысь нырысь ик кылпум поттӥз Костя, - вера Эльвира. - Бызьыны ӵектӥз Ижысь «Динамо» стадионын. Июнь толэзе Егитъёслэн нуналазы отын ортчиз буёлъёсын пазяськыса шудон. Ӵапак соку ик Костя ӝот-ӝот шуиз: асьмеос ӵошен! Озьы ваньмыз сярысь ӵошен малпаськимы. Гожтӥськоно кариськимы. Мон чакламъя, котькуд сюан аспӧртэмлыко луэ. Милямез висъяськиз горд, лыз буёлъёсын (Костялэн костюмез пеймыт-лыз вал ке, Эльвиралэсь йырси пунэтсэ чебертӥзы ӵыж-горд сяськаос - авт.). Сюанамы кырӟазы-эктӥзы эшъёсмы гинэ. Куноосмес шулдыртӥз «Арена» шоу - пиос киосазы шашкаосты тыш-таш бергатыны быгатэменызы паймытӥзы.Буёлъёсын пазяськон шаермылы паласькиз Индиысь. Отын улӥсьёс малпало: макем зол пӧртэм буёлъёсын наштаськод, сокем трос шумпотон пӧлын пыласькод. Озьыен, али гинэ кылдэм семья котыртӥ шуд гинэ ветлоз.Шӧдӥсь сюлэм С. Павловлэн но С. Ручкиналэн семьязы.Бызиз «Сайлент Ву Гур» группаысь кырӟась Светӥ Ручкина но! Жингрес куараё нылаш сюлэмзэ усьтӥз удмурт пияшлы - Семён Павловлы. Ог 3 ар талэсь азьло, ай Светӥ соку дышетскиз Финляндиысь Хельсинки городысь огаз университетын, Ручкина Москвае вуиз. Эшъёсыныз кенешизы театре ветлыны. Егит усточилэн сюлэм шӧдэм, лэся: серекъяса тодмоезлы верам - мон, пе, вуоно кузпалэным тодматскыны мынӥсько, но со та сярысь уг на тоды... Кылъёсыз быдэсмизы - та ӝытэ Светӥ тодматскиз Семёнэн. Синмаськиз... но кошкиз Ижкаре. Пияш соку ик сюлмаськыны ӧдъяз, Интернет пыр гожтӥз: «Привет, ӟеч-а дорад бертӥд?» Та бордысен ик кутскиз егитъёслэн матэктонзы. Семёнлэн выжыосыз Удмуртиысь. Тырше выж лэсьтонъя инженер луыса.- Бызьыны ӵектӥз май толэзе нюлэскын ошмес дурын, - тодаз вае Светӥ. - Монэ со отчы ӧрекчаса нуиз - фотосессия, пе, ортчытомы. Отысен шуныт кылъёссэ вера, вера... Мынам синкылиосы васько. Юасько: тон уд кышкаськы-а быдэс улонмес ӵошен ортчытыны? Со вазиз: уг! Тӥни соку ини семья кылдытыны соглаш кариськи.Егитъёслэн сюанзы ортчиз этно но эко стилья. Инкуазьлы матын луон, удмурт шӧм пыӵамын вал котькытын: кузпалъяськисьёслэн дӥсьёсазы, куноослэн тапыртонъёсазы, сиён-юонын...Сюанзылы егитъёс ас киосынызы дасяллям бадӟым сюлэм выллем панно. Ӧз вунэты Светӥ сӥё-дано ужрадзэс чебертыны жингрес куараеныз - люкаськемъёс азьын быдэстӥз бызьыны дасяськись нылмурт сярысь вашкала калык кырӟанэз.P. S. Вылӥ верам семьяос сьӧры азьланяз кыстӥськозы мукетъёсыз но удмурт усточи егитъёс. Кылӥськиз, «Шунды» огазеяськонлэн кивалтӥсез Ольга Тронина пурга кен луэм шуыса - кылем арняе сое кураны ветлэм «Шунды» огазеяськонысь тужгес мыло-кыдо казакпи Влад Степанов. Егитъёслэсь бере уг кыльы крезьгурчи Марина Ходырева но, со сюан дэрем утча.Ольга Корепанова Теги: улон-вылон | Улон-вылон |
Виталий Пронин Выль ар азьын Алнаш ёросысь Елена Жукова «Ёлка желаний» акцие пыриськиз. Россиысь Президентлы Владимир Путинлы, дышетсконзэ капчигес карон понна компьютер курыса, гожтэт келяз. Владимир Владимировчилэсь кузьымзэ Еленалы вуттӥз Удмуртиысь Тӧролэн но Правительстволэн администрацизылэн кивалтӥсез Сергей Смирнов. Туспуктэм udmurt.ru сайтысьЕлена трос нылпиё семьяысь, соос 5 кузя. Нылаш школаын «5»-лы дышетске, англи кылэз но математикаез яратэ, пӧртэм ӵошатсконъёсы, олимпиадаосы пыриськылэ, отысь вормонъёстэк уг бертылы. - Гожтэтме келякум, туж оскисько вал малпанэ быдэсмоз шуыса. Компьютер мыным кулэ англи кылэз онлайн дышетыны, проектъёс гожъяны, - вераз Елена, - кемалась ик ӧвӧл киужен вырыны кутски, Интернетысь видеоурокъёс учкыло, вылезлы дышетско. Вынылы но дорысь ужзэ быдэстон понна компьютер кулэ, кузьымлы кыкнамы шумпотӥськомы. Нылашлэн вынъёсыз но кузьымтэк ӧз кыле, соослы быдэн конструктор ваизы. - Еленалэсь малпанзэ Президент быдэстӥз, мон солы юрттӥ гинэ, - вераз Сергей Смирнов, - туж шумпотӥсько таӵе быгатӥсь нылашен тодматскыны удалтӥз шуыса. Малпасько, азьланяз но солэн вань бадӟым малпанъёсыз быдэсмылозы шуыса. УД Теги: ёлкажеланий кузьым президет Путин | Иворъёс |
Виталий Пронин Ёросын улӥсьёслы но куноослы таӵе кузьым лэсьтӥзы районысь шаертодонъя музейын ужасьёс.Ёрос центрын кылдӥз туж тунсыко арт-объект - «Вавож-крезь» ӟус.Ёросын улӥсьёслы но куноослы таӵе кузьым лэсьтӥзы районысь шаертодонъя музейын ужасьёс. Озьы крезез тодэ вайытӥсь ӟус вылын ял карыны, вашкала удмурт крезьгур инструментлэсь небыт куаразэ «кылзыны» быгато вань мылкыд карисьёс. Но калыклы уката кельше кадь туспуктэме пуксьылыны.Нош ёрос администрация вазиськиз районысь вань предприятиослэн, учреждениослэн кивалтӥсьёссылы, нимаз ужбергатӥсьёслы - оло, ӟеч кутсконэз азинтыны мылкыд карисьёс шедёзы, черкогуртын эшшо мукет но тунсыко арбериос кылдозы. Сергей ЗахаровТуспуктэм: vavozh-raion.udmurt.ru | Улон-вылон |
Виталий Пронин Куинетӥ арзэ пиналъёс пӧлын боксъя «Ымусьтон ӵошатскон» ортчытӥз. Сое радъя удмурт тренер, Ижысь «Забияка» клубын ужась Юрий Никифоров. Ӵошастконлэн данэз арысь аре йылэ. Туэ та ужрадэ, Удмуртиысь сяна, Нефтекамскысь но куноос вуылӥзы.14-15 аресъемъёс пӧлын шаплыесьгес вал ке лыктэм куноос, 16-17 аресъемъёс пӧлын Ижысь «Рекрут» клубе ветлӥсьёс вормизы. Теги: бокс спорт | Иворъёс |
Виталий Пронин Ижкарын 3-тӥ арзэ ужа культурая но историяя «Антей» клуб. Сое кылдытӥз егит экскурсовод, историк Максим Блинов. М. Блинов — Максим, тон Ижкарын экскурсиос ортчытъяськод. Нош ку ачид Удмуртилэн шоркареныз тунсыкъяськыны кутскид? — Мон вордски Можга ёросысь Уча черкогуртын, будӥ Можгалан. Бӧрысь семьямы Ижкаре интыяськиз. УдГУ-ысь историяя факультетын дышетски. Одӥг пол Литвалэн шоркараз, Вильнюсэ, конференцие вуылӥ. Туж пайми, макем ӟеч соос тодо карзылэсь но кунзылэсь историзэс: университетысь тодосчиос но, студентъёс но, азбар ӵужисьёс но, руль бергатӥсьёс но. Соос карзэс ярато, историзэс гажало, соин Вильнюсэ сомында туристъёс вуыло. Мон малпай: малы Ижын озьы ӧвӧл? Вильнюсэ вуылэме бере Ижын нырысетӥ экскурсия ортчытӥ. Нырысь-валысь велосипедъёсын ветлӥм, бӧрысь пыдын поръяны кутским, али город сьӧры походъёсы но потаськом. Огазеяськонмес «Антей» клуб нимам. Антей - вашкала грек мифологиысь батыр, Геялэн, Музъем-анайлэн, пиез. Соин Геракл нюръяськиз. Со Антеез вормыны быгатӥз, куке сое ки вылаз ӝутӥз. Геракл Антеез, выжыосызлэсь, музъемлэсь люкыса, лябӟытӥз. Адямиосын но озьы ик - асьмеос выжыосмылэсь палэнскиськом ке, историмес, калыкмылэсь ортчем сюрессэ ум ке тодӥське - лябӟиськом, соку асьмемыз вормыны капчи. Ӵапак соин «Антейлэн» ужпумез - ижкаръёсты историенызы, культураенызы тодматыны. Экскурсие котькуд арнянуналэ потаськом. Ачим мон Можгалан будӥ бере, отын но экскурсиос толэзьлы огпол радъяллясько. Воткае, Брангуртэ, Шарканэ «Открывая Удмуртию» экскурсионной центрен ӵош ветлӥськом на. — Шаермы сярысь тодон-валандэ кызьы узырмытӥськод? — Мон архивъёсысь, музейёсысь документъёсын ужасько. Историкъёслэсь ужъёссэс лыдӟисько. Со сяна, Ижын улӥсь калык трос тодэ - адямиосын вераськоно гинэ. Кылсярысь, огпол экскурсия дыръя пумитамы песянаез, со Ижысь мотозаводлэн музеяз куке но ужам. Михаил Калашниковез но, Дмитрий Устиновез но тодэ вылэм. Экскурсиосы школьникъёс, студентъёс, егитъёс но ветло, но арлыдоос котьку тросгес луо. Кыӵе ке интые вуиськом но, мон соослэсь юасько: нош тӥ мар та инты сярысь тодӥськоды? Тодэ ваёнъёс, фактъёсын сураськыса, историез улӟыто. Алигес мон Удмуртиысь Йӧскалык музее ужаны интыяськи, Внемузейной экскурсиосъя отделэзлэн кивалтӥсез луисько. Озьы хоббие ужлы пӧрмиз, шуыны луоз. Табере ми «пуась» выставкаос радъяллялом, школаостӥ, предприятиостӥ ветлыса, презентациос ортчытъялом. — Тросэз ӝожтӥсько, Иж пурысь, мӧзмыт кар шуыса. Мар соослы шуысалыд? — Пурысь интыостэм каръёс ӧвӧл. Мукет ласянь, «шонер очки» поныса, Ижысь трос чеберзэ адӟыны луэ. Татын яркытэсь, архитектуразыя адӟымонэсь юртъёс вань. Можгалась Ижкаре выжеммы бере мон тырши та карен умой-умой тодматскыны. Монэ туж паймытӥз Ижысь ульчаослэн радъяськемзы: карлэн вуж люкетэз линейкая пуктэмын кадь, ульчаос паськытэсь но кузесь. Экскурсиосы трос калык люкаськеТросэз ижкаръёс Санкт-Петербурглы синмасько, та городъёслэн планировказы огвыллем. 19-тӥ дауре Ижын ужаз архитектор Семён Дудин - со Арсеналэз, Пыӵал тӥрлык поттон заводлэсь валтӥсь корпуссэ, Троицкой черкез но мукет адӟымон юртъёсты пуктӥз. Тодон-валанзэ С. Дудин люказ ӵапак Санкт-Петербургын. Революция бере татын Ленинградысь архитекторъёс ужазы, соос но Ижлы Питер шӧм пыртӥзы. Ижын «ӟуч стиль» но вань - Иван Чарушин архитекторлэн проектэзъя пуктэм Дун-чылкыт Михаиллэн соборез. Но «ӟуч стилез» ке басьтоно, со золгес Сарапулын шӧдӥське. Карлэн тусыз озьы ик герӟаськемын музъемен. Тани Ижын вырйылъёс трос. Соин йырин Пушкинской урам туж аспӧртэмлыко - дуннеын та выллем архитектурной ансамбльёс уз сюре, дыр: Сталин вакытысь чебересь юртъёс уллане кошкись ульча кузя интыяськемын. Пыӵал тӥрлык поттон заводлэн валтӥсь корпусэз но тунсыко: классической стилен пуктэм трос ярусъем промышленной юрт Ижкарлы туж тупа. Жаляса верано, кылем арын шпилез ӝуаса усиз. С. Дудин зэмос гений вал - со юртъёссэ пуктӥз, ландшафтлэсь вань аспӧртэмлыкъёссэ лыдэ басьтыса. Кылсярысь, Советской урамтӥ - азьло со Троицкой нимаське вал - вамышъяку, валтӥсь корпус пала учконо ке, башняез туж чебер адӟиське. Нош Арсеналэз С. Дудин вуж Ижкарлэн тужгес вылӥ интыяз пуктӥз. Татын умой, ву уг пукы. Вань на мукет тунсыко интыос. Кылсярысь, Заречной шоссе сьӧрысь Осинов мыс палась вуж пристань. Со сярысь тросэз уг тодо. Отысь сюрес прудэ кошке, историкъёслэн верамзыя, азьло отӥ заводъёсысь шлакез поттазы. Туж тунсыко инты, отчы южтолэзьысен оштолэзёзь гинэ вуылыны луэ. — Мон Ульяновсклы пайми вал - отын трос юртъёс борды тодэ ваён пулъёс ошылэмын, шӧдске: татын историзэс утё. Асьмелэн со ласянь кыӵе югдур? — Асьмелэн табличкаосмы вань, но тырмыт ӧвӧл. Тодон-валан сётӥсь стендъёс, тодэ ваён пулъёс тросгес луысалзы ке, уногес адямиос Ижкарез умойгес тодысалзы. Соос ӧвӧлэн но вуж юртъёсты али быдто. Соосты кун уг утьы. Туж жаль, Бородинлэн ульчаысьтыз инженерно-технической ужасьёслэсь (ИТР) коркаоссэс алигес быдтӥзы. Та чебересь 2 этажъем коркаос М. Калашниковлэн музеез палан сыло вал. Кыӵе умой луысал та интыез музейной кварталлы пӧрмытыны. Но со сярысь нокин ӧз сюлмаськы, ӧз утьы та юртъёсты. В. Короленко нимо театрлэсь юртсэ но быдтозы: выльдыны, пе, трос уксё кошкоз. Но со архитектуралэн памятникез ук. Жаль, QR кодъёс уг ужало - соосын телефон пыр информациез учкыны луэ вал азьло. Малы ке но ужамысь соос дугдӥзы. Алигес Андрей Дерябинлэн памятникез доры вуылӥ но адӟи: QR кодэн табличка муз вылын костаське. Нош А. Дерябинлэн бюстэз - Ижкарысь одӥгез вашкалаез скульптура, солы 100 арлэсь трос ини - возьматэ, гажаськомы-а асьмеос городмес. Дыр ортчемъя улон воштӥське, асьмеос индустриальной вакытысь потребительское выжим. Соин трос вуз карон интыос кылдо. Шуом, «Эльгрин» центр - мотозаводлэн юртэз, азьло отын «Иж», «Сириус» магнитофонъёс потто вал. Нош «Аксион» центрын куке но мотозаводлэн столовоез интыяськылӥз. Выль юрт пуктыку, чаклано, мар азьвыл та интыын вал. Тани Советской урамын одӥг вуз карон инты храмлэн интыяз пуктэмын. Ышем храмлэн алтарь интыяз али кофе вузало. «Океан» магазин интыын но азьло Введенской черк сылэ вал. Нош православной традициез басьтоно ке, черк куашкам бере но солэн интыяз святой дух улэ. Мынам Нижний Новгородэ вуылэме вань. Карлэн шораз куке но черк вылэм, совето вакытэ сое куашкатӥллям. Со интые пиялалэсь табличка лэсьтӥллям, со возьматэ, кыӵе тусыз вал черклэн. Адӟиське: карын улӥсьёс историзэс гажало. Асьмелы соослэсь дышетсконо вылэм. Тамында калык люкаське городлэн историез сярысь кылзыныМыным туж кельше Елабуга. Со пичи ке но, татчы трос туристъёс вуыло, угось елабугаос быгато карзэс азинтыны, историзэс утьыны. Ижкар но туристъёслы тунсыко луыны быгатысал. Со понна асьмелы кармылэсь историзэ но ог-огмес гажаны дышетсконо. Тодмотэм интыостӥ ӵемгес поръяно, музейёсы ветлоно. Мон куке но лыдъяй вал - школаосысь, предприятиосысь адӟытон сэрегъёсты лыдэ басьтыса, Ижын оглом 80 музей. — Нош маке удмуртэз Ижын вань-а? — «Удмурт» шуиськом ке, йыре лыкто Йӧскалык музей, Эшъяськон юрт но мукет та выллем интыос. Но зэмос удмуртэз, мон малпамъя, Восточной посёлокын кылемын. Отын куке но Русская Карлудка гурт вал, но отын удмуртъёс тросгес улӥзы. Шурлэн нимыз но удмурт кылъёслэсь (кар но луд) пӧрмемын. Лапег пу юртъёс, пужыё наличникъёс гурт тус кылдыто, Ижкарез аспӧртэмлыко каро. Соос медаз ышысалзы. Ижкарын оглом туж трос удмурт нимъёс, тани Иж шурлэн нимыз но удмурт, шуо. Та музъем вылын удмуртъёс но соослэн вашкала ӵыжы-выжыоссы улӥзы. Татын улэм калык Рим империен но кусыпъёс возем. Культуразы но туж тунсыко вылэм. Соин шуыны быгатӥськом: та интыын удмурт выжыос юнэсь. Озьы ке но революцилэсь азьвыл Ижкарын удмуртъёс ӧжыт вал. Заводэ дышем сямъя ӟучъёсты ужаны кутылӥзы, соин татчы вуэм удмуртъёс асьсэзыз ӟучъёс шуыса гожъязы. Тросэз озьы ӟучомизы. Революция бӧрсьы асшӧдонзы воштӥськиз ик. Мон малпасько, али Ижкарез национальной кар шуыны уз луы, угось татын трос культураос пӧлэстӥськемын. Со ласянь Ижмы Вильнюслы туж тупа. Анастасия Шумилова Фотоос басьтэмын геройлэн архивысьтыз | Иворъёс |
Виталий Пронин Город сьӧрысь лагерьёсын шутэтскон дунъёс кылем арын мында ик кылемын: шоро-куспо дун - 12 сюрс 180 манет.Нылпиослэсь гужем каникулъёссэс ортчытонлы Москва туэ коньдон уз висъя. Но со шоры учкытэк, город сьӧрысь вань нылпи лагерьёс усьтӥськыны кулэ. Та сярысь ивортӥз Иж город администрацилэн йырызлэн социальной ужпумъёсъя воштӥсез Ирина Теслева.Шоркарысь нылпиослэсь гужем шутэтсконзэс радъянлы оглом 81 миллион 209 манет висъяны чакламын, со пӧлысь 37 миллионэз - элькун бюджетысь, кылемзэ шедьтоз город. Ирина Теслева верамъя, азьло аръёсын ӵошатыса, коньдон кулэстэмын ӧвӧл. Озьы ог 79 процентэз нылпиос пӧртэм интыосын шутэтскыны быгатозы. Одӥгъёсыз, кылсярысь, мынозы город сьӧрысь лагерьёсы, мукетъёсыз - школа бордысь лагерьёсы, эшшо ужалозы санаторийёс, усьтӥськозы профильёсъя лагерьёс. Котькуд школаын, ӝыт 16 часысен кутскыса, ужалозы спортзалъёс, отын пӧртэм ужрадъёс ортчылозы.- Сирота нылпиослы, школа-интернатъёсын будӥсьёслы озьы ик нимысьтыз сменаос усьтӥськозы, - пусйиз город администрациысь кивалтӥсь. - Талы 2 миллион манетлэсь ятыр чакламын. 10-тӥ классъёсысь 488 кузя пиос Пероггуртын сборъёсы пыриськозы.Город сьӧрысь лагерьёсын шутэтскон дунъёс кылем арын мында ик кылемын: шоро-куспо дун - 12 сюрс 180 манет. Кылем арын сямен ик, анай-атайёслы 50 но 80 процентэз берыктӥськоз. Зэм, сое басьтыны быгатозы, пе, ог 10 сюрсэз, нош лагере куриськон гожтӥз 14 сюрс мурт - заявлениосты 1-тӥ мартысен кутэмысь дугдӥзы.80 процент компенсация, 9 сюрс 744 манет, висъяськоз трос нылпиё яке оген семьяосысь пиналъёслы, бюджетникъёслэн нылпиоссылы, семьялэн доходэз улыны чаклам минимумлэсь ичигес ке, ожысь ветеранъёслэн, 1-тӥ но 2-тӥ группаен инвалид анай-атайёслэн нылпиоссылы но беженецъёслэн пиналъёссылы, беженец луэмзы сярысь документъёссы вань ке.- Кылем арын сярысь, таиз список вакчигес, - вераз Ирина Теслева. - Но со понна тросэзгес басьтыны быгатозы 50 процент компенсация, таизлэн быдӟалаез - 6 сюрс 90 манет.Школа бордысь лагерьын 21 нунал ӵоже шутэтскон кылем арын анай-атайёслы 650 манет усиз вал. Луоз-а та дунэз туэ но кельтыны - али город администрациын вераны уг быгато на. Угось со понна нуналлы быдэ 1 пиналэз 2 пол сюдон 100 манет луыны кулэ. Нош сиён-юонлы дунъёс будэмын.15-18 аресъемъёс пӧлысь тросэз гужемлы уж утчаны кутско. Та ужпумез но город администрация чакласа возе, одӥг мылкыдын ужа Егитъёсты уже интыянъя биржаен. Али таос вазиськизы городысь предприятиослы но организациослы, нылпиосты доразы гужемлы уже кутон мылкыдзэс юаса.- Быдэ вуымтэосты уже интыянъя куронъёс чурытэсь, - пусйиз Ирина Теслева. - Соосты, кылсярысь, быдэс нунал ужатыны уг яра, ужзы секыт ӝутканэн герӟаськемын медаз луы но мукет. Уж сётӥсьёс уждун тырыны кулэ МРОТ-я, эшшо 1 сюрс 680 манет ватсаськоз уже интыянъя служба пыр.Валамон, ужаны вань мылкыд карись нылпиослы инты, оло, уз но шедьы. Нырысь ик кутозы секыт югдуре шедем семьяосысь пиналъёсты.Элина Кумачёва Туспуктӥз Александр Горбунов Теги: каникулъёс нылпи ужпум югдур | Иворъёс |
Виталий Пронин Ёросын будэ кызамакен (корен) висисьёслэн лыдзы. Та дырлы шараямын 3 черламъёс: одӥг бадӟым мурт но 2 нылпиос. Эшшо 2 пиналъёс эскеронъёсты ортчо на. Гуртъёсысь ФАП-ъёсын вань мылкыд карисьёслы корьлэсь дунтэк прививка пуктыло. Уго кызамак паласькыны быгатоз ёросысь сюрс пала адямиослы. Таос пӧлы пыро ваньмыз, кин пичи дыръяз прививка ӧз басьты но кызамакен ӧз висьы. Эмчиос чакласькыны куро: висён омыр пыр вӧлске, нош кинлэн привикаез ӧвӧл, 90 процентэз черла. Бадӟымъёс солэсь эшшо но зол курадӟо, мугорзы туж зол ӟырда, висёнзы выже менингитэ, энцефалитэ, пневмоние. Сергей Захаров | Улон-вылон |
Виталий Пронин Дасесь-а ни шаерысьтымы хозяйствоос тулыслы? Гуртоос апрельлэн пумаз бусые потыны дасясько ини.Гуртоос туэ лымылэсь вазь шунамзэ возьмало, апрель толэзьлэн 20-тӥ нуналъёсаз бусые потыны дасясько. Синоптикъёс верамъя, мукет аръёсын ӵошатыса, туэ лымы 1 но ӝыны поллы уногес усемын. Но агрономъёс талы шумпото. Гурт удысъя но сиён-юонъя министерствоысь музъем кусыпъёсъя но будосъёсъя управлениен кивалтӥсь Николай Широбоков верамъя, туэ музъем 5-30 сантиметр кынмемын, со трос ӧвӧл, озьыен, шуныт кариськиз ке, лымы музъеме каньылак пыӵалоз, люкаськоз, та туж юрттоз киземъёслы ӝужаны.- Трос лымылэсь туэ кышкано ӧвӧл - сюй зол кынтэм дыръя гинэ ву ӧръяськыса бусыостӥ кошке, колеяос кылдытэ, - шуэ Николай Широбоков. - Тол улэ кизем чабей тани ассэ уродгес шӧдэ. Куазь шунтыса-кынтыса улӥз ке, музъем но лымы вискын йӧкураны быгатоз, сыӵе дыръя озимойёс дорозь омыр уз пыры - пурысьтаны быгатозы. Нош тол улэ киземын 80 сюрс гектар.Хозяйствоос ю кидыслы уг шугъясько. Кизьыны дасям кидыс пӧлысь 79 процентэз ӟеч. Кылем арысь та вакытэн ӵошатыса, со 12 процентлы уногес. Ӟечлыксэ умоятыны луонлыкъёс вань на. Николай Широбоков верамъя, элитной кидыс будэтонэн вырись хозяйствоосын 12 сюрс тонна ю тысь дасямын. Апрель толэзе хозяйствоос мыло-кыдо басьтӥськозы кидыс воштон-басьтон борды.- Али хозяйствоос выро удобрение басьтонэн, - шуэ Николай Алексеевич. - Туэ со котькуд гектаре 11,3 килограмм понымон ни. Кылем арын сярысь, 4,2 килограммлы уногес. Тросэз валазы уго: котькызьы гыр но кизь, но музъем начар ке, урожай тырмыт уд басьты. Кылсярысь, Вавож ёросын 4-тӥ арзэ котькуд гектарысь ог 40 центнер ю тысь кутсало. Со дыре ик тысьсылэн асдуныз татын тужгес улӥын - 1 килоез 4 манет сылэ, нош мукет ёросъёсын фуражзы гинэ но 10 манет тыр усе. Та бордысь ик хозяйстволэн экономикаез но потэ. Удобрениен воксё эшъяськисьтэмъёс но вань. Камбарка олокӧня арзэ бусыосаз удобрение чик уг потты. Муоссэс сюдонлы ичи саклык висъяло красногорскъёс - сотэк но быгатомы, шуо.Нялтас вераса, туэ удобрение, кылем арын сярысь, 6-7 манетлы дунтэмгес, нош йӧллы дун бадӟымгес. Та но юрттэ уногес удобрение басьтыны. Но куд-ог ёросъёслы соин йырин ӧвӧл ай.- Удобрение 1 гектараз 6,2 килограмм шедьымон сяна ӧвӧл на, 3-яз хозяйствоосын со воксё басьтымтэ, - вера Балезино ёрос администрациысь гурт удысъя управлениысь валтӥсь агроном Татьяна Столбова. - Коньдонзы ӧвӧл. Али хозяйствоослэн вань поттэм коньдонзы кошке нуналлы быдэ пудо сиён ворттонлы. Пермь, Киров, Кизнер - кытчы но уг келяло машинаоссэс турынлы но силослы. Ӝыны толзэ скалъёсты сюрес вылысь сиёнэн сюдо ни. Сюресъёс но выжъёс пытсаськемлэсь азьвыл али тросгес сиён ворттыны тыршо. 1 килограмм силос понна 2,5 манет тыро. Нош 1 скаллы нуналаз со 15-16 килограмм кулэ. Лыдъялэ ай, толэзь ӵоже кӧня коньдон кошке! Эшшо ке бензин кулэ. Хозяйствоос кызьы ке чидало, пудо лыдзэс быдтытэк. Выльысь ӝутӥськыны туж секыт луоз.Удобрение кредитэн басьто. Субсидиос вуизы ке, соин пунэмзэс берыктыны вырозы. Ми сямен ик, пудозэс басьтэм сиёнэн сюдо эграос, уваос, дэриос.Со дыре ик Вавож ёросысь «Жуё-Можга» хозяйствоын тулыс ужъёслы ваньмыз дась ни. Котькуд аре со нырысь ик гырыны-кизьыны потэ бере, ваньмызлэсь вазь дась но луэ.- Навес улысь техникамы 100 процентлы дась, усыосты лымы улысь 1-тӥ апреле поттом, но таосызлы сюлэм шуг ӧвӧл. Туэ нырысьсэ кизьыны ӧдъяськомы кукуруза - Америкаысь кидыс басьтӥмы. Зэм, палэнысь вайыны, асьме дорысь басьтэм сярысь, 3 поллы дуногес усе, но со понна туж оскымон. Ми чабей, йыды гинэ но Австриысь вайиськомы. Эсьма, урожай бадӟым сётэ, кӧс куазен уг быры, - шуэ хозяйствоысь валтӥсь агроном Александр Березин.Нялтас вераса, туэ гыроно-кизёно бусыос миым сярысь 1 сюрс гектарлы паськытгес луыны кулэ. Сыӵе ужпум пуктӥз Гурт удысъя но сиён-юонъя министерство. 2020-тӥ арозь 24 сюрс гектар аналтэм бусыосты выльысь улӟытыны чакламын. Елена Сараматова Туспуктӥз Александр Горбунов | Улон-вылон |
Виталий Пронин 2010-тӥ арлэн бервылъёсыз али но шӧдӥсько сюро таза пудолэн лыдыз вылын. Сиён ӧжыт люкаськемен, кык ар ӵоже скалъёс кулэсмизы 3 сюрс 301 йырлы.Кылем арен ӵошатыса, ӧжытгес пудо кылемын 12 ёросын, нош 11 ёросын быгатӥллям азьлань но вамыштыны. Тани вавожъёслэн уллёзы 113 йырлы бадӟымгес луиз. 200 йырлы йылэтӥллям кысконо скалъёссэс крестьян-фермер хозяйствоос. Нош ас доразы пудо возисьёслэн кулэсмемын 1 сюрс 113 скаллы.Туэ пудо сиёнэн сюлмаськон уг шӧдӥськы. Соин ик Яр, Кизнер но Грак ёросъёсын сяна, мукет интыосын кылем арынлэсь тросгес йӧл кыско. Республикая котькуд скаллэсь та дырлы люкаське 11,2 килограмм (2010-тӥ арын 10,1 килограмм вал). Тужгес но трос кыско вавожъёс - скаллы быдэ 15,3 килограмм. Нош хозяйствоос пӧлын ваньзэ азьпалтэ Вотка ёросысь «Пихтовка». Котькуд скаллэсь татын кыско 21,3 килограмм. 3 килограмм но йӧлзы уг люкаськы Сюмси ёросысь «Борец» но Кизнер ёросысь «АрсАН-Агро» хозяйствоосын.Иван Аркашев. Теги: Вотка Грак Кизнер Сюмси Яр | Иворъёс |
Виталий Пронин Кез ёросысь Стеньгуртынулӥсь Сергей Ефремовлэсь вань улонзэберыктӥз «Элькуновидение». 20 ар ӵожефермер луыса ужам воргорон гурт удыссэвоштӥз - культура юртэн кивалтыныкутскиз. С. ЕфремовФото: Е. СкворцоваОг 30 арталэсь азьло Сергей Ефремовлы верасалзыке, сое радио пыр быдэс республика кылоз,телеэкран пыр быдэс шаер адӟоз шуыса -со шунды кадь пальпотысал но киынызгинэ шонтысал, дыр. Соку уго малпанъёсызмукетэсь вал - инженер-механик луоно(гурт удысъя академиын дышетскиз соку),ужаны кутсконо. Но 2 курсдышетскыса, егит муртлэн аналсконмылкыдыз вормиз. Соин таӵе «шонаськисьлы»одӥг сюрес вал - армия. Служба бере Сергейгуртаз бертӥз, кышно вайиз, колхозынтракторен ужаны кутскиз, бригадир новал. Но гуртысь хозяйство пумен лябӟыныӧдъяз. С. Ефремов, ӟечгес улон утчаса,городэ но кошкылӥз. Зэм, татын кема икӧз чида - гурт улон берен кыскиз. Озьы1998-тӥ арын егит воргорон Стеньгуртынаслэсьтыз фермер хозяйствозэ усьтӥз.Малпаз: гуртын уд узырмы, озьы ке ноужась мурт куанер уз улы. Озьы ик огсыр радъяськизулонэз. Ӝоген семьяез но йылӥз: ???кышноеныз ӵош 3 пинал вордӥзы. Нош ужгуртын - быронтэм. Ефремовъёс трос пудовордӥзы, трактор руль сьӧрын - ачиз икСергей. Фермерлэн ужез шутэтскыны мазауг сёты. Гырон-кузён, бусы утялтон сяна,тодоно выльдӥськись законъёсты, ортчонолачак эскеронъёсты, кусып тупатонокивалтӥсьёсын. Эшшо куазь ужаны люкетэна... Вань та могӟетъёсты Сергейлы вормыныюрттылӥз кырӟан. - Трактор руль сьӧрындыгыр-дыгыр тэтчаса ветлӥськод. Маркарод лумбыт кабинаын - мон весь кырӟасаветлӥсько вал, - вера Сергей Ефремов. Нош Стеньгуртын улонмӧзмыт кырӟанын кадь луыса кошкиз.Куашказ колхоз, быриз ферма, ӧз никизиське лудъёс. Уж ӧвӧлэн гуртыськошкыны ӝуткаськизы егитъёс. Нырысьворсаськиз нылпи сад, собере - школа.Кин ке Кезэ ужаны ветлӥз, мукетъёсыз ноозьы ик палэнысь уж утчазы. СергейЕфремов сяна, гуртысь эшшо 2 воргорон -атаен пиен - фермер луыса ужазы. 2017-тӥ арын Стеньгуртысьфермер «Элькуновидение» конкурсэ вуиз«Сяська ныл» кырӟанэн. Соку сцена вылэпотамме валаса но ӧй вуы, шуэ Сергей.Озьы ке но соку со финалэ шедиз, 10 устоосызкырӟасьёс пӧлы пыриз. Таӵе бурдъяськеммылкыдын Ефремов куриськиз 2018-тӥ арынортчем «Элькуновидение» но. - «Вуюисьвылын» кырӟанэ кылдэмын ог 10 ар талэсьазьло. Мынамваньмыз кема кисьма, - нош ик пальпотысавера кырӟась. - Малпасько вал быремдеревня сярысь гожтыны. Со интыын кылемынна топольёс но льӧмпуос гинэ. Таӵе мӧзмонбордысь кыӵе ке гур нёжъяны кутски.Собере та гуръя кылдэм кылъёсты ог 10пол вошъяй, дыр. Кылем арын сцена вылынлирика мылкыдын, дыртытэк кырӟай. Соберетодмо крезьгурчилы, аранжировкалэсьтӥсьлы Анатолий Эркишевлы возьматӥ.Со шорам паймыса вазиз: «Ну, малы тонтаӵе шулдыр кырӟанэз тазьы быдтӥськод?Динамикаез уг тырмы, ляб». Ӧйтӧд, пӧй.«Кылзы, тазьы умойгес луоз», - шудысасётӥз А. Эркишев. Мон кылзӥ, нунал-кыкгуньдыса кадь ветлӥ. Собере аслым нотазьы золгес яраз. Эшшо огпол кылъёссэвошъяй на. Табере «Вуюись вылын» кырӟанэӵемысь чузъяське «Мынам Удмуртие»радиоын. «Элькуновидение» береСергейлэн улонэз мукет пала берытскиз.Сое гуртысьтызы культурая юртэн кивалтыныӧтизы. Татын ужасез пенсиын вал ни,шутэтскемез потӥз. Собере гуртысь клубынужаны вожмаськисьёс ӧвӧл. Озьы С. Ефремовфермер луиз культураез ӝутӥсь. Ужаныкутскыса, валаз: тодон-валанэз уг окмы.Озьы 47 аресаз дышетскыны пыриз Ижыськультурая колледжысь режиссёръёстыдасясь отделение. - Табере мон 3-тӥ курсысь студент. Дышетскон туж яра. Милемлы валэкто, кызьы сценарий гожтоно, малы Интернетысь гинэ лушкаськыса улоно ӧвӧл. Басьтӥ синтезатор, дышетскисько али, гуртын кырӟанъёсме шудӥсько. Туж потэ вуоно кырӟанъёсме нотаосын гожтэме, - шуэ Сергей Ефремов. Алёна Ионина | Лулчеберет |
Виталий Пронин Огазеяны чакламын 6-тӥ больницаез 4-тӥ поликлиникаен, 8-тӥ больницаез 3-тӥ поликлиникаен.Иж город Думаысь депутат кылзонъёсы пыриськиз элькунысьтымы тазалыкез утёнъя министр А. Чуршин. Вераськиз городысь эмъян учреждениослэсь лыдзэс кулэстон сярысь. Министр верамъя, ваньмыз со лэсьтӥське эмъюрттэт сётонлэсь ӟечлыксэ будэтон вылысь. Озьы огазеяны чакламын 6-тӥ больницаез 4-тӥ поликлиникаен, 8-тӥ больницаез 3-тӥ поликлиникаен. Та сяна, 7-тӥ нылпи больница выжтэмын луоз элькун нылпи больницае. Нош солэн интыяз выжоз «Нейрон» но хоспис. Туала «Нейронлэн» юртэз кылёз городлы, отын нылпи сад усьтыны луоз. Тазалыкез утёнъя министерстволэн та матысь дырлы оптимизацияя ужрадъёсыз пӧлысь ог люкетэз гинэ ай. Но соослы пумитъясько ни Ижын улӥсьёс. Таослэн шӧдонзы мукет: больницаослэсь лыдзэс кулэстон эмъюрттэт сётонлэсь ӟечлыксэ юнматэм интые, куашкатоз. Туэ январе пытсамын ни 8-тӥ больницаысь ЛОР-отделение. Солэсь вазьгес огазеямын 9-тӥ больница но 5-тӥ поликлиника. Таин йырин татысь регистратураын черодъёс уг бырыло, сюбег специалистъёс доры сюрыны уг луы, уг тырмо участокъя терапевтъёс. Город Думаысь депутатъёс пӧлысь но тросэз оптимизацилы дур ӧз басьтэ. Та ужпумез вылысь тыро-пыдо эскероно на, шуизы. Элина Кумачёва Туспуктӥз А. Горбунов Теги: тазалык | Иворъёс |
Виталий Пронин Гынсапег но карнан вунӥзы. Дэри ёросысьЛудорвай гуртын выль ФАП усьтӥськиз.Отысь фельдшер Капиталина Романоватабере райын кадь ужасько, шуэ. «Лэчытужпум» – Пичи Пурга ёросысь Яган-Докъяысь200 адями ужтэк кыльыны быгатоз. Кыӵемылкыдъёсын уло отыс ужасьёс тодӥзЕлена Сараматова. КинУдмуртилэн Данъян пул вылаз пыртэмын? «Тӧршорын» – Вотка ёросысь «Пихтовка» чорыгвордонъя хозяйствоен кивалтӥсь ГеоргийКрылов. Та нуналъёсы со «УдмуртРеспубликалэн Дано адямиез» нимынпусъемын. «Сюсюрес» - малы Юкаменск ёросысь Кычёнгуртысь калыклэсь улонзэ чебер шуынылуоз? Гудырилы– 100 ар. Вакытъёслэн вераськемзы: «Гудыри»но «Удмурт дунне» - мар воштӥськиз номар ӧз газетлэн улоназ даур ӵоже? | Иворъёс |
Виталий Пронин Викториналэн тусыз.Удмурт кун университетлэн лыдӟиськон юртэз Удмурт кылосбуръя, финноугроведениея но журналистикая интситутэн валче удмурт нылкышно кылбурчиослэн творчествозыя, вотэсын юалляськыса, викторина ортчыто. Сое ортчон понна пыроно лыдӟиськон юртлэн сайтаз. Литературалы сӥзем аре Удмурт кун университетлэн лыдӟиськон юртэз трос гинэ ужрадъёс ортчытӥз ни. Нимысьтыз пусъёно шаертодонъя но фин-угор литературая ёзлэсь тыршемзэ. Со лыдӟиськисьёсты нуналысь нуналэ тодматэ туала удмурт гожъяськисьёслэн творчествоенызы. Та викторинаын но, пӧртэм юанъёслы валэктон сётэм сяна, ми быгатӥськом лыдӟыны кылбурчиослэсь ужъёссэс, тодыны улонысьтызы пӧртэм учыръёссэс, учкыны соос сярысь видео.Юанъёс сӥземын 7 кылбурчиослы: Ашальчи Окилы, Алла Кузнецовалы, Зинаида Рябининалы, Галина Романовалы, Людмила Кутяновалы, Татьяна Черновалы, Лидия Нянькиналы. Тӥлесьтыд визьдэс юанъёс зол ик сыналозы. Угось мур тодоно кылбурчиослэсь творчествозэс но, улонзэс но. Кылсярысь, юанъёс пӧлын таӵеосыз но вань: кыӵе крезьгуро инструментэн быгатэ шудыны Галина Романова, кыӵе арын но кыӵе журналын Лидия Нянькиналэн нырысетӥ ужъёсыз потӥзы.Юанъёслы валэктон сётыны быгатӥськоды 15-тӥ толсурозь. Нимтулдэс пусйыса, вань малпанъёстэс ыстоно kraeved@lib.udsu.ru адресъя."УД" | Улон-вылон |
Виталий Пронин Куронэн вазиськыны быгатӥськоды татын ик, со понна милемлы нимтулдэс но герӟетъёстэс келяно. [Form id="3"] Юанъёсын жингыртоно «Удмурт дунне» газетлэн редакцияз 8(3412)73-33-42, 8-951 195-37-65 номеро телефонъёсъя. | Иворъёс |
Виталий Пронин Таӵе плакатъёсын вамыштомы Ижкар кузя. Ижкар кузя ми юромо дасям плакатъёсын вамыштон. Отысь лыдӟыны луоз ужен герӟаськем удмурт визькылъёсты «Ужамъя ужам потэ», «Ужлы сӥ-бур», «Уж адямиез чебер каре». Шествие ортчоз «Ӟеч уж, уждун, улон понна!» ӧтён улсын. Со кутскоз 10.00 часын. Пӧртэм предприятиосысь, редакциосысь, огазеяськонъёсысь лыктэм калык тубоз Пушкинской урам кузя. Шествие йылпумъяськоз концертэн, со луоз Шор площадьын. Та нуналэ 9.00 часысен 19.00 часозь ворсамын луозы Пушкинской ульча котырысь куд-ог сюресъёс но. Чаклаське. УД Теги: удмуртдунне | Улон-вылон |
Виталий Пронин Пенсие потон арлыд сярысь законлэн проектэзъя кенешизы Правительстволэн Тӧроез Ярослав Семёнов но Профсоюзъёслэн федерациенызы кивалтӥсь Сергей Шерстобит.Россиысь Правительство пенсиосты тыронъя федерал законэ воштонъёс пыртон пумысен проектсэ Кун Думае ыстӥз. Депутатъёс сое кутӥзы ке, 2019-тӥ арын 1-тӥ январьысен пенсие потон арлыд йылоз.Выль законопроектъя воргоронъёс пенсие потозы 65 аресазы, нош нылкышноос - 63 аресазы. Ваньмыз со шуак уз луы - пенсие потон дырез арен-арен кузёмытозы. Нырысь ик со пыр ортчозы 1959-тӥ арын вордӥськем пиосмуртъёс но 1964-тӥ арын вордӥськем нылкышноос. Соос угось вуоно арын пенсие потыны дасясько. Но закон кутӥзы ке, таос эшшо одӥг ар ужано луозы на.Пенсиосъя фонд ивортэмъя, Европаысь но СНГ-ысь кунъёс пӧлын Россия пенсиосъя реформа борды бер басьтӥськиз. Мукет кунъёсын угось 1980-тӥ аръёсы ик пенсие потон арлыдэз йылтӥзы ни.Кылсярысь, Молдавиын, Азербайджанын воргоронъёс 65 аресын пенсие пото, нылкышноос - 63 аресын. Кунамы пенсие потон вакыт 60 ар ӧз вошъяськы ни. Россиын туннэ 1 пенсионерез 1,8 мурт сюдэ. 1970-тӥ аръёсы та лыдпус 3,7 возиськиз. Озьыен, страховой взносъёс кулэсмо, со йӧнала пенсия тырыны уг сёты. Та ужпумез сэрттон-пертчон борды басьтӥськытэк, югдур уката секытомыны быгатоз. Пенсие потон арлыдэз ӝутон пенсиез йылтыны луонлык кылдытоз.Росстат ивортэмъя, 2000-тӥ арын пиосмуртъёслэн шоро-куспо улон даурзы 59 арес вал ке, миым со 67,5 арозь йылӥз, нылкышноослэн 72,26-сен 77,64-озь будӥз. 2024-тӥ арын воргоронъёс 72,3 аресозь улыны кулэ шуыса чакламын, нылкышноос - 82,1 аресозь.Удмуртстат ивортэмъя, 2016-тӥ арын шоро-куспо улон арлыд 70,8 арес вал, миым со 72,1 арес луиз. Миым ар кутсконын шаерамы пусъемын 1 миллион 516,8 адями. Таос пӧлысь ужаны быгатӥсь адямиослэн лыдзы - 840,9. 2015-тӥ арын та лыдпус 872,1 вал.Туала пенсионеръёсты реформа уз йӧтылы. Пайда гинэ ваёз - арлы быдэ пенсизэс 1 сюрс манетлы йылтыны чакламын. Талы шумпотозы 46,5 миллион арлыдоос. Али кадь вазь пенсие потыны быгатозы секыт ужын тыршисьёс - шахтёръёс, корт ӵыжатӥсьёс, чугун сюрес вылын тыршисьёс. Льготаоссэс уз ыштэ 5 но солэсь трос нылпи ваем нылкышноос, 1-тӥ группаысь инвалидъёс, военнойёс, бадӟым стажен адямиос.Росстат ивортэмъя, вань пенсионеръёс пӧлысь 26,4 процентэз али ке но ужало. Удмуртиысь калыкез улон-вылонын утён политикая но ужъя министр Татьяна Чуракова пусъемъя, миым шаерысьтымы уже интыянъя центръёсы 1 сюрс 6 пенсионер вазиськиз. Таос пӧлысь 392-ез - 55-59 арессэс тырмытэмъёс. 60-69 аресъемъёс 598 кузя лыдъяськизы. 70 арессэс ортчемъёс 16 кузя пусъемын. Вань вазиськемъёс пӧлысь 199-лы уж шедьтэмын. Ӵемгес интыясько утялскисе, стороже, эмсузэре, администраторе, кладовщике. 53 муртлы выль тодон-валан сётэмын.29-тӥ июне пенсие потон арлыдэз будэтон сярысь законлэн проектэзъя кенешизы Удмуртиысь Правительстволэн Тӧроез Ярослав Семёнов но шаерысьтымы Профсоюзъёслэн федерациенызы кивалтӥсь Сергей Шерстобит. Россиысь Правительство пенсие потон пумысен законопроектсэ Кун Думае келяз ни бере, улосъёсын со пумысен кенешонъёс мыно.- Асьме азьын ужпум - Кун Кенешысь депутатъёсын дэмен законопроект пумысен огъя малпанэ вуоно, - журналистъёслы шуиз Ярослав Семёнов. - Профсоюзъёслэн федерацизытэк та ужез лэсьтыны уз луы, угось со шаерысьтымы 150 сюрс адямиосты огазея.Та ужез эскерон понна улосамы кылдытэмын нимысьтыз комиссия. Профсоюзъёсын кивалтӥсьёс пумиськылӥзы ни Удмуртилэсь Кун Думае быръем депутатъёсын. Чакламын котырес ӝӧк сьӧрын кенешонъёс ортчытъяны. Отын уж сётӥсьёслэсь но, ужасьёслэсь но мылкыдъёссэс санэ басьтозы. Правительство, профсоюзъёс но уж сётӥсьёс куспын кылдытэм комиссия люкаськыны кулэ июль шорын, пусйиз Ярослав Семёнов.Алёна Александрова Туспуктэм: udmurt.ru | Иворъёс |
Виталий Пронин Рустам Тугушев Рустам Тугушев — Удмуртиысь валтӥсь следователь. 2019-тӥ арын сентябрьысен кивалтэ Россиысь Следствиея комитетлэн Удмуртиысь управлениеныз. — Рустам Рашидович, эскеронъёс возьмато: лыдӟисьёслы, пе, тужгес тунсыко пото криминалэн герӟаськем иворъёс. Следствиея комитет сэрттэ-пертче тужгес кышкыт йыружъёсты – адями быдтон учыръёсты. Арнялы быдэ Следствиея управленилэн сайтэз ивортэ адями виён учыръёс сярысь. — Зэм, таӵе йыружъёс ӧжытгес уг луо. Но, 1990-тӥ аръёсысь улонэн ӵошатоно ке, али чылкак мукет югдур. Со дыре, заказ сётыса, адямиез быдто вал ке, али калык быре, куспаз керетыса-жугиськыса. Статистикая 2017-тӥ арын Удмуртиын 93 адями виён учыр пусъемын, 2018-тӥ арын — 82, 2019-тӥ арын — 78. Туэ ӝыны ар куспын 49 сыӵе учыр тупаз. Ваньмыз сямен та йыружъёс быдэстэмын юэм йырын. Ӵемысь семьяын матысь адямиосты виё-тышкало. Озьы ик юон дыръёсын ваче вуонъёс тупало: пумисько, вина юо, жугисько яке пурт борды кырмисько. — Удмуртиысь следовательёс туж ӟеч шараяло секыт йыружъёсты. — Озьы. Йыружъёсты шараянэз верано ке, ми Приволжск федерал округын но, Россиын но ӟеч интыын мынӥськом. Кылсярысь, кылем арын 97,5 процентэз адями виён учыръёс шараямын. Ми дугдытӥм 2 уголовной ужез гинэ. Мар муген? Али адями ыше ке, со пумысен вазисько ке, ӝутӥськом уголовной уж. Но ышемъёсты ми ӧм шедьтэ. Кытчы соос кариськиллям – тодмотэм, но со вакытэ ик шӧйёссы но шедьтэмын ӧвӧл. Таин валлин уголовной ужъёсты огдырлы дугдытӥм. Нош адями быдтон мукет учыръёсъя ужъёсты ваньзэ ик йылпумъямы. Туэ но озьы ик ужаны пӧрмытӥськом. Та Следственной управленилэн гинэ вормонэз ӧвӧл. Милям ужаммылэн ӟечлыкез потэ МВД-ын ужасьёсын кусып воземмы бордысь. Угось адями виён учырез сэрттыку, тужгес секытэз усеследователь но оперативник вылэ. МВД-ысь уголовной розыскын уж туж валаса радъямын, усто оперативникъёс люкамын. Таин валче ми быгатӥськомы сэрттыны-пертчыны туж ӟугаськем йыружъёсты но. Капчи, адями быдтӥсь соку ик кырмемын луэ ке, янгыш луэмез сярысь (явка с повинной) заявление гожтэ ке. Нош мукетъят туж сак, малпаськыса, ваньзэ котыр ласянь мертаса тыршоно.Соку МВД-ысь эшъёсын ӵош пӧртэм амалъёс утчаськом. Кылсярысь, алигес Ижысь Устинов ёросын песянаез вииллям. Тодмо луиз, кышномуртлэн банкысь карточкаез ышиз на шуыса. Вакчи дыр куспын тодӥм: та карточкаысь кӧня ке коньдонзэ банкомат пыр басьтӥллям. Шедьтӥм со адямиез. Но пиосмуртлэн ассэ воземез но, валэктонъёсыз но йыр быдтӥсьлы уг тупало. Карточкаез ульчаысь шедьтӥ, капчияк коньдонзэ капырто, кожай, пе. Соин следовательёс мукет версиез бергатӥзы на. Шараяськиз: песянай квартираысьтыз укнооссэ выльдэм. Со понна вазиськем огаз фирмае. Тодӥм та предприятиез, шедьтӥм укно пуктылӥсьёсты. Допросын шараяськиз: ужасьёс пӧлысь огез воргорон песянай доры мукет дыръя но лыктэм. Со пересь муртлэсь пунэмен уксё курыны малпа вылэм. Тодо ук, арлыдоослэн пичи ке но ватоссы вань шуыса. Нош песянай коньдонзэ сётымтэ. Озьы споръяськон-керетон вуттӥз адями виёнэ. Но уг луы оскыны кылъёслы гинэ, люкано рос-прос доказательствоос. Ми пытьыосты но, нюлам-кот бервылъ-ёсты но люкаськом. Эскерон возьматӥз: йыруж быдэстэм интыын шедьтэмын йыр быдтӥсьлэн генотипез. — Вань-а пайдаез калык пӧлын валэктон уж (профилактика) нуонлэн? Кызьы сое радъяны кулэ, таӵе учыръёс ичигес мед луозы шуыса? — Профилактикаез котыр ласянь радъяны кулэ пӧртэм ведомствоос. Ми, кылсярысь, алыны тыршиськом адями виён учыръёсты. Семьяез верано ке, кӧшкемыт йыруж татын шуак-дуак уг луы. Тани воргорон кышнозэ тышкаса возе ке, виё шуыса кышкатъя ке, сое кыл кутытыны луэ ни. Йыртэмасез полицие вутто ке, суд ортчыто ке, солы та учыр шудон кадь уг ни поты. Кинэ ке таӵе югдур сазёмытэ, мукетыз уката но урмыны быгатэ. Но мынам малпамея,адямиез секыт йыруж быдэстонлэсь дугдытыны амал вань. — Следствиея управление уката сак чакла нылпиослы пумит быдэстэм йыружъёсты. — Шонер, быдэ вуымтэосын герӟаськем йыружъёс сярысь сутка ӵоже ивор сётӥськомы Следствиея комитетлэн Центральной аппаратаз. Нылпиосты сантэман учыръёсъя туэ 6 толэзь куспын 271 уголовной уж ӝутэмын. Жаляса верано, туэ быриз ни 11 пинал. Та лыдпус сюлмаськытэ. Берло дыре анайёс али ваем нуныоссэс я кекато, я жуг-жаг пӧлы кушто, я, лымые куштыса, кынто. Вань учыръёс огвыллемесь. Эгра ёросын туэ толалтэ кышномурт мунчоын ныл вайиз. Но нунызэ утялтыны-будэтыны малпанэз ик ӧй вал – кезьыт мунчоысь гур сьӧры донгиз. Нылпи кулӥз. Та кышномуртлэн нылпиосыз вань ини, нош ӵапак таиз малы ке мултэс луиз. Но нылпи вием понна кыл кутытон вань — Уголовной кодексысь 106-тӥ статья. Эшшо асьмелэн туж ӵем тупало юри малпатэк нылпиез быдтон учыръёс (убийство по неосторожности). Таос но огпормаесь. Кышномурт нуныеныз ӵош кӧлыны выдэ, изьыкуз я гадьыныз пачкатэ, я шобретэн ӝокатэ. Куддыръя анай юэмын но луэ. Таӵе учырын но уголовной кыл кутон сярысь ужпум ӝутӥськом. — Тӥ ӵемысь потаськоды ёросъёсы, ортчытъяськоды калыкен нимаз пумиськонъёс. Кыӵе юанъёсын лыкто адямиос? Кыӵе пайда сёто таӵе ужрадъёс? — Воштӥсьёсыным ӵош ми толэзяз 4 пол таӵе пумиськонъёс радъялляськом. Бырйиськомы кыдёкысь райцентръёсты но. Малы ке шуоно адями котьку но уг быгаты юромо Ижевске лыктыны. Вазисько пӧртэм ужпумъёсъя. Куд-ог юанъёс меӵак герӟаськемын милям удысэнымы — адямиос кыӵе ке ужъя следствие пумысен юанъёссэс-ӵектонъёссэс верало. Ӵемысь полицилэн ужамез вылэ ӝожтӥсько. Лыкто пенсия, стаж, коммунальной тыриськонъёс пумысен юалляськыны. Ми ум вераське, та удысъёс понна кыл ум кутӥське шуыса. Лыкто бере, иське, калык оске Следствиеякомитетлы, юрттэт возьма. Котькуд вазиськонъя одно ик дасяськом гожтэтъёс, вазиськон кулэ интые вуэ. Кылсярысь, Ижысь кышномурт лыктӥз. Ульчаысь остановкаез басьтӥллям, нош выльзэ пуктӥллямтэ. Таин валлин зор-кот дыръя калык-лы ватскон инты ӧвӧл. Та ужпумъя вазиським шоркарлэн администрацияз, югдурез тупатӥзы. Сарапулын песянай лыктӥз но шуэ: мынам ульчаям канализация колодчалэн ворсэтэз ӧвӧл. Ярам, мон пересь мурт, чакласькисько, кожыса ортчо. Нош нылпи со гуэ усиз ке? Ӝегатскытэк та учырез Сарапул городлэн йырызлы ивортӥм — люклы ӵоктэт шедиз. — Удмуртиын тӥ ужаськоды 1 но ӝыны ар ӵоже гинэ. Кельше-а татын улон но уж? — Удмуртия яра котыр ласянь. Ижын кельшо паськыт ульчаос но тунсыко интыос. Зоопарк, тымет, паркъёс – ваньзэ котыртӥм ни кадь. Пензаысь семьяме но вайи ни. Табере ми Удмуртиез котыръяны дасесь. Вуылӥмы Воткинске, П. Чайковскийлэн музеяз. Туж синмаським Сарапуллы, Кам шурлы, кельшиз татысь набережной. Уж ласянь верано ке, татысь управлениын туж зол профессионалъёс тыршо. Соосын капчи огкыл шедьтыны, капчи одӥг кыткетын мыныны. Собере, Удмуртиысь следовательёс котьку но Россиысь устоосыз ужасьёс пӧлы пыро. Мынэсьтым азьло татысь управлениен кивалтӥз Владимир Никешкин (али со Рязань улосысь Следствиея управленилэн йырыз). Владимир Анатольевич Удмуртие отпуске бертэ ке, одно ик адӟиськыны пыра. Москваын ужрадъёсын пумиськиськом ке, котьку но тунсыкъяське ӵош ужам эшъёсыз, вормонъёсмы, азинсконъёсмы, шугъяськонъёсмы пумысен. Уката но тодэмез потэ Балезино ёросысь Кожиль школаысь кадетъёслэн классы сярысь — ӵапак Владимир Анатольевич кивалтон дыръя та уж мытэмын вал. Ми сое озьы ик азинтӥськом. ________ Елена Скворцова | Югдурез утён |
Виталий Пронин Котьку сямен, туэ но нылпиосты возьма цирк.Шаерысьтымы 20 сюрс пала нылпиос туэ 1-тӥ сентябре нырысьсэ школае вамыштозы, кылем арен ӵошатыса, со ог 500-лы тросгес.Котьку сямен, туэ но нылпиосты возьма цирк. Покчи кунооссэ со шумпоттоз чебер представлениен.2004-тӥ арысен кутскыса, 220 сюрслэсь ятыр школьникъёс цирке вуылӥзы ни."Удмурт дунне" Туспуктӥз А. Горбунов Теги: дышетон Нылпиос | Иворъёс |
Виталий Пронин Олимпиадалэсь тылзэ Иже вуттозы 2-тӥ январе 11 часын, Казаньысь поездэн. Факелэз пумиталозы удмурт йылолъя: кырӟаса-вераса, перепечъёсын. Вокзал котырын шулдыръяськон ӝыны час пала кыстӥськоз. Собере эстафеталэн кортежез (150 метр кузьда кыстӥське) Гагарин ульчаетӥ центр пала вамыштоз. Озьы соос Ижлэн вань ёростӥз - 26 ульчаетӥ - ортчозы.Факел нуонэ 153 мурт пыриськоз, эшшо 420 адями волонтёръёс луозы. Нимысьтыз ужрадъёс ортчытыны чакламын город администрация азьын - 15 час 20 минутысен 16 час 20 минутозь, бадӟым шулдыръяськон луоз Шор площадьын - 16 час 30 минутысен 20 часозь. 18 час котырын шаерысьтымы дано спортсменка Галина Кулакова но Удмуртилэн Президентэз Александр Волков Шор площаде пуктэм Олимпиадалэсь бадӟым чашазэ ӝуатозы. Площадез со югдытоз 22 часозь. Ужрадэ люкаськемъёсты та нуналэ пӧртэм кузьымъёс витё.Со сяна, та ужрадэ ӧтемын на шаерамы ортчытӥськись Гурт шудонъёслэн утисьёссы - талисманъёссы.Валентина Емельянова Туспуктэм: imapress.spb.ru Теги: Олимпиада-2014 Шорплощадь | Спорт |
Виталий Пронин 1970-тӥ аръёсы лэсьтэм лобон-пуксён полосаос вужмемын ни, соос рос-прос тупатъямез возьмало. Та бордын ик нырысь ужаны кенешемын.Удмуртилэн Тӧроез Александр Бречалов вераз «Ижавиа» компаниез кыклы люкон сярысь. Таӵе ивор чузъяськиз Россиысь Правительстволэн Тӧроезлэн воштӥсеныз Аркадий Дворковичен но Россиысь транспортъя министрен Максим Соколовен пумиськон дыръя. Озьыен кылдозы пассажиръёсты нуллӥсь но аэропортэз возён понна кыл кутӥсь 2 нимаз предприятиос. Тазьы ужало тросаз Россиысь улосъёсын, пусйиз Тӧро. Та ужпумез быдэстон понна трос лэсьтӥз «Ижавиа» предприятилэн кивалтӥсез Александр Городилов.Кылем арын авиакомпания унолы тросгес пассажиръёсты бордаз кыскыны быгатӥз: 2017-тӥ арын самолётэн 397 225 адями лобаз, нош 2016-тӥ арын таӵеосыз 282 029 адями вал. Озьы «Ижавиа» предприятие тунсыко луиз инвесторъёслы но концессионеръёслы. 2 нимаз предприятиос кылдытыса, тросгес уксё кыскыны быгатом кыказ ик предприятиосы, пусйизы кивалтӥсьёс.Нош аэропорт зол воштӥськонъёслы кулэяське. 1970-тӥ аръёсы лэсьтэм лобон-пуксён полосаос вужмемын ни, соос рос-прос тупатъямез возьмало. Та бордын ик нырысь ужаны кенешемын.Ангелина Снигирёва Александр Горбунов | Улон-вылон |
Виталий Пронин "Кылузбыр" команда1-тӥ оштолэзе — Серекъян нуналэ — Удмурт кун университетын «Каляга» нимо ужрад ортчиз. КВН амалэн радъям ӝытэ удмурт филология но журналистика факультетъёслэн командаоссы пыриськизы. Соос понна висьыны котькуд мылкыд карись быгатӥз. Удмурт филологъёслэн «Кылузбыр» но журналистъёслэн «Бен-Бон» командаоссы азьвыл ик дасяллям серемес визиткаос, ог-огзылы — тунсыко юанъёс, капитанъёс —«Кышномурт — ӝыны юрт» темая маскара верос. КВН-ын сямен ик, командаослы валэктоно луиз залысь юанъёслы но. Азьвыл дасям тумошо номеръёсын дышетскисьёс но дышетӥсьёс воксё мукет палысен усьтӥськизы. Монэ тужгес паймытӥзы Д. А. Ефремов но Г. А. Глухова. Ноку ӧй малпалля, дышетӥсьёсмы сокем усто серекъятыны, кырӟаны, шулдыръяськыны быгато шуыса. Ӵошатсконын, 2 баллы азьпалтыса, вормиз «Кылузбыр» команда. Вань шудӥсьёс но дунъясьёс ческыт саламъёс басьтӥзы, вормисьёслы сётӥзы на каляга. Командаослэсь быгатонлыкъёссэс, маскаръяськемзэс дунъяз нимысьтыз жюри: удмурт гожъясьёс Ульфат Бадретдинов, Ада Диева но Богдан Анфиногенов. «Каляга» нимо ужрад университетын азьвыл аръёсы радъяськылэ вылэм, но кыӵе ке мугъёсъя сое ортчытъямысь дугдӥллям. Малпасько, таиз вамыш бере со улӟоз. Елена РябинаТуспуктӥз Мария Золотарёва Теги: журналистикафакультет Серекъяннунал Удмурткунуниверситет удмуртфилологияфакультет | Иворъёс |
Виталий Пронин 10-тӥ сентябрьысен 14-тӥ сентябрёзь Салехард карын Фин-угор фотожурналистъёслэн 5-тӥ творческой семинарзы радъяськоз. Пыриськисьёслэн улэмзы, кофе-паузаос, экскурсиос понна коньдон тыро радъясьёс, сюрес но сиён дунэз — асьсэос фотожурналистъёс.Заявкаосыз куто 21-тӥ июнёзь. Теги: Салехард семинар | Иворъёс |
Виталий Пронин Венгриысь военнопленнойёслэн синпелетсы азьынКылем арняе Венгриысь искусствоосъя академиысь доктор Тамаш Кучера кивалтэм улсын Иже та кунысь делегация вуылӥз. Кӧня ке нунал ӵоже трос пайдаё ужрадъёс ортчизы, кылсярысь, «Галерея» центрын усьтӥськиз венгер архитекторлэн Имре Маковецлэн адӟытонэз, ужбергатӥсьёс кенешизы валче ужан кусыпъёс тупатон-азинтон сярысь. Со сяна, куноос сяська понӥзы 1942-тӥ-1948-тӥ аръёсы татын лагерьёсын бырем венгер военнопленнойёслы сӥзем синпелет азе. Памятник пуктэмын 2004-тӥ арын. Удмуртиын вить сыӵе шайгу лыдъяське, интыяськемын соос Ува ёросын, Воткинскын но Ижын - отын ватэмын 306 военнопленной. Пленнойёс асьме шаерын ужазы нюлэс но гыбед (торф) поттонын, лэсьтӥськонын но гурт удысын. Кыкетӥ дунневыл ож дыръя быризы 800 сюрслэсь трос мадьяр солдватъёс но 80 000 сюрс огшоры калык. Нош Венгриын ватэмын 120 сюрслэсь трос советской военнослужащийёс. Кызьы шуиз Венгрилэн Россиысь посольствоысьтыз культурая советникез Анита Хедьи, 2019-тӥ арын Удмуртие вуылыны чакла Венгрилэн посолэз Норберт Конкой, соку кенешемын луоз огъя историмылы сӥзем ужрадъёс ортчытон сярысь. Ольга Зорина | Иворъёс |
Виталий Пронин Арысь аре сиён-юонлы дунъёс йыло но йыло. Макем зол та шӧдӥське калыклэн улон-вылоназ? Лыдпусъёсты учконо ке, адямиослэн улон-вылонзы уг капчия. Кылсярысь, берло дыре адямиос ӧжытгес нянь но пыжиськем сиыны кутскизы.1987-тӥ арысен Удмуртстат лыдъя-чота, шаерамы улӥсьёс араз шорлыдын кӧня сиё улыны тужгес кулэ луись 10 пумо вузъёсты. Таос пӧлын: картошка, нянь но пызьлэсь мукет сиёнъёс, бакча сиён, емыш, сӥль, йӧл но солэсь сиён-юон, курегпуз, чорыг, сакыр но коньыт сиён, вӧй. Улонлэсь ӟечлыксэ эскеронъя отделэн кивалтӥсь Людмила Сушкова верамъя, нуналлы быдэ 480 семьяез эскеро. Быръем семьяос пӧлысь 330-эз уло но ужало городын, кылемез - гуртъёсын. Котькуд нунал семья ар ӵоже нимысьтыз анкета нуэ, кӧня но мае сииз, кӧня тыр со усиз. Одно ик пусъё, кӧнязэ сиёнэз асьсэ бакчаязы я гидазы будэтӥзы, кӧнязэ магазинысь басьтӥзы. Со сяна, чотало, кӧня уксёзы кошке коммунальной тыриськонъёслы, мукет кулэяськонъёслы, шутэтсконлы. Котькуд толэзь Удмуртстатысь специалистъёс со анкетаосты люкало. Соосъя ик кылдэ огъя суред.Лыдпусъёсты учконо ке, адямиослэн улон-вылонзы уг капчия. Кылсярысь, берло дыре адямиос ӧжытгес нянь но пыжиськем сиыны кутскизы. 2005-тӥ арын 121,72 килограмм нянь кошке ке вал, али - 87. Сое воштыны кутскизы сӥлен но бакча сиёнэн. Уноез бакчаоссэс аналтӥзы, отчы турын кизизы ни ке вал, али выльысь гыро, мертто. Нош ик уногес будэтыны кутскизы кияр-помидор, мукет емыш. Озьы чарак дунтэмгес усе уго. Городын улӥсьёс гинэ но садъёссэс улӟытъяны кутскизы, куд-огез чипы-курег вордыны ӧдъяз. Гуртоос тросгес вордо ӵӧж, курка, ӟазег, парсь, скал. Озьы 2005-тӥ арын котькуд адями шорлыдын 53 килограмм сӥль сие ке вал, али - 65. Ас вакытаз тросэз скал вордонлэсь но куштӥськизы ни вал. Котыраз берганэз трос, капчигес магазинысь йӧл басьтыны, шуылӥзы. Но туннэ йӧл литрез 61 манет сылэ ини бере, уноез выльысь гидъёсазы пудо пыртӥзы. Озьы 2000-тӥ арын гинэ араз 197 литр юиськом вал, нош али 36 литрлы уногес сииськом йӧл но солэсь лэсьтэм сиён-юон - ваньмыз 233,4 литр.Озьы ик адямиос ӧжытгес сиыны кутскизы картошка. 2000-тӥ арын 100,6 килограмм сииськомы ке вал, али - 49. Картошка улэ висъям музъем кошке емышо писпуос улэ. Магазинысь басьтэм интые, улмо, груша, вишня асьмеос будэтӥськом. Озьы емыш азьло уно аръёс ӵоже арлы быдэ ог 30 килограмм сииськомы вал ке, али 72 килограмм котыр люкаське. Таин сэрен сакырез но, коньыт сиёнэз но воштыны кутскимы асьме лэсьтэм варенняен. Санкциосын сэрен дуно луэменыз, шыръяны кутскимы чорыг вылын. Араз 19 килограммозь сое сииськомы ни вал, али 15-ёзь усиз.Нуналлы быдэ ӝутӥськись дунъёс калыкез выль сямен улыны дышетӥзы. Дунъёс, зэмен ик, син шорын тэтчало. Кылсярысь, парсь сӥль январь шорын гинэ 247 манет сылэ ке вал, 23-тӥ январе ог 3 манетлы будӥз. Зэм, со дыре ик пӧзьтэм колбасалы но сосискалы дунъёс сомындалы ик усизы, килограммез али 282-284 манет сылэ. Чабей пызьлэсь лэсьтэм макаронъёс килограммез 49 манет возисько вал, али 50 манетлэсь ортчизы ни. Кубиста дун гинэ но ялан ӝутӥське, туннэ со 14,87 манет луиз ни. Со вие ик ог 30-40 копейкалы дунтэмазы нянь но булкаос - килограммез али сылэ 40-42 манет. Калык ичигес басьямысь, лэся, манетэн-манетэн усё кампетлы но сакырлы дунъёс.- Кӧтмес тырон понна гинэ ужаськомы, шуо гуртоос, - вера Кун Кенешысь депутат, Эгра ёросысь «Зура» агрокомплексэн кивалтӥсь Елена Чиркова. - Уждунэз будэтӥськом ке но, магазинъёсын дунъёс трослы ӝоггес йыло. Али порозпиосмес сӥльлы келямы. 1 килоез 220 манетэн кошкиз. Нош магазинын кунян сӥль 300 манет вылын. Хозяйствоослэсь йӧлзэс заводъёс 1 литрзэ 25 манетэн бичало, нош магазинэ со вуэ 50-эн. Тае кун кызьы ке радъяны кулэ. Калык, кызьы улыны паймыса, векчи живот вордон борды басьтӥське. Зураын одӥг-кык семья гинэ азьло немыч вордэ вал, али - котькуд кыкетӥез. Индоуткаосты адӟылэм ик ӧй вал, али азбар тыр вордо. Хозяйствое фуражлы лыктӥсьёс уг бырыло, азьло тазьы ӧй вал. Нош кроликъёс кӧня! Зэм, зураос бакчаоссэс ӧз паськытатэ. Туала вакытэ уго олокыӵе но пумо картошка вань, урожай ӟеч сётэ. Азьло сое уно мерттылӥзы, скаллы сюдыны шуыса. Но со интые табере кушман мертто ни, пайдаёгес шуыса.Людмила Сушкова верамъя, сиён-юон дуноямен, адямиослэн уксёзы шутэтскыны, эмъяськыны уг кыльы ни.Елена Сараматова Теги: гуртын дунъёс ужпум | Улон-вылон |
Виталий Пронин Билеттэк ворттылэм понна штраф 300 манет тупатэмын ке вал, депутатъёс 2 сюрс манетозь будэтыны ӵекто.Кун Кенешысь Национальной политикая, кышкытлыклэсь утиськонъя, регламентъя но Кун Кенешлэсь ужзэ радъянъя комиссиезлэн ӵектонъёсыз пӧлын тужгес син шоры йӧтӥсез: город транспортын дун тырытэк ворттылэм понна штрафъёс йылыны быгатозы.Али со 300 манет тупатэмын ке вал, депутатъёс 2 сюрс манетозь будэтыны ӵекто.- Кылем арын билеттэк ворттылэмез понна 500-лэсь ӧжытгес адями кыл кутытон улэ кыскемын вал, - вераз ялан ужась комиссилэн кивалтӥсез Энвиль Касимов. - Соин ик тыриськонъёслэсь быдӟалазэс будэтыса но, казнае коньдон уз люкаськы. Но ми таӵе ужпум ум но пуктӥське. Штрафъёс йылӥзы ке, адямиос, оло, малпаськозы, кӧня ке манет шыръямзы дуно усьыны быгатоз шуыса. Элина Кумачёва Теги: транспорт югдур | Улон-вылон |
Виталий Пронин Алексей Иванов писательлэн малпанъёсызАлигес тодмо туала писатель Алексей Иванов Ижкаре вуылӥз. Книгаосыз сяна, лыдӟисьёс политика, провинция но вотэсын культура сярысь юалляськизы.Алексей Иванов вордӥськиз 1969-тӥ арын Нижний Новгородын. Пичи дыръяз семьяез Перме улыны выже. Быдэ вуыса дышетске искусствоведлы Свердловскысь Урал федерал университетын. 33 аресказ, кызьы ачиз вера, гур йылысь тэтче но азьлане вамыштэ - ӵапак соку егит авторлэн потэ «Сердце Пармы» исторической романэз но, литература инбамын А. Ивановлэн кизилиез ӝуатӥське. Табере сое тодӥсьтэмез ӧвӧл ни, дыр. Романъёсыз ӝажы вылын тэк уг кыллё, режиссёръёс экран вылэ поттыны произведениоссэ куро. Кылем арын, кылсярысь, потӥз «Географ глобус пропил» книгаезъя фильм. Алексей Иванов гожъяськыса гинэ уг пукы, малпалля телевиденилы проектъёс, сериалъёс, ортчытъя пумиськонъёс. Продюсерской центрез малпанъёссэ улонэ пыӵатыны юрттэ.***Мон уг гожъяськы городъёс сярысь, мон гожъясько улонын бадӟым пытьы кельтэм учыръёс сярысь. Потӥз мыным тунсыко Чусовая шур кузя кортъёсты келяллян, гожтӥ «Золото бунтов» книга. Нош мар бордын Ижкарлэн аспӧртэмлыкез? Ижкар, нырысь ик, город-завод, кудӥз быгатэ данъяськыны аслаз историеныз. «Горнозаводская цивилизация» книгаям, кылсярысь, Ижкар сярысь но гожтэмын. Соин ик мон умой тодӥсько городды сярысь — одӥг пол гинэ ӧй вуылы татчы.***Мон пумит луисько «провинция» кыллы. Мон малпасько, Россия мукет сямен радъямын шуыса. Европа, кылсярысь, пӧртэм кунъёслэсь кылдэ, нош Россия - пӧртэм культурной проектъёслэсь. Котькудӥзлэн вань аслазлулчеберетэз, пӧртэм сямо шоркаръёсыз. Вань йӧскалык лулчеберетъёсъя проектъёс (бигер, чуваш), Урал проектъёс (завод-каръёс) - соос трос. Городъёсты но ӵошатыны, огзэ вылӥегез, нош мукетсэ улӥегес пуктыны, уг яра, соос котькудӥз ас сяменызы аспӧртэмлыко. Париж, Берлинэн ӵошатыса, провинция уг луы.***Мон малпай Урал сярысь «Хребет России» телепроект. Продюсерской центре уксё шедьтӥз, озьы Леонид Парфёновез но солэсь «Намедни» студизэ ӧтим. Соос зэмос профессионалъёс, но Урал шоры учкемзы мыным ӧз кельшы. Парфёнов быдэс дуннеез котыртӥз ни но, маин сое Урал паймытоз на! Одӥг продюсер вераз мыным телевиденилэсь сюлмез позыртӥсь инъетсэ: «Одӥг федерал канал но провинция сярысь 4 серилэсь кузьгес кино уз возьматы. Тӥ быгатӥськоды лэсьтыны 125 серия Сталинлэн туганъёсыз сярысь, Мускоысь азбар сярысь. Но пичи кар сярысь - 4!». Озьы «Хребет России» проектэ ӧз пыры тросэз, мар вераны луэ вал Урал сярысь. Кылсярысь, Ижкар.***Политика ласянь мынам вань аслам малпанъёсы. Но туала дыре валтӥсез – малпанъёстэ шараятэк улыны. Котырын ваньзы верало асьсэ малпанъёссэс : телевизорын, радиоын, вотэсын. Малпандэ шараятэк умойгес, эшшо, тон политикаез удгес валаськы ке.***Мерлыко вотэсбамъёс чутрак воштӥзы милесьтым улонмес. Европаын со сярысь верасько, нош Россиын та ужпумез нокин уг ӝуты. Улэп улон выже вотэсэ, вотэс вие культураез. Интернетын янгышъёсын гожъясько. Азьло но чылкыт кылын гожъяськись адямиос ӧжыт вал, но ужпум мукетыз бордын. Интернетын янгышъёсын гожъясько но озьы ик кулэ шуыса малпало. Зэмос улонын кивалтӥсьтылы янгышъёсын гожтэт уд гожтэ ук, нош Интернетын воксё тодмотэм адямилы - капчиен. Зэмос улонын тонэ мед кылозы шуыса, кыӵе ке бадӟым уж лэсьтоно. Нош Интернетын мукет сямен. Тодосчилэн малпанъёсыз оградэ султо укмысэтӥ классын дышетскись зырымесь пияшлэн кылъёсыныз. Котькуд блогер ассэ литературной критикен лыдъя, но со озьы ӧвӧл. Интернетын адямиос асьсэ малпанъёссы понна кыл уг куто.***Калык тунсыкъяське ке аслаз лулучеберетэныз, солэн литератураез но азинске. Нош калык интыяз ке сылэ, литература но быре. Интыяз пукись калыклы номыр но уз юртты ни.Дасяз Мария Векшина Теги: учлитература | Улон-вылон |
Виталий Пронин Кезьыт куазьлэсь но бездыт буёлъёслэсь акыльтӥды ке, одно ик пыралэ Суредаськон искусствоосъя музее - татын 7-тӥ тулыспалысен ужа Кубаысь художниклэн Омар Годинеслэн «Куба рядом» адӟытонэз (0+). Со сӥземын Кубаын революция ортчем дырысен 60 ар тырмонлы. О. ГодинесЧузъяськись суредъёс Омар Годинес вордскиз Кубалэн шоркараз - Гаванаын - 1953-тӥ арын. 1974-тӥ арын йылпумъяз Гаванаысь суредаськонъя училищеез, 1985-тӥ арын - Москваысь суредаськонъя В. Суриков нимо институтэз. О. Годинеслэн ог 65 выставкаосыз ортчизы Кубаын, Австриын, Мексикаын, США-ын, Испаниын, Чехиын, Россиын. Ижысь адӟыны луэ Омар Годинеслэсь ог 40 ужъёссэ. Соос пӧртэм амалэн суредамын, живописен артэ - монотипия амалэн лэсьтэм графика. Вань суредъёсты огазеяло яркыт буёлъёс. Суредъёсысь кисьтӥське художниклэн улонлы синмаськемез но солы шумпотэмез, со дыре ик отын мур философиез шӧдӥське. О. Годинеслэн котькуд суредаз выёно, со бордысьтыз уг лэзьы. Кыдёкысь интыосысь кемалась вакытъёсысь мифъёс но тусъёс чик мурт уг пото. Соос пушкад кема кӧлыса улӥзы ни кадь, суредаськисьлэн нап буёлъёсыз сайкатӥзы тодэ ваёнъёстэ. Художник, вань адямиослы тодмо архетипъёсты кутыса, соосты пӧсь мылкыдэн ӝуатэ. «Миф I» (2007), «Оракул» (2008), «Таино» (2010), «Алтарь» (2017) ужъёсыз йыбырттыто инкуазьлы, периослэсь, инкуазь кужымъёслэсь кышканэз улӟыто. Искусствоез эскерисьёс О. Годинеслэн творчествояз пусъё концептуализм но магической реализм ӧръёсты. Улонысь огшоры арбериосты, емышъёсты, адямиосты суредаса, художник соосты выжыкылысь чеберен но кужымен муромытэ. Одӥг суредын кӧня ке дунне сураське-пожаське. «Элегия I» (2016) ужаз Африкаысь маскаосты адӟыны луэ. Со дыре ик музъем кужымез возьматӥсь куренялэс, гордалэс буёлъёс интые суредын кузёясько зарезьлы но инлы тупась буёлъёс. «Взаимопроникновение» (2016) суредаз 2 адямиос валчеясько, нош сьӧразы озьы ик дуннелэн стихиосыз герӟасько. Озьы кылдо трос полэс герӟетъёс - суред шоры учкыса, валаны луэ, дуннеын ваньмыз герӟаськемын шуыса. Озьы суред пыр «бубылилэсь эффектсэ» валаны луэ: одӥг чыры-пыры воштӥськон яке учыр валтэ мукет бадӟым шӧдтэк шорысь воштӥськонъёсты. Художник нылкышнолэсь чеберзэ но кужымзэ возьматэ, кылсярысь, «Богиня моря» (2013), «Креолка» (2016), «Медная Каридад» (2013) суредъёсаз. Берпуметӥяз суредын возьматэмын Кубалэн утисез - Гажан-жалянлэн (милосердие) дун-чылкыт нылмуртэз. Нап-горд, чилясь-зарни, шуныт-курень буёлъёс картинаын трос пумиськись лэчыт сэрегъёсын ӵош кылдыто кужмо но ненег тусэз. Изись нылмуртлэн сайкыт ымнырысьтыз сю пӧртэм мылкыдъёсты лыдӟыны луэ. О. Годинеслэн суредэзНылкышно но воргорон кусыпъёс художниклэн буёлъёсыз выллем - соос ожмасько ог-огенызы, но со дыре ик ӟырдыт ярато ог-огзэс. Сьӧд буёл вӧзын горд эшшо но дартгес адӟиське, нылкышно бордын пиосмурт эшшо но кужмогес луэ, нош нылкышно пиосмурт вӧзын сяськаяське. Нылкышнолэн но воргоронлэн ожмаськемзы-огазеяськемзы символъёс пыр но возьматэмын, кылсярысь, «Серенада I» (2016) суредын. «Композиция с фруктами I» (2014) суред шоры учкыса, татын бананъёс но мангоос возьматэмын - бамъёс ик гордэктыны кутско, ява. Художник огшоры калыклэсь улон-вылонзэ но палэнэ уг кельты, синмаськыса суреда ужась адямиосты - кылсярысь, «Крестьянская песня» (2008). Зарни буёл асьме палъёсысь шепаськись бусыосты тодэ вайытэ, нош чильпырась чагыр - гужем инмез. Суредаськисьлэсь ужъёссэ кылыны но луэ - котькудӥзлэн аслаз крезьгурез. Кытын ке со шулдыр но шаян, пӧсь палъёсысь задор эктонъёс кадь. Кытын ке - пушкез бугыртӥсь, вашкала сям-йылолъёсысь шаман гуръёс но ритуальной барабанъёс выллем кылӥське. Художник ачиз но крезьгуро инструментъёсын шудэ - кларнетэн, трубаен. Огаз интервьюаз О. Годинес пусъе, солэн улоназ суредаськонэн оградэ музыка но кылбурет сыло шуыса. Тае зэм но ужъёсысьтыз шӧдыны луэ. Эшъяськон юнмаз Выставкаез усьтыса, музейлэн директорез Вера Вахрушева пусйиз, О. Годинеслэн суредъёсыз Эрико шормуӵлэн мылкыдэныз тырмемын шуыса. Солэн малпамезъя, та ужъёс ижкаръёсты толалтэ шунтыны быгатозы. Вера Вахрушева 2015-тӥ арын Кубае вуылэм, нош ар талэсь азьло тодматскем О. Годинеслэн ужъёсыныз - соку ик ужъёссэ Ижкаре вайыны мылкыдыз гомӟем. Малпанэз быдэсмиз - табере Куба зэмзэ но матынгес луиз. В. Вахрушева шумпотыса вераз: О. Годинес одӥг суредзэ музейлы кузьмалоз, пе, со сяна, суредась ваем искусствоя итальян книгаосты. Соос узырмытӥзы музейлэсь фондзэ - али библиотекаын лыдъяське ог 8 сюрс искусство удыслы сӥзем книга, шуиз В. Вахрушева. Удмуртиысь культурая министр Владимир Соловьёв верамъя, ас вакытаз асьме калык будӥз, Куба сярысь кырӟанъёсты кырӟаса. Кубинецъёс мылкыдзыя асьмелы матын луо. О. Годинеслэн суредъёсысьтыз буёлъёс гинэ но - горд, сьӧд, тӧдьы - удмурт куншетлэн буёлъёсызлы матын, шуиз В. Соловьёв. Выставкаез усьтон ӝытэ вуиз Кубалэн посолэз - господин Херардо Пеньяльвер Порталь. Х. Порталь вераз, кубин искусствоысь пӧртэм культураослэсь пытьызэс шӧдыны луэ шуыса. Кубинецъёслэсь асшӧдонзэс но лулчеберетсэс нырысь ик пӧрмытӥллям Испаниысь но Африкаысь вуэм калыкъёс, бӧрысь - Латин Америкаысь, Европаысь, США-ысь. 1980-тӥ аръёсы ӟуч художникъёс шӧдскымон пытьызэс кельтӥллям. Огазе пӧлэсьтӥськыса, пӧрмиз номырин сурантэм но аспӧртэмлыко искусство, пусйиз посол. Та адӟытон возьматэ Кубалэн но Россилэн эшъяськонзылэсь юнмамзэ. О. Годинес ӟеч кылъёсын пумитаз выставкае вуэм куноосты но музейын ужасьёсты. Со тау кариз кышноезлы - Ольга, пе, зэмос пыкъет луэ, со бадӟым уж лэсьтэм, выставка мед пӧрмоз шуыса. О. Годинес верамъя, Ижкарын со ассэ дораз кадь шӧдэ. Художник Михаил Калашников конструкторен тодмо вылэм - Москваын огпол пумиськыкузы, со М. Калашниковез выставкаяз ӧтем. Конструктор соку быгатымтэ вуыны. Табере, шуэ художник, мон ачим ужъёсме Удмуртие вайи, ӵапак М. Калашниковлэн вордскемез дырысен 100 ар тырмон дыръя. В. Вахрушева тау кариз художниклы но солэн кышноезлы, Кубаысь делегацилы. Выставкаез радъяны озьы ик юрттӥз Россиысь Кубаен эшъяськон огазеяськон но Михаил Мокрук генерал-майор. В. Вахрушева кузьмаз художниклы но Кубаысь делегацилы удмурт суредаськисьёс сярысь книгаосты. Оло, куке но соослэн но ужъёссы Кубаын возьматэмын луозы. Анастасия Шумилова | Лулчеберет |
Виталий Пронин Кылем арын "Данъян" премия басьтӥзы Г. Бускин, Л. Королева, И. Кирилюк.Тодмо луиз, кин туэ пусъемын Удмуртиысь Правительстволэн «Данъян» премиеныз. Сое арлы быдэ сёто лулчеберет удысын ужасьёслы калык культураез азинтэмзы понна.«Данъян» («Признание») премия сётъяське 2007-тӥ арысен. Арлы быдэ сое басьтэ 5 адями, котькудӥз калык культураез - кырӟанэз, крезьгурез, эктонэз, киужез - гажа, уте, азинтэ. Вожвылъяськон туж ӟырдыт ортче, туэ но, кылсярысь, 17 мурт аслэсьтыз портфолиозэ ыстӥз. Но вормизы устоосыз пӧлысь устоосыз!Озьыен, «Калык эктон» номинациын пусъемын Ижысь «Шудон» ансамбльлэн кивалтӥсез Юлия Павлова. Искусствоосъя элькун школаысь коллектив ялан поталля фестивальёсы, отысь вормонъёсын бертылэ. Шыкысазы - пӧртэм калык кырӟанъёс, эктонъёс, сям-йылолъёс. Ансамбльлэн та узырлыкез арысь аре будэ, уго Юлия этнографической экспедициосы поталля.- «Шудон» ансамбльысь 3-ез нылпиосы «Наследники» премия басьтӥзы ни, черод мон дорозь но вуиз, та мынам нырысетӥ таӵе бадӟым данъетэ, - шумпотэмзэ ватытэк, вера Юлия Витальевна. - Сямы сыӵе: ас азям ужпум пуктӥсько ке, одно ик сое ӟеч быдэстыны тыршисько. Иське, малы кутсконэз?«Калык кырӟан» номинациын устоез луиз Дэриысь «Центральный» лулчеберетъя комплексысь хормейстер Ольга Гук. Солэн кивалтэмез улсын ветеранъёслэн «Поющие сердца» хорзы калык пӧлы вӧлмытэ ӟуч культураез.Калык крезьгурез азинтэмез понна премия сётӥське Эграысь Эшъяськон юртысь аккомпаниатор-концертмейстерлы Дмитрий Лекомцевлы. Дмитрий ачиз дышиз кубызэн, шуланэн но варганэн шудыны, калык инструментъёсын нылпиосты но мыло-кыдо тодматэ.Алнаш ёросысь Ӧрка-гуртысь Анна Александрова пусъемын оглом калык культураез утемез понна. Со кивалтэ «Выль ӟардон» фольклорной ансамблен. Кышноос калык кырӟанъёсты быдэсто озьы, кызьы кырӟазы сое песянайёсмы но песятайёсмы, вашкала сямен.Киужъёсъя элькун центрысь Надежда Мансурова устоез кибашлы луиз. Надежда Геннадьевна куиське, гобелен амалэн куэм ужъёсыз утисько центрлэн шыкысъёсаз, озьы ик - Россиысь но кунгож сьӧрысь адямиос киын.Вормисьёсты сӥлы карозы южтолэзе - лулчеберет удысын ужасьёслэсь нуналзэс пусъён ужрадын.Мария Векшина | Улон-вылон |
Виталий Пронин Россилэн Геройёсыз пӧлы пыртэмын шаермылэн дано пиосыз.Александр Никулинэз (1913-1998) «Совето Союзлэн Героез» дано нимен пусъён сярысь документ дасямын вылэм ни 1944-тӥ арын. Но Александр Никулин доры со вуиз, ӝыны даур ортчыса, СССР куашкам бере ни.1993-тӥ арын Таджикистан-Афганистан кунгож дорын бырыны шедиз Ижын будэм пограничник Сергей Борин (1973-1993). Улонзэс сётыса тушмонъёсты ӝегатыны быгатэмзы понна эшъёсыныз ӵош улосчимылы но «Россилэн Героез» дано ним сётэмын. Туннэ солэсь нимзэ нулло Ижкарысь 9-тӥ училище но кадетъёслэн «Граница» клубзы.Глазовысь Антон Ушаков (1972-1995) десантник вал. 1995-тӥ арын Чечен шаерысь Аргун ущельеын спецзаданиез быдэстыкуз, боевикъёслэн пулязы егит пияшлэсь улонзэ уретӥз. Солэсь «Зарни Кизили» медальзэ сётӥзы ни анаезлэн кияз.Лётчик, майор Олег Исаев (1964-1996) вордскиз Татарстанысь Балтаси ёросысь удмурт семьяын. Кивалтӥз авиаполкысь звеноен. 1996-тӥ арын куартолэзе Уйпал Кавказын солэсь СУ-25 самолётсэ уськыто. Исаев пазьге сое боевикъёслэн базазы шоры. Со аре ик Россилэн Президентэзлэн указэз потэ Олег Николаевичез «Зарни Кизили» медален пусъён сярысь. Наградазэ сётӥзы кузпалызлы.1999-тӥ арын толсуре Уйпал Кавказысь Харачой селение дорын Юрий Курягин (1977-1999) лейтенантлэн взводэз вылэ 15 пала йыр вандӥсьёс омырско. Сӧсырмыны сюрем лейтенант ож бусыысь ӧз кошкы, берпуметӥ патронэз кыльытозь, ыбылӥськиз. Но тушмон пуля ассэ но погыртӥз. Та пияш вордскемын Владивостокысь удмурт семьяын. Анай-атаез, вынъёсыз али уло Камбаркаын. Юрий Курягин татысь ик Кам шур дурысь шайвылын ватэмын.Михаил Чуркин (1972-2000) йылпумъяз Омскысь общевойсковой командной вылӥ училищеез. Глазкарын вордскем Чуркин капитанэз 2000-тӥ арын Чечняысь боевикъёс быдтӥзы.Ильфат Закиров (1970-2000) вордскиз Ижын, 1991-тӥ арысен службазэ нуиз «Кречет» спецназын. 2001-тӥ арын Чечняын спецзаданиез быдэстыкуз быремез бере, солы Россилэн Героез ним сётэмын. Ижкарын вань солэсь нимзэ нуллӥсь ульча.90 арес тырмонэныз валче вылӥ ним сётэмын тодмо конструкторлы, Социалистической Ужысь кык пол Геройлы, генерал-лейтенантлы Михаил Калашниковлы (1919). Азьлогес со пусъемын ни вал туала Россилэн тужгес вылӥ орденэныз - Дун-чылкыт Андрей Первозванныйлэн пусэныз.Валерий Чухванцев (1961) Россиысь Геройёслэн радазы пыриз 2008-тӥ арын. Та вакытэ со службазэ нуэ Краснодар шаерын. Гадьзэ чебермало на «За военные заслуги» но куинь Мужество орденъёс, «Пётр Нестеров» но «За отвагу» медальёс. Теги: Адемкарымон | Иворъёс |
Виталий Пронин Бакчаын ужаса, пиналъёс адӟо, кызьы пичи тысьлэсь уд будэ2013-тӥ ар инкуазез утёнлы сӥземын, нош милям тэшкылиосмы, Ижысь 291 номеро нылпи садысь покчиос, туэ гинэ ӧвӧл, инкуазь темаен кӧня ке аръёс ӵоже матысь эшъёс ини. Малы ке шуоно соос татын котькуд нунал «верасько» будосъёсын.Нылпи садын ужасько бере, пӧртэм амалъёсты кутӥсько покчиосты визьноданын. Тэшкылиос уг ярато косэмез, пыкылэмез. Соослы шудон пыр валэктоно улонлэсь бергамзэ, бадӟымъёсын тупатэм куронъёсты яке мукет амалъёс утчано уно юанъёсты, учыръёсты эскерон-дунъян понна. Мон бадӟымгес саклык висъясько инкуазьлы но сое утёнлы. Дуннеын тужгес усто суредась но вань чеберзэ кылдытӥсь - Инкуазь. Асьмелы солэсь дышетсконо, адямиослы сётэм чеберез утёно. Нош нырысь ик сое адӟыны дышетсконо.Италиысь тодмо педагог, тодосчи Мария Монтессори ас дыраз шуиз: покчиос одно ик мед ветлозы бакчае яке садэ. Нунал куспын кӧня ке пол. Соос учкыны, чакланы, ӵошатыны мед дышетскозы. Озьы мынам йырам малпан лыктӥз нылпи садамы пичияк бакча кылдытыны. Отын ми ваньзэ тэшкылиосын ӵош лэсьтӥськом. Нылпиосын кенешиськом: мар будоз бакчаямы. Асьмеос уд будэтӥськом. Кылсярысь, южтолэзе ини покчиос асьсэос тысьёсты музъеме сого. Собере котькуд нунал ветло ву кисьтаны. Соослы туж тунсыко но паймымон потэ: кызьы сыӵе пичи тысьлэсь собыдӟа узьым будэ. Куартолэзе ми пичи лопатаосын убо гудӥськомы. Нылпиос асьсэос уболэсь быдӟалазэ малпало, асьсэос верало, кытын мар будоз. Тани одӥгаз милям укропмы вожектӥз, мукетаз йӧн-йӧн будо кешыръёсмы. Покчиослы уката но кельше гордкушман. Солэн уго кидысъёсыз сяська кадь чебересь но бадӟымесь. Озьы ик мерттӥмы на кабачок, кубиста, кыркќжы, пӧсьтурын. Инвожо толэзе ми туж трос паймымонзэ адӟим. Нылпиос адӟыны-ӵошатыны кутскизы будосъёслэсь шундыя бергамзэс, сяськаяськемзэс, вожектэмзэс. Нош толэзь ортчыса (садмы гужемлы ворсаськылӥз), соос вуизы но уката паймизы. Табере тыквамы, выжыкылысь эксэй кадь, музъем вылын йӧн-йӧн пуке. Помидоръёсмы быгыльскиллям. Нош кӧня сяськаос пӧртэм буёлъёсын пишто! Толалтэ но укно дуръёсамы сяська будэтӥськомы. Пичияк тол садмы но вань, татын будо кактусъёс, гераньёс, бегониос. Нылпиос озьы ик мыло-кыдо ветло, ву киськало, сюйзэ небӟыто. Нылъёслы-пиослы туж кельше. Пиналъёслы шуисько, сяськаосты кинлы ке кузьман понна гинэ ӧвӧл будэтоно, чеберез адӟон, астэ ӟечгес карон вылысь но кулэ. Табере соос сяськаез адӟо ке, одно ик мыкырскозы, учкозы, зынъялозы.Бакчаямы ужаку, укылтэмъяськыны яратӥсь пиосмы но зӥбытгес луо. Мон адӟисько, соос сяськаосты уг лёгало, турын-куаръёсты ишкаса уг куяло ни. Малы ке шуоно милям татын вань на эмъюм турынъёсын убомы. Ми сюрес вылын будӥсь вирсэртурынэз (подорожникез) но копамы но убоямы интыямы. Табере эмъюм будосъёс сярысь покчиосмы, оло, бадӟымъёслэсь трос тодо ини.Нылпиослэн инкуазен эшъяськемзы, солэсь турлы буёлъёссэ адӟемзы туж юрттэ кылзэс волятыны. Эшшо пиналъёс асьсэды бадӟымен но кулэен шӧдо. Соос шумпото, ми, бадњымъёс, тэшкылиослы оскиськом сыӵе секыт ужез.Тани мар верало милям покчиосмы.Матвей Нагорных:- Садысен мон тодӥ, азьло дыръя аптекаос вылӥллямтэ. Соин ик пересьёс эмъяськиллям турын-куаръёсын. Кылсярысь, пыдтышсы вандӥське ке, шырбыжез миськыса но погмаса поно вылэм. Нош быдэс ар медаз висе шуыса, узы сииллям.Дима Плотников:- Ми квартираын улӥськом, бакчамы ӧвӧл. Соин ик мыным туж кельше садикын музъемен вырыны. Уката но паймытӥз кабачок. Со котькуд нунал будэ вылэм. Вань вожез но кабачок, ӵужез но, нош сяськаез кудбыдӟа - отчы трос-трос мушъёс пегӟыны быгато.Егор Чучалин:- Монэ паймытӥзы шундыберганъёс. Нырысь соос пичиесь вал, собере мон ӝужда будӥзы. Шундыберганъёс эктыны быгато, мон сое ачим адӟи. Ӵукна соослэн йыръёссы садик пала берыктэмын луо, нош доре бертыкум, монэ келяса, капка шоры учко ини.Вероника Алексеева:- Мыным туж кельше садикын сяськаосты будэтыны. Соос чебересь, ческыт зыноесь. Мон тодӥсько ини, соосын вераськиськод ке, сяськаос умойгес будо. Юромо эскери. Одӥг гераньлы котькуд нунал кылбуръёс лыдӟи, ву кисьтай. Со туж чебер сяськаяськиз, нош мукетъёсыз - ӧз.Вера Болтачева, Ижысь 291 номеро нылпи садысь воспитатель Туспуктӥз Владимир Беломорских Теги: Иж Нылписад Нылпиос | Улон-вылон |
Виталий Пронин Туала куронъёслы тупась реанимобиль.Соос туала куронъёслы тупало. Валтӥсь врачлы усьтонъёсты сётӥз Удмуртилэн Тӧроез А. Соловьёв.Та эмъяськонниын ог 20 арзэ ужа ни реанимацияя но консультациосъя центр. Отысь эмчиос секыт висьыны усем нылпиосты йӧнатонъя визь-кенеш сёто. Вуыло ёросъёсысь нылпи больницаосы, нылпи ваён юртъёсы но. Арлы быдэ сюрес вылэ ог 300 пол потало. Куддыр мыноно луо Пермьысь, Казаньысь, Екатеринбургысь эмъян центръёсы но, кылсярысь, 2015-тӥ арын отчы 36 пиналэз келязы.Выль реанимобильёс вань куронъёсъя юрттэт сётыны луонлыкъёс кылдыто. Автомобильёсын вань инкубаторъёс, шоканы юрттӥсь тӥрлык, мониторъёс но трос мукетыз. Огкылын вераса, больницаысь реанимацияя палата выллем. Таӵе машинаос элькунамы ӧй вал на.Реанимобильёс басьтэмын элькун бюджет чотын - со понна 5,4 миллион манет кулэ луиз. А. Соловьёв пусйиз: декабре гинэ элькунамы ӝог юрттэт сётонъя 5 машина вуиз вал, январь пумозь эшшо 10-сэ, нош феврале эшшо 15-сэ возьмаськом на. Ӝог юрттэт сётӥсьёслэн автопарксы матысь 3 ар куспын выльдэмын луоз.Сергей Захаров Туспуктӥз А. Горбунов Теги: Удмуртиезазинтон эмудыс | Улон-вылон |
Виталий Пронин Огаз ульчаын шекъёс шараямын. / Туспуктэм: udmurt.ruГлазовысь сюресъёсты тупатъяны туэ 422 миллион манет висъямын. Со чотын выльдӥськыны кулэ 44 сюрес люкетъёс. Куд-ог ульчаосын ужъёс йылпумъяськизы ни.Соосты эскерыны потаз нимысьтыз комиссия.Огаз ульчаын шекъёс шараямын. Отысь асфальт эскерыны нимысьтыз лабораторие келямын. Йылпумъянъёс ӝоген дась луозы ни. Сюрес лэсьтӥсьёс тырмымтэосты тупатыны кулэ. Собере комиссия та интыез выльысь эскероз.Тупатъям сюресъёс 7 ар ӵоже уродмыны кулэ ӧвӧл. Со дыр куспын асфальт пасяськиз-пырдӥз ке, дорожникъёс сое ас коньдонэнызы тупатъяно луозы. | Улон-вылон |
Виталий Пронин Кылем арня пумын Сигаево черкогуртын юр-яр вал. Выльдэм стадионын бызьылӥзы гурт спортсменъёс. Паймытъязы Стадионысь сюресъёслэн ӟечлыксы спортсменъёслэн вормонъёссы вылын шӧдӥськиз. Нырысь нуналаз ик выль рекордъёс пуктӥзы. Паймытӥзы кузьдалае тэтчасьёс 7 метрлэсь кыдёке лобӟеменызы. Мукет нуналъёсаз но Гурт шудонъёслэн рекордъёссы выльдӥськизы.- Спортсменъёс выль вормонъёсынызы паймытъязы, - шуэ Гурт шудонъёслэн валтӥсь судьязы Вячеслав Вичужанин. - Нырысь ик шумпоттӥзы бызьылӥсьёс. 5 иськемез котькинлэсь ӝог ортчиз Дэри ёросысь Константин Васильев. Азьвыл аръёсын ӵошатоно ке, рекордэз выльдӥз 26 секундлы. Бӧрысьгес 100 метре бызьылӥсь воргоронъёс абдратӥзы. 8 (!) мурт финиш гожез 11 секундлэсь вазь ортчиз. Таӵеез одӥг Гурт шудонъёсын но ӧй вал на. Озьыен, спортсменъёс ӵошатсконъёслы золгес дасяськыны кутскемын.Кивалтӥсьёс но асьсэос спортсменъёс серекъяса шуо: одӥг пол бадӟым ӵошатсконэ пыриськем мурт пыраклы спортэн черла. Спортсменъёс таӵе ужрадын ог-огзылы синмасько, семья кылдыто, нуныоссы вордскыса но, ас ёроссы понна очко ваён сярысь сюлмасько. Туэ но егит анайёс вуэмын вал Дэри, Пичи Пурга, Ува, Можга ёросъёсысь.Кызьы уд данъяськы батыръёсын! Сигаевоын ортчем нырысетӥ Гурт шудонэ пыриськыса, туннэ но ас быгатонлыкъёсынызы егитъёсты паймыто. Со гира ӝуткась Коляос. Таяз учыре но кыкназы ик медальёс басьтӥзы: Пичи Пурга ёросысь Николай Семёнов - азвесьсэ, Дэри ёросысь Николай Мамонтов - туйзэ. Пусйыны кулэ, Н. Семёнов, гужем шудонъёсы сяна, ваньмаз сямен тол шудонъёсы пыриське. Отын но вормонъёсыз лыдъяса быдтонтэм. Яр ёросысь механизатор А. Дементьев луиз дзюдоист.Аслаз арлыдыныз нош ик паймытӥз Глазов ёрослэн командаысьтыз Пётр Арафаилов. 1944-тӥ арын вордӥськем воргорон кужымзэ эскере полиатлонын. 40 пол турникын ӝуткаськиз. Вань 49 полиатлонистъёс пӧлын, егитъёсыз но лыдэ басьтыса, турникын ӝуткаськонъя вожвылъяськонын 14-тӥ интые потӥз. Огъя зачётын 4-тӥ интые кылиз.Солэсь трослы ӧз кыльы Кизнер ёросысь 60 аресъем Евгений Ветров. Ваньмаз Гурт шудонъёсы пыриськемын, нырысь аръёсаз, пе, семьяеныз ветлэм. Бӧрысьгес Ольга нылзы пыдын бызьылӥсьёс пӧлын чемпион луэм. Нылпиоссы будэм бере Евгений ас понназ пыриське: пыдын бызьылӥз, ыбылӥськиз, дуатлонын кужымзэ эскериз, нош берло аръёссэ - полиатлонын. Тазалыкезлы уг ӝожтӥськы, серектӥз: винтовкаен золгес эшъяськыса, вормонозь но ӝутскыны луоно на. Шумпотон но синвуаськон Спортын котьма луэ: кинлы ке удалтэ малпамтэ шорысь медаль басьтыны, нош кин ке сое берпуметӥ секундаз но келяны быгатэ. Кылсярысь, 100 метре бызьылонын тросэзлэн воргоронъёслэн вормон басьтон мылкыдзы стартысен ик адске вал. Фальстарт люкетӥз финалэ шедьыны Сарапул ёросысь Николай Караваевлы, Юкаменск ёросысь Николай Злобинлы но Вотка ёросысь Владимир Злобинлы.Воргоронъёслэн эстафетазы но учкымон пӧрмиз. Тужгес кужмо 5-тӥ забегын ӧжытак гинэ туй медальзэ ӧз келя Дэри команда. 3-тӥ этапын бызись Алексей Беляевлэн пыд сӧнырез кыстӥськемен, 4-тӥ этапын сылӥсь эшез доры со пал пыд вылаз тэтчаса вуиз.Яр ёросысь команда но та нуналэ ӝоже усемын вал. Нылъёслэн эстафетазылэн берпуметӥ этапаз спортсменъёс бодызэс умой ӧвӧл сётӥллям - басьтӥллям. 3-тӥ-5-тӥ инты понна нюръяськись командаез ӵошатсконысь воксё палэнтӥзы. Нылъёс синвуаськизы. Со понна яръёсты вормонэныз буйгатӥз дзюдоист Алексей Дементьев.- Гурт шудонъёсы 4-тӥзэ вуи, - шуэ Алексей. - Сигаевое потон азьын гинэ ёросысь кивалтӥсьёс вазиськизы, дзюдо амалэз, пе, «ӵоксано» вал, одӥг спортсменмы уг окмы. Та амал сярысь кылэме но, адӟеме но ӧвӧл, шуисько. Одӥг уй, пе, вань на, Интернетын бугыръяськыса, дзюдоен тодматскыны. Косӥзы бере, кылзӥськоно кариськи. Дэри ёросысь Малыхъёслэн семьязы пыриськоз Россиысь Гурт шудонъёсы.Сигаевое вуыса, механизатор медаль басьтэм спорт-сменъёслы вожъяськыны ӧдъям, пьедестал вылэ, пе, одӥг пол ке но султылоно вал. Нырысетӥ нуналаз вормисе потэм спортсменъёслэсь гадязы ошем медальзэс куртчыса оскалтэм, оло, вормонзы паласькоз шуыса. 3-тӥ интые потэмез бере Алексей Дементьев оске: вуоно ӵошатсконэ сое одно чортозы.Сигаевоысь Саратове1992-тӥ арын сямен ик, туэ но Гурт шудонъёсын вормисе потӥз Дэри ёросысь бадӟым команда. 2-тӥ но 3-тӥ группаосын (санэ басьтэмын ёросын улӥсьёслэн лыдзы) висъяськизы шарканъёс но юкаменскъёс. Гужем вожвылъяськон йылпумъяськиз гинэ, гурт спортсменъёс вуоно стартъёслы дасяськонзэс мыто. Толалтэ куно пумитанлы дасясько Якшур-Бӧдья черкогуртын улӥсьёс, нош гужемзэ - сюмсиос.Матысь нуналъёсы, 15-тӥ-21-тӥ июле, Саратовын ортчозы Россиысь Гурт шудонъёс. Таяз учыре шаермылэсь данзэ утёзы Дэри, Эгра, Кизнер но Кез ёросъёсысь командаос. Со сяна, Дэри ёросысь Малыхъёслэн но Балезино ёросысь Наговицынъёслэн семьяоссы.- Спортсменъёс сяна, та ӵошатсконэ пырисько на турнасьёс, скал кыскисьёс но механизаторъёс, ваньмыз-ӧвӧлэз 39 мурт, - шуэ Удмуртиысь сборной командаосты дасянъя центрлэн кивалтӥсез Ольга Скобкарёва. - Гурт удысын ужасьёслэсь данзэс утёз Юкаменск ёросысь команда: Ёжгуртысь турнасьёс Марьям Арасланова но Виктор Дементьев, Засековоысь скал кыскисьёс Галина но Снежана Ившинаос, Юкаменскысь механизаторъёс Сергей Малых но Алексей Невоструев.Валентина Емельянова Теги: Гуртшудонъёс | Спорт |
Виталий Пронин Глазов ёросын 11 поселениын 123 гурт лыдъяське. Жуг-жагзэс поттоно луо ог 150 иськемме - Якшур-Бӧдья ёросысь полигонэ. Асьсэлэнэз угось пытсамын. Кивалтӥсьёс жагез пресс пыр поттӥсь станциен тодмасткоГлазов ёросын нюлэс дурын но, лудын но мешокъёсын куям жаг уг адскы - адямиос котырзэс чылкыт тазатыса возё. Гурт поселениослэн кивалтӥсьёссы но та ласянь калыкен юн ужало. Нош январьысен жагез выль сямен гуртъёсысь поттыны кутскемзы бере мылкыдзы эшшо но умой луиз. Зэм, та ласянь зол пӧсяно луэ гурт поселениослэн кивалтӥсьёссылы. Гуртлэн кудпалаз жагез люкано, ку сое басьтыны машина вуоз - ваньмыз та рос-прос радъямын. Но шофёръёс ялан вошъяськемен, гурт поселениосын кивалтӥсьёслы котькудзэ машинаез нимысьтыз пумитано, жаг люкез возьматоно луэ, шуэ Глазов ёрослэн йырыз Вячеслав Сабреков. Кин тодэ, асьсэ ёросазы ик полигон усьтӥськысал ке, оло, ужзы трослы каньылэнгес мынысал. Артысь ёросъёс но тазьы ик курадӟо. — Уйпал ёросъёслы матэгес полигон кулэ, - шуэ Вячеслав Сабреков. - Ёросын со 2-3 интыын луыны кулэ ӧвӧл - 1-ын медло, но рос-прос но чылкыт мед ужалоз. Глазов город котырын полигон вань. Сое 1980-тӥ аръёсы усьтӥзы. Уно аръёс ӵоже солэн быдӟалаез 5 гектарысен 13,5 гектарозь будӥз. Кивалтӥсьёсыз но, нимыз но вошъяськизы. Али со «Эколог» нимаське, директорез - Татьяна Голованова. Но татчы 2018-тӥ арын май толэзьысен жуг-жагез вуттыны алэмын. Жагез утялтонъя кун реестре пыремын ӧвӧл, лицензиез быремын шуыса, полигон пытсамын. Соин ик жуг-жаген гурезьёс лымыен шобырскемын. Котьма ке но, Татьяна Голованова пусъемъя, полигонэз чакласа возё, тылпу медаз поты, нокин жагзэ вайыса медаз кельты шуыса. Татысь полигонэ араз Глазов городысь гинэ 20 сюрс тонна жаг потто вал. Интыез бадӟым на, вера Т. Голованова. "Эколог" полигон ворсамынУката ик али Глазов котырын усьтӥзы жагез пачкатӥсь, пресс пыр поттӥсь станция. Жагез со 8 поллы пичиятэ-сэстэ. Озьыен, сомындалы ӧжытгес инты кулэ солы машинаын но, полигонын но. Нош азьланяз предприятие чакла жуг-жагез нимаз бичанъя лицензия басьтыны. Соку окты-калты пӧлысь пиялаез, пластикез, кортэз, бумагаез висъяса бичаны луоз. Соку полигонэ келяно жаг эшшо но ичигес кылёз. Ижын тани озьы жагез нимаз бичась станция ужа ни. Кылсярысь, пластик посудаослэсь отын потто арбериосты упаковкаосы тырыны-бинялтыны кулэ луись лентаос. Эсьма, кыкетӥ улонзэс уло, музъемез саптанлэсь утё. Соин ик глазовъёс туж синмаськыса учко ижъёс шоры. Пресс пыр поттэм жагзэс машинае тырыса Якшур-Бӧдья ёросысь полигонэ келямзылы быдэ созэ но, тазэ но малпало. Зэм, Глазовын «Эколог» сяна но полигон вань. Интыяськемын со ёросысь Корасьгуртысь (Карасево) Сянино музъем пушкысь чылкыт ву потон котырын. Экология ласянь кышкытлык медаз кылды шуыса, сое пытсазы. Татчы полигон лэсьтыны калык чутрак пумит. Полигонлы пумит огпол гинэ бугыръяськыны ӧз поталэ. — Адямиослэсь сюлмаськемзэс валаны луэ. Калык кылзонъёс дыръя полигонлы пумит мылкыдзэс веразы. Озьы бере, Сяниноысь полигон уз усьтӥськы, - кылем арня вискын Глазове югдурен тодматскыны вуылыкуз, журналистъёслы шуиз Правительстволэн Тӧроез Ярослав Семёнов. - Соин ик жаглы мукет инты утчано. Кылсярысь, «Эколог» полигонэз выльысь усьтоно. Али со реестре пыртэмын ӧвӧл. Но ужаны луонлыкъёсыз вань шуыса чакласькомы. Сое усьтэмлэсь азьвыл ваньзэ котыр ласянь рос-прос эскероно: кызьы со ужаз, чаклаз-а экология ласянь куронъёсты, мар карыны малпа азьланяз. «Эколог» полигонэз усьтон бордысь но потыны быгатоз шаерысьтымы жаг поттонъя системаез воштон. Инкуазез утёнъя но инкуазь узырлыкъёсъя министр Денис Удалов пусъемъя, лицензизы бырыса, Удмуртиын эшшо 2 полигон пытсамын - Сарапулын но Воткаын. Соосты усьтон понна али федерал центрен вераськонъёс мыно, документъёс лэсьтӥсько. Матысь дыре уж быдэстэмын луыны кулэ. Ярослав Семёнов пусъемъя, ваньмыз чакламъя пӧрмиз ке, озьыен, туэ нырысетӥ паларе шаерамы 3 полигон усьтӥськыны кулэ. Огез - Глазовысь «Эколог» полигон. Та 3 пусъем полигонъёс усьтӥськизы ке, жуг-жагез поттон сюрес вакчиялоз, бензин ӧжытгес быроз. Таин валче, оло, тарифъёсты но выль сямен учкыны луоз. Шаерамы азьланяз чакламын жагез нимаз бичанъя 10 станция усьтыны. Со сяна, Уваысь полигон котыре усьтыны медо жагез пачкатӥсь-сэстӥсь станция. Отӥяз, оло, со но переработкаен выроз - инвесторен вераськонъёс мыно. Валтӥсь ужпум - ӧжытгес жагез сюе согоно, шуэ Ярослав Семёнов. Нялтас вераса, шаерамы вуж машина погылянъёслэсь мукет арбери лэсьтонъя комплекс усьтыны малпамын. Шинаос трос костасько угось. Али утчало инты. Федерал центр та малпанэз умоен лыдъяз ни. Елена Сараматова Туспуктэм басьтэмын udmurt.ru сайтысь | Улон-вылон |
Виталий Пронин Дуннеысь биатлонистъёслэн ӵошатсконазы куазь кышкатъяське ке, Европалэн кубокез понна ӵошатскон нуналлы быдэ мынэ. Толон соос бызьылӥзы Норвегиысь Бейтостоллен городын. Шумпотоно удмурт нылашмы Валентина Назарова понна, котькуд стартын медаль дорозь сузьтӥськыны быгатэмысьтыз. 15 иськеме ӵошатсконын но Ува ёросысь нылаш кыкетӥ инты басьтӥз. Берпуметӥ ыбылӥськонын кык пол янгыш лэсьтыса, вормисьлэсь 5,3 секундлы гинэ кылиз.Нош Россиысь биатлонистъёслэн но кубок понна нюръясько Ханты-Мансийскын но Тюмень улосысь Уват каргуртын. Вормонэн шумпоттӥзы юниоръёс: кыкетӥ но куинетӥ интые потӥзы Ульяна Кайшева но Александр Поварницын.Валентина Емельянова Туспуктэм: newsfiber.com Теги: АлександрПоварницын биатлон ВалентинаНазарова УльянаКайшева | Спорт |
Виталий Пронин Кылем арын «Гурт адями» конкурс ялыкумы, ӧм ик малпаллялэ, Вавож ёросысь «Колос» хозяйстволэн кивалтӥсез Владимир Красильников но Алнаш ёросысь «Молодая гвардия» хозяйстволэн кивалтӥсез Михаил Крылов куспын бадӟым вожвылъяськон пуромоз шуыса.Асьсэос та сярысь тодытэк но, оло, улӥзы, но гурт калык, куаразэ сётыса, телефонэз но, Интернетэз но ӟырдатӥз, нош кӧня-кӧня кинюртэмъёсын гожтэт вуиз редакцие! Соин ик кык муртлы «Гурт адями» ним сётытэк ӧм луэ.Алнаш ёросысь «Молодая гвардия» хозяйствоез ӟеч ужамез понна ушъямысь уг дугдыло вылӥ кивалтӥсьёс но. Асангуртэ вуимы но, сюлэм вылын туж шуныт луиз: гуртоос но туж гажало Михаил Александровичсэс. Солэн уго воксё но вылтӥяськон сямыз ӧвӧл. Котькуд ужез ачиз калыкен ӵош лэсьтыны выре - костюмен гинэ уг ветлы. Кылем сӥзьыл зоро улӥз бере, чукиндэрез (гордкушман) утялтыны бусые техникалэн пыремез ӧз луы. Михаил Александрович гуртоослы вазиськиз, кин быгатэ, юрттӥське бакча сиёнэз утялтыны. Сю пала адями бусые потӥз. Пӧлазы ачиз но чукиндэр ишкиз, ява! Эшшо ке котькудзэс дунтэк пӧсь сиёнэн сюдӥз, котькудӥзлы нуналаз 400 манет тыриз. Шайвылэз утялтонэ но котьку пыриське. Калык радъя кариськемысьтыз ик, гуртоос синмасько солы. Али тани, со бызьылэмен, гуртазы черк ӝутӥське.- Михаил Александрович колхоз кивалтӥсь гинэ ӧвӧл, - шуэ Светлана Загибалова. - Со зэмос энцикопедия кадь - ваньзэ тодэ. Котькыӵе юанэн дораз лыкты, кыл куспы пырытэк, пумозяз кылзоз но юрттоз.«Тугоко» фольклор коллективзылы но Сочие калык культуралы сӥзем «Выжыос» фестивале ветлыны соку ик коньдон сётӥз. Кенакъёс отын гран-при басьтӥзы но шумпотонзэс телефон пыр нырысь ик Крыловлы веразы. Гуртоос котьмазэс нырысь ик солы верало.- Кытчы ке совещание мынӥськод ке, ӵемысь кылӥсько: тыныд капчи ужаны, тынад предэд Крылов ук! - шуэ валтӥсь зоотехник Валентина Марданова. - Но Михаил Александровичен артэ возьыт алама ужаны. Со котькуд чыры-пырыез адӟе, тупатскыны куре. Тон отӥ ик ортчид кадь, номыр но син шорад ӧз йӧты. Нош со синйылтэ. Туж секыт луэ ке, шунды но весь уг пишты ук, солы котьку вазиськиськом. Чутрак нокинэ но вӧсь уг кары.- Ву кузя лыктэм сюло-сюрноез но уг вунэты Михаил Александровичмы! Асме озьы сюло-сюрно шуисько. Пенсие потэме бере гинэ Асангуртэ Черепан Петя дӥне улыны лыктӥ. 7 ар луоз ни. Отчыозь Алнашысь ӧй поталля. Выль кен мон татын, - бордаз итӥське Лидия Дроздова. - Огпол бухгалтерие ӧтизы гожтӥськыны тысь басьтон понна. Воксё пайми: колхозазы одӥг нунал но ужамтэ муртлы сётозы шат? Мар шуыса? Абдраменым музъемез ик уг адӟиськы ни - озьы мынӥсько конторае. Пыри. Черепан Петяелы сёто, дыр, тысь, шуисько, мон гуртысьтыды ӧвӧл ук. Бухгалтер валэктэ: тӥледлы но, пе, сёто. Лыктэм муртлы-а, выжыятӥсько. Озьы, озьы, пе. Синъёсы таба быдӟаесь ик луизы паймеменым. Хозяйствоямы сыӵе порядок, валэктӥзы мыным, татын котькуд пенсионерлы тысь висъяло. 7 центнер сётӥзы, ява! Гадям шумпотонэ ӧз тэры ни. Кивалтӥсьлэн ӟечез бордысь потэ со. Колхозаз мон вӧй вылын кадь улӥсько.Нош ачиз Михаил Крылов, Зинаида Рябинина «Удмурт дуннелэсь» кузьымзэ - удмурт дэрем - вылаз дӥсякуз, кепыраз.- Та ӵошатсконады огнам вормысал ке, мыным туж возьыт луысал. Умой со, Владимир Красильниковен ӵош тупамы шуыса. Со мынэсьтым одӥг ареслы егитгес ке но, умойгес ужа. Тазэ мон тодӥсько. Ялан со шоры учкылисько, солэсь бере медам кыльы вал шуыса, - вераз Михаил Александович но отӥяз кылъёс ӧз шедьты ни. - Пуш тыре. Но дунъямзы бере ужам потыны кутске.Дэремзэ но вылысьтыз ӧз кушты ни. Таӵе бадӟым кузьым ӧз лэсьтылэ на вал, шуиз. Удмуртъёс понна удмурт дэрем котьку ик дуно вал. Данъянэ люкаськем адямиос ик капчияк серектӥзы: кудаз меда табере ансамблямы пыриськод? Гуртазы кырӟанъя-эктонъя 10 коллектив.Елена Сараматова Туспуктэм: В. Беломорских. Теги: Гуртадям данъян | Улон-вылон |
Виталий Пронин Римма Рылова Р. РыловаТуэ гужем мыным шуд усиз 3 Гербер шулдыръяськонъёсы вуылыны.Одӥгезлэсь пӧртэм мукетыз. Туж кельшизы. Берпуметӥез вал Можга ёросысь Пазялын. Шумпотэменым мылкыды уртчиз.Одӥг гинэ жалянэ кылдӥз. Но пазял калык со ласянь янгыш ӧвӧл. Сцена вылысен вань куноос но, нуисьёс но ӟуч сямен вераськизы. «Выль кен» но «Батыръёс» ӵошатсконъёс но ӟуч кылын ортчизы. «Удмурт Кенеш» огазеяськонлэн тӧроез Игорь Семёнов гинэ анай кылын ӟечкылаз праздникен. Удмурт дӥсен лыктэм коллективъёс куд-огъёсыз ӟуч кырӟанъёс быдэстӥзы. Озьы удмурт Гыронбыдтон праздник ӟуч сяменгес радъяськиз.Ӧз тырмы на Герберлы сӥзем сюлмысь верам удмурт кылбур яке кырӟан. Мон вазиськисько Игорь Семёновлы: Герберлы кырӟан гожтон пумысен конкурс ялоно. Герберлэн медло аслаз гимнэз. Мон ас кылбурме ӵектӥсько.ГыронбыдтонГыронбыдтон, Гербер юон -Кема возьмам шулдыръяськон.Быдэс гуртэн люкаськиськом,Гырисьёсты ми данъяськом.Припев:Гыронбыдтон, Гербер юон -Удмурт калык шулдыръяськон.Та праздникен гужем кутске,Гуртоосты валче ӧте.Нянь будэтӥсь татын куно!Кыӵе ассэ возе йӧно!Угось солэн та праздникез -Гыриз, кизиз вань бусыез.Солэн пӧсям, нюлам вуэзЮнме ӧз котты луд вылэз -Борддор ӝужда нянез будоз,Ӝӧк выл котьку тыро луоз.Тямыс пурты ӝукмы пӧзе,Калык мылкыд сьӧраз уртче!Ваньмыз туннэ серекъяло,Экто, шудо но кырӟало. И. СемёновИгорь Семёнов, «Удмурт Кенеш» огазеяськонлэн тӧроез:Кык ар талэсь азьвыл, шаерысьтымы Гербер шулдыръяськонэз Алнаш черкогуртын ортчытыкумы, алнашъёс гимн кылдытъязы.Ёросысьтызы Туймыйыл гуртысь Татьяна Пчельникова кылъёссэ малпаз, гурзэ татысь ик композитор Вячеслав Адаков гожтӥз. Кылъёсыз но, чуръёсыз но сюлэме биниськисесь вал. Но сое отӥяз кырӟась ӧз ни сюры.Мон малпамъя, Герберлы гимн кулэ ӧвӧл. Та шулдыръяськонын асьмеос арысь аре сӥлы кариськомы бусы ужъёсын тужгес умой тыршемъёсты, Инмарлэсь ӟеч куазьзэ куриськомы, шулдыръяськиськомы. Соин ик умой луысал, Герберын удмуртъёсты данъясь, инкуазез верась, музъемлы тау карись кырӟанъёс чузъяськысалзы ке. Капчи мылкыдо, эктонъёсын-шудонъёсын пачылмем ужрад луыны кулэ со. Со сярысь ик сюлмаськоно: уногес удмурт гуръёсты пыртыны тыршоно.Нош гимн - малпась-кытӥсь, бугыртӥсь, куддыр бӧрӟытӥсь маке. Кылсярысь, «Удмурт Кенеш» огазеяськонлэн аслаз гимнэз вань. Сое, Пичи Кенеш, бадӟым ӧтчам, ёрос конференция ортчыку, ваньмыз кырӟало. Гимнэз сӥё-дано ужрадъёсын быдэстоно, Герберлы со уггес тупа, потэ. Теги: Гербер кылбур кыран | Иворъёс |
Виталий Пронин «Удмурт дунне» газетлы 100 ар тырмонэн валче поттэм энциклопедической справочник кылем арня вискын Можга ёросысь Пазял библиотекае но вуиз. Татын ортчиз лыдӟисьёсын пумиськон.Нуназе котырын калыкез секытгес люканы, тросэз ужысь уг ваньмо, шуэ библиотекарь Надежда Кузнецова. Куд-огез мырдэм ӝутскиллям лыдӟон юртэ вамыштыны. Собере, паймоно кадь, бертэмзы ик уг поты ни. Умой, пе, тазьы кылзыса пукыны. Таӵе кенешонъёс газетчиос понна но пайдаё. Тодӥськод, кин лыдӟе газетэз, мар тунсыкъяськытэ адямиосты. Пазялъёсын пумиськон.Галина Антонова газетэз 36 ар ӵоже басьтэ ини, солэсь азьло анай-атайёсыз гожтӥськылӥзы. Газетэз туж яратыса лыдӟе, уката ик «Берекет» приложениез. Кибашлы нылкышнолы со пайдаё дэмланъёс вуттэ. Библиотекарь Надежда Кузнецова шуэ, политика сярысь иворъёс гинэ но, удмурт сямен лыдӟиськод ке, сюлме мургес пыӵало. «Шӧкыч» бамысь адӟемез потэ сценкаосты, ужамы, пе, со туж кулэ. Пумиськонэ лыктэмъёс пусйизы, газетысь нырысь ик учкиськом, пе, асьме палъёс, ёросмы сярысь гожъямъёсты.Редакциямы кема аръёс ӵоже ужаз та гуртын вордскем журналист но кылбурчи Татьяна Чернова, кыл кутӥсь секретарьын тыршиз Елизавета Камашева. Нялтас вераса, Елизавета Николаевна та вакытэ гуртаз улэ, со милемлы юрттӥз калыкен но тодматскыны, кӧтмес но тырытӥз - тау! Та гуртысь ик потэмын газетэн кема аръёс ӵоже кусып возем авторъёсмы: библиотекарь, кылбурчи Лидия Чернова, Александрово школаысь дышетӥсь Анатолий Комаров. Пазялъёсты газет ӧз вунэтылы, гуртоос сярысь пӧртэм материалъёс потылӥзы. Кусыпъёсмы али но уг ышо. Татын улэ «удмурт кизилимы», шаермес Россиын но данэ поттэм егит дышетӥсь Олег Чувашов. Но лыдӟисьёсын эшъяськонмы берло дыре сӥя. Ог 20 аръёс талэсь азьло Пазялын «Советской Удмуртия» - «Удмурт дунне» газетэз быдэс гуртэн сямен басьто вал, таяз арлы 9 мурт гинэ гожтӥськемын.Кызьы вырӟытоно калыкез? Гурт поселенилэн йырыз Владимир Рябов ӵектӥз Виль нуналэ гуртазы лыдӟисьёсын фестиваль радъяны. «Ӟечбур!» газетлэн юнкоръёс понна та аръёсы радъям элькун ужрадэз усто, пе, ортчиз. Ӟеч ӵектон. Чорыг лым яке ӝук сиыны калыкез улляса сямен поттоно уз луы. Троссэ ыштэм эшъёсмес вераськон, шулдыръяськон сямен газет пала берыктыны луысал, выльёсыз но гожтӥськисьёс сюрысалзы, оло.Пумиськон бере Кремлёвъёс доры кожимы. Та семьялэн нимыз энциклопедиямы но пыриз: выль дауре выжон аре котькинлэсь вазь вордӥськем нунылы (газетмылы гожтӥськемъёс пӧлысь) сӥзимы вал коляска. Пазялысь пияш куинетӥ луиз. Вячеславлы 15 арес ни, асэныз адӟиськыны ӧз кылды, нош Люба апаеныз но анаеныз тодматскимы. Алевтина Кремлёва шуэ, анае Серафима Зюзякова улэп дыръя «Удмурт дунне» газетлы весь гожтӥськылӥм, берло дыре нокин ӝуткась ӧз луы ни, пе. Выльысь мылкыд кариз газетэнымы эшъяськыны.А. Кремлёвалэн киыз капчи вылэм. Магазинын ог 10 минут ӵоже газетлы эшшо 3 мурт гожтӥськиз на. Столовойын ужась Татьяна Санникова ачиз ик пайме газетэз басьтымтэезлы. Пиналъёсы дышетскыку, весь, пе, октылӥм, кузпалы но яратэ лыдӟиськыны. Ӵош ужась эшез Надежда Витвинова но газетмес весь октылӥ шуэ. Нош али, пе, 91 аресъем анаймес утялтӥсько, пудо котырын вырисько, жадеменым номыр шоры учкеме уг ни поты, азьланяз адӟом, шуэ. Вуз карись Галина Перминова вунэтэм ни вылэм газетмылэсь туссэ-буйзэ, пуштроссэ. Тодматскемез бере со но гожтӥськоно кариськиз. Вераськеммес кылыса, магазинэ соку гинэ пырем доярка Людмила Антонова вазиз: мон но гожтӥсько, удмуртэз лыдӟытэк сьӧлык. 3 арзэ вис каремез бере мӧзмем, шӧдске, газеттэк.Газетлы гожтӥськыны мылкыд карисьёс гуртын вань, соос доры вуттӥськыны гинэ кулэ. Соиз потоз ини почтальонъёслэн мылкыдзы бордысь но.Лия Малых Теги: 100ар удмуртдунне | Улон-вылон |
Виталий Пронин Кун Кенешысь ялан ужась комиссиен кивалтӥсь Н. Кузнецова ужпумез сэрттон борды ӝегатскытэк басьтӥськиз.Конституцилэсь нуналзэ пусъён улсын Россиын 14-тӥ декабре ортчиз кун ёзъёсын калыкез пумитан нунал.Нуназеысен 8 час ӝытозь калыкен ваче син кенешизы элькунысьтымы вань кун ёзъёсысь, Адямилэн правоосызъя уполномоченнойлэн аппаратысьтыз, озьы ик федерал ведомствоослэн элькунмыя управлениосысьтызы кивалтӥсьёс, специалистъёс. Шоркарын сяна, та ужрад паськыт радъяськиз вань ёрос центръёсын но городъёсын. Озьы котькуд адями быгатӥз кивалтӥсьёслы меӵак вазиськыны.Та ужрадэ мылысь-кыдысь пыриськизы Кун Кенешысь ялан ужась комиссиослэн кивалтӥсьёссы Светлана Кривилёва, Валерий Бузилов, Наталья Кузнецова но Наталья Сударикова. Парламентысь депутатъёс огшоры нуналъёсы но округысьтызы калыкен пумиськыло, кенешо ке но, юанэнызы Кун Кенешлэн юртаз меӵак вазиськисьёс 20 мурт пала люкаськизы. Соослэн уноез вазиськонъёссы герӟаськемын вал улон интыен. Калык тунсыкъяськиз: кыӵе луонлыкъёс кылдытэмын шаерысьтымы егит дышетӥсьёслы капчиятэм амалъя квартира басьтыны, кызьы радъяське Быдӟым ожысь ветеранъёслэсь улон условиоссэс ӟечомытон, кыӵе программаос быдэсъясько элькунамы егит семьяослы сэреген юрттонъя но мукет. Со сяна, трос юанъёс люкаськемын жилищно-коммунальной хозяйство ласянь: адямиос ӝожтӥсько управляющей компаниослэн пӧяськемзы вылэ, озьы ик тунсыкъясько капремонтъя программалэн быдэсъяськеменыз.Калыкез сюлмаськытэ тазалыкез утён удыс но. Светлана Кривилёвалы пӧртэм юанъёсын вазиськизы: адямилэн дуно операция лэсьтыны луонлыкез ӧвӧл ке, юрттэт курыны луоз-а кунлэсь, та учырын бюджетын юрттэт чакламын-а? Светлана Петровналы озьы ик вазиськизы Ижысь но Сарапулысь больницаосын тыршисьёс: висисьёслы интыосты кулэсто, таин валче эмъясьёс ужтэк кылёзы. С. Кривилёва валэктӥз: тазалыкез утён удысын бичатӥсь юанъёс туннэ нуналлы лачак люкаськемын, соос сэрттытэк-пертчытэк кельтэмын уз луэ.Лэчыт юанъёсын вазиськисьёслы, валамон, шуак гинэ юрттыны уг луы. Нырысь ик ужпумез эскероно, кулэ луись ёзъёсы запросъёс-юанъёс келяно. Та уж борды матысь дыре басьтӥськозы Кун Кенешысь депутатъёс. Та нуналэ вазиськонъёс ваньмыз пусйыса кельтэмын но депутатъёслы нимаз удысъёсъя люкылэмын. Пырись-потӥсьёслы радэн-радэн пуконъёс пуктылэмын: одӥгез кивалтӥсьлы юанзэ сётэ, мукетыз черодзэ вите.* * *Правительство но рос-прос дасяськем та нуналэ калыкез пумитаны. Кивалтӥсьёсты утчаса, калыклы Правительстволэн юртэтӥз бызьылоно ӧз луы. Пӧртэм министерствоосысь, ёзъёсысь специалистъёс интыяськиллям нырысетӥ этаже. Пырись-потӥсьёслы радэн-радэн пуконъёс пуктылэмын: одӥгез кивалтӥсьлы юанзэ сётэ, мукетыз черодзэ вите.Ижысь 8 номеро больницаын ужасьёс юан сётыны трос кузя лыктӥллям: эмъяськонниысьтымы, пе, ЛОР-ёзысьтызы интыоссэс кулэстыны чаклало. Азьвыл, пе, Ижысь эмъяськонниосын таӵе висисьёслы 60 инты чакламын вал, табере быдэс городлы кельтэмын луоз 20-ез гинэ.- Кытчы кариськоно табере милемлы, ужтэк кылимы ке? - чабкисько специалистъёс. - Ярам, ми кыӵе ке но амал шедьтомы ик, вылды, но висисьёс курадӟозы ук - черодзэс кема витёно луозы. Тырмыт шат быдэс шоркарлы 20 инты?Якшур-Бӧдья ёросысь Пестовка пичи гуртын улӥсьёс но Правительствое вуиллям сюлэмшугзэс усьтыны: сюрессы ӧвӧл, ӝог юрттэт сётонъя но тылпу кысонъя службаос вазиськонъёссэс санэ уг басьто ни - сӥзьыл угось дэрие нӧдӥз «скорой». Элькунмылэн Тӧроез А. Соловьёв сюресъёсты лэсьтонлы-тупатонлы бадӟым саклык висъяны кутскиз бере, осконмы вань, милесьтым но вазиськонмес санэ басьтозы шуыса, шуо гуртоос.Министерствоосысь специалистъёс сяна, юанъёслы валэктон сётъяз Правительстволэн Тӧроез Виктор Савельев. Сюлмаськытӥсь юанъёс лачак, соос ваньзы гожтыса кельтэмын - матысь дыре соосты сэрттомы-пертчомы, пусйиз со.Калыкен кенешон паськыт радъяськиз «Огъя Россия» партилэн Удмурт ёзэзлэн, Удмурт Республикая валтӥсь федерал инспекторлэн, Адямилэсь правооссэ утёнъя уполномоченнойлэн, Пенсиосъя кун фондлэн Удмурт ёзэзлэн приёмнойёсазы. Та ёзъёсын тыршисьёс пусйизы: калыкез пумитан нуналмы милям быдэс ар кыстӥське - вазиськонъёсты нуналлы быдэ кутӥськомы, котькин но котьку быгатоз милемлы сюлэмзэ усьтыны.Калыклэсь вазиськонъёссэ кутӥзы югдурез утисьёс но. Следствиея комитетэ, кылсярысь, вуиз 10 вазиськон. Уноез озьы ик герӟаськемын эмъян удысэн.Калыкез пумитан нунал возьматӥз: шаерамы улӥсьёсты тужгес но сюлмаськыто тазалыкез утён, сюресъёсты лэсьтон, ЖКХ. Та удысъёсысь тырмымтэосты палэнтон бордын ик тыршоно луоз кивалтӥсьёслы матысь дыре.Елена Никитина Туспуктиз О. Ларин Теги: калык Конституция КунКенеш | Улон-вылон |
Виталий Пронин Така. Арняды огыр-бугыр ортчоз. Творческой адямиослэн, ужбергатӥсьёслэн ужзы удалтоз. Ужен но уксёен герӟаськем шуак кылдэм малпанъёсты пайда ваёзы. Кин ке корка басьтоз. Шутэтскон нуналъёстэс семьядылы сӥзелэ.Ош. Мылкыдды но, тазалыкты но умой. Озьыен, тросгес ужамды но, спортэн выремды но луэ. Чакласькыса сиське, шербетсэ (коньытсэ) - ӧжытгес. Субботае кузь сюрес вылэ потонлэсь возиське, шутэтске дорады, нылпиостылы юрттэлэ.Кыктоос. Сюлмысь тыршемды ӟечен берытскоз. Озьы ке но коньдон ужпумъёсты ушъяськымон ӧвӧл. Кин ке кема утчам яратонзэ пумиталоз. Ваньмон дырдэс семьядылы сӥзелэ, юрт котырдэс тупатъялэ.Кисло-кусло. Ужды нырысетӥ интыын. Огдышемдыя ваньзэ рос-прос пумозяз вуттыны выриськоды. Кивалтӥсьёсын вераськыны быгатэмды туж интыяз луоз. Документъёсы лыдӟыса гинэ гожтӥське.Лев. Урод сямъёстылэн кузязы мыныса, трос коньдон юнме куштоды. Азьвыл кутскем уждэс средае пумозяз вуттоды, юрттэт курыса лыктӥсь но луоз на. Четвергез семьядылы сӥзелэ. Шутэтскон нуналъёсы анай-атайдылы юрттэлэ.Нылмурт. Гажандылэсь верамъёссэ пеляды понэ. Ялан асьтэ сямен гинэ улыны тыршемды люкиськонэн берыктӥськыны быгатоз. Дыр вуэмын тустэс воштыны: парикмахерское ветлэ, выль дӥсь басьтэ. Четверге кузь сюрес вылэ дасяськоды. Арня пумын малпамтэ шорысь коньдондэс куштоды.Весъёс. Кин ке, шутэтскыны мынэмез потэмен, бадӟым уж берыктоз. Дышетскись Весъёс малпаськыны кутскозы вуоноез сярысь. Кин ке выль тунсыко адямиен пумиськоз. Пятницае эшъёстэс пумиталоды, асьтэдыз кулэен шӧдоды.Скорпион. Улонды асьтэ киын. Сюлмаськытозы юрт но кредит пумысен юанъёс. Командировкаос пайдаё луозы. Коньдон ужпумъёс удалтозы четверге. Арня пумын валалоды, кин тӥледлы зэмос эш луэ. Арнянуналэ куное шонтоды.Ыбылӥськись. Аслэсьтыд кыдёке уд пегӟы. Йырвисёнды лачак, угось ваньзэ дыраз лэсьтоно. Яратон герӟетъёсты но пертчиськон калэ вуэмын - гажанды дуно ке, тыршелэ солы ваньзэ тупен-тупен валэктыны. Арня пумын льӧль малпанъёсты кылдозы.Сюро кеч. Сак но кескич луэмды уж дурады туж юрттоз, угось ӵош ужан эшъёсты йыр вылады тубыны дась нырысетӥ луон понна. Коньдон ужпумъёс сюлмаськытозы. Но арня шорын ваньмыз воштӥськоз. Кин ке кема утчам яратонзэ шедьтоз. Кузь сюрес вылэ потонлэсь возиське.Ву кисьтась.Урод сямъёстылэсь куштӥськыны тыршелэ, угось тазылыктэс быдтӥськоды. Витамино сиён сиелэ. Мылысь-кыдысь ужамды ӟечен берыктӥськоз. Арня пумын дасяське ӵыжы-выжыостэс куноятыны.Чорыгъёс. Кизилиос тӥледлы ӟечсэ гинэ сӥзё. Командировкае потамды туж пайдаё луоз: узырмем сяна, сюлмысь шутэтскоды. Вторнике вождэс поттӥсьёс сюрозы, но кылдэс пинь сьӧрады возе. Шутэтскон нуналъёстэс инкуазьын ортчытэ, чорыганы ветлэ, кылсярысь. | Улон-вылон |
Виталий Пронин 2019-тӥ арын 1-тӥ январе республикаямы юнматэмын «Патриотической воспитание сярысь» закон. Кызьы со пыӵа — нырысетӥ йылпумъянъёс лэсьтэмын Кун Кенешлэн Президиумаз. Юкаменск ёросысь Пышкет школаын ортче вордскем музъемез яратонлы сӥзем толэзь.Туспуктӥз Татьяна ЗЯМБАХТИНАДепутатъёсын ӵош котрес ӝӧк сьӧры люкаськизы Правительстволэн ёзчиосыз, военкоматын ужасьёс, муниципал кылдытэтъёсысь кивалтӥсьёс, общественной огазеяськонъёсысь адямиос но мукетъёсыз. Докладэн потӥз парламентысь Наукая, дышетонъя, культурая, национальной но егитъёсын ужан политикая но спортъя ялан ужась комиссилэн кивалтӥсез Татьяна Ишматова. Кызьы со пусйиз, Россиын нылпиослы вордскем музъеммес гажан мылкыд пыӵатонъя нимысьтыз закон ӧвӧл. Со пичиен-пичиен пыремын «Дышетон сярысь», «Нылпиослэсь правооссэс утён сярысь», «Благотворительностен но волонтёр ужен вырон сярысь» но мукет законъёсы. Патриотической воспитанилы сӥзем законъёс юнматэмын куд-ог улосъёсын. Пӧлазы — Удмуртия но. Кызьы со пыӵатӥське шаерамы — тае валан вылысь нимысьтыз мониторинг ортчытэмын вал. Т. Ишматова Кун Кенешысь ялан ужась комиссилэн кивалтӥсез Татьяна Ишматова: — Вордскем музъемез гажан мылкыд пыӵатоно пичиысен. Та понна республикаямы ӧжыт лэсьтэмын ӧвӧл. Зэм, али котькуд ведомство ас кожаз кызьы быгатэ, озьы ужа. Но пайдаез бадӟымгес луоз, ваньмы одӥг герӟетын тыршим ке. Угось быдэстоно ужпумъёс трос. Егитъёс умой уг тодо странамылэсь историзэ. — Патриотизмез юнматонэн герӟаськем документъёс шаерысьтымы тросаз ёросъёсын но городъёсын вань, — пусйиз Татьяна Ишматова. — 13 ёросын кутэмын дышетонэз но воспитаниез азинтонъя программаос, 10-аз — патриотической воспитанилы сӥзем программаос яке планъёс, Вотка но Глазов городъёс та ужпумез пыртӥзы егитъёсын ужан политикая программае. Дэбесын ужа военно-патриотической воспитанилы сӥзем программа. Нокыӵе документъёсын та уж юнматымтэ на 5-яз муниципалитетъёсын: Алнаш, Эгра, Кизнер, Красногорск ёросъёсын но Сарапул городын. Республикаямы пыӵа «Мугор кыдатон культураез, спортэз но егитъёсын ужан политикаез азинтон» программа, со улсын ик ужа патриотической воспитанилы но егитъёсты армие мыныны дасянлы сӥзем подпрограмма. Ӵапак со улсын радъясько Атыкай музъемез гажан мылкыд пыӵатонлы сӥзем ужрадъёс, со чотын тодон-валанзэс будэто та удысын ужась специалистъёс, волонтёръёс. Кылем арын та подпрограммалы 4,157 миллион манет висъямын вал. Туэлы 3,177 миллион манет чакламын. Но та лыдпус йылыны быгатоз на. Со сяна, патриотизмен герӟаськем ужрадъёсты ортчытон вылысь субсидиос висъясько калык огазеяськонъёслы — кылем арын 70 проектъёслы 21,1 миллион манет вал. Республикаямы ужало 43 военно-патриотической клубъёс, ожын бырем солдатъёслэсь лысьӧмъёссэс утчанъя 15 отрядъёс, патриотической воспитаниея 2 центръёс, волонтёръёслэн 289 отрядъёссы, 102 военно-патриотической организациос, югдурез утьыны юрттӥсь егитъёслэн 33 отрядъёссы, юнармеецъёслэн 596 отрядъёссы. — Воткаын ужа Приволжск федерал округысь кадет корпуслэн ёзэз, — нимысьтыз пусйиз Татьяна Ишматова. — Со сяна, данъяськыны быгатӥськом Патриотической воспитаниея но армие мыныны дасянъя центренымы — интыяськемын со Дэри ёросысь Пероггуртын. Арлы быдэ отысь сборъёсы вуыло 4 сюрслэсь ятыр егитъёс — школаосысь 10-тӥ классъёсын дышетскисьёс но профессилы дышетонъя организациосысь студентъёс. Мукетыз таӵе центр быдэс Приволжск федерал округын ӧвӧл ни. А. Прасолов Кун Кенешлэн Тӧроез Алексей Прасолов: — Кун Кенеш Кун Думае вазиськиз Россиын патриотизм мылкыд пыӵатонлы сӥзем закон кутыны кичӧлтонэн. Та ужпум трос пол ӝуткаськылӥз Приволжск федерал округын но. Атыкай музъемез гажан мылкыд пыӵатонэн герӟаськем закон юнматэмын тросаз улосъёсын — Удмуртия 45-тӥез луиз. Соин ик малпасько, Россиын со одно луоз. Кызьы радъяське патриотизмез пыӵатон — озьы ик веразы мугорез кыдатон культурая, спортъя но егитъёсын ужан политикая министр Александр Варшавский, муниципал кылдытэтъёсысь но общественной огазеяськонъёсысь адямиос. Президиумын верамын вал: «Патриотической воспитание сярысь» законлэн пайдаез адӟиське. Зэм, быдэстоно ужпумъёс ӧжыт ӧвӧл на. Кылсярысь, школаын та уж умой-умой нуиське ке, кӧня ке вуныса кылё школаез йылпумъям егитъёс. Кадет классъёс тросгес луо, но та движениез азинтонъя нимысьтыз радлык кылдытымтэ. Кенешонэ люкаськемъёс оскемзэс веразы: Атыкай музъемез гажан мылкыд пыӵатонлы сӥзем закон Россиын куке кутэмын луоз ик. Угось таӵе ӵектонэн одӥг пол гинэ ӧз поталлялэ ни улосъёс, Удмуртия но. Элина Кумачёва | Улон-вылон |
Виталий Пронин Александр Бречалов шаерамы коронавируслэн вӧлмеменыз герӟаськем югдур сярысь вераз Россиысь Правительстволэн Председателезлы Михаил Мишустинлы. Туспуктэм udmurt.ru сайтысь1-тӥ шуркынмонэ видеоконференция амалэн ортчиз Правительстволэн бурд улаз ужась Координационной кенешлэн Президиумезлэн пумиськонэз. Аслаз ивортоназ Александр Бречалов пусйиз, шаерамы коронавирус гудырикошконэ уката зол вӧлмыны кутскиз шуыса. Нош коньывуонэ, куартолэзен ӵошатыса, висьыны кутскемъёслэн лыдзы 2 поллы будӥз. Соин ик черен нюръяськон понна выль амалъёс кутэмын вал. Кылсярысь, али уг ужало кафеос, ресторанъёс, магазинъёс (сиён-юон вузасьёсыз но аптекаос сяна), нылпиос понна шудон интыос. Уг ортчытъясько ужрадъёс, адӟытонъёс. МФЦ-осы лэзё QR-кодъёсъя но ПЦР-тестъёсъя гинэ. Куд-ог удысъёсын ужасьёс одно ик прививка пуктыны кулэ, нош 60 ареслэсь бадӟымъёсты доразы самоизоляциын пукыны куремын. — Бадӟым саклык висъяськомы ПЦР-тестъёслы, — вераз Александр Бречалов, — али 13 лабораториос нуналаз 9 сюрс пала тестъёс лэсьто. Кылем арня ӵоже быдэн 100 сюрс муртлы 504 тест лэсьтэмын вал. Сӥзьыл висисьёсты эмъяны больницаосын эшшо 1 сюрс 130 валес висъямын вал. Али 22 больницаос 3 сюрс 980 муртэз стационаръёсы выдтыны быгато. Удмуртилэн Тӧроез пусйиз, шоканы юрттӥсь аппаратъёс уг тырмо шуыса. Соин ик али 1 сюрс 500 концентраторъёс басьтэмын вал на, соос омырысь тросгес кислород сӥсъяны юртто. Коньывуонэ прививка пуктэмъёслэн лыдӟы шӧдскымон будӥз. Куарусёнлэн кутсконаз нуналаз 1 сюрс 800 прививка пуктӥське ке вал, али — 10-12 сюрс. Россиысь мукет улосъёсын ӵошатоно ке, вакцинацияя Удмуртия 13-тӥ интыын луэ. Элькунамы 128 интыын прививка пуктыны яра, Калыклэн тазалыкезъя центрын, «Сбербанклэн» ёзаз но П. Чайковский нимо Операя но балетъя театрын прививка пуктонъя нимысьтыз пунктъёс ужало. — 30-тӥ коньывуонэ Элькунамы ужаз Россиысь тазалыкез утёнэз эскеронъя служба, соос милемлы трос дэмланъёс сётӥзы, — вераз Александр Бречалов, — матысь дыре соосъя радъяломы стационаръёслэсь ужзэс. Озьы ик служба пусйиз, прививка пуктонэз азьланьтоно но дырыз дыръя коронавирулэн вӧлмеменыз нюръяськон понна амалъёс кутоно шуыса. Сергей Захаров Теги: коронавирус | Иворъёс |
Виталий Пронин Кышкыт югдур Ижын Удмуртской ульчаысь 261-тӥ коркалэн 1 подъездэз - 32 квартира - пуштэмен валче кышкыт югдур ялэмын. Полицейскойёс юртэз, со котырысь интыез быдэсак котыртӥзы. Али спасательёс но утчаськисьёс пырдэм бетон изъёсты утялто, соос улэ пачкам адямиосты шедьтыны выро. Ышемен лыдъяське 2 мурт. Коркан тыл, газ, ву сётон быдэсак кысэмын. Удмуртской, Холмогоров, Октябрьлы 10 ар ульчаослэн оглюкетъёссы пытсамын. Кылдытэмын комиссия, отчы пыртэмын МВД, Росгвардия, МЧС, Следствиея комитет, Ӝог юрттэт сётонъя служба, кивалтӥсьёс. Спасательёс но утчаськисьёс бетон изъёс улэ пачкам адямиосты шедьтыны выро. Спасательёслэн ужзы азьланьтӥське на.Иже вуиз Пучков Шудтэм учырен валче Иже вуиз Россиысь кышкытлыклэсь утиськонъя министр Владимир Пучков. Со но элькун Тӧро А. Бречалов, югдурез утёнъя министр А. Первухин, кышкытлыклэсь утиськонъя министр П. Фомин 261-тӥ коркаез учкыса потӥзы. Адямиослы юрттэт сётон, коркаез эскерон ласянь план лэсьтэмын луоз. Та вакытэ соос элькун Тӧро дорын кенешо. 6 адями быремын Тазалыкез утёнъя министерство ивортэмъя, та дырлы 6 адями быремен лыдъяське. 4 муртлы - та пӧлысь 2-ез быдэ вуымтэос - эмъясьёс юрттэт сётӥзы. Ярам, соос зол вӧсь луиллямтэ. Одӥг нылаш али больницае вуттэмын. Улонысь кошкизы 2 воргоронъёс, 2 кышномуртъёс но 2 нылпиос. Коркаез эскероз «Струна» Корка улыны ярамон яке ӧвӧл ни - та сярысь тодыны юрттоз «Струна» система. Пилоттэк лобась тӥрлык коркаез туспуктылоз, возьматоз, интыяз ӟеч сылэ яке уг, кырыжскемын яке ӧвӧл. Эскеронъёсты лыдэ басьтыса, калыкез квартираосазы лэзёзы яке уз. Калыкез квартираосазы лэзёзы яке уз валамон ӧвӧл на.Ӝутэмын уголовной уж Россиысь Следствиея комитетлэн Удмуртиысь ёзэз Ижысь Удмуртской урамысь 261-тӥ юртлэн огез подъездэз пуштэм пумысен 238.3 статьяя - кышкытлыклэсь утиськонъя куронъёсты чаклатэк ужан - уголовной уж ӝутӥз. Али та учыръя эскеронъёс мыно. Юрттэт кулэ! Пуштон учырен сэрен шуге-леке вуэмъёслы юрттыны мылкыд карисьёслы Ижын усьтэмын нимысьтыз инты. Первомай ёросысь калыклы улон-вылонын юрттэт сётонъя центре (Удмуртской ульча, 173 номеро юрт) вайыны луэ шуныт дӥсь, пыдкук но мукет. Юанъёс кылдыку, вазиськоно (3412) 68-19-86 номеро телефонъя. «Пӧсь телефонъёс» Кышкыт учыр пумысен юанъёслы валэктон шедьтыны луоз таӵе телефонъёсъя: Кышкытлыклэсь утиськонъя элькун министерстволэн «Оскон телефонэз» - 8(3412) 51-99-99; Кышкытлыклэсь утиськонъя элькун министерстволэн «Пӧсь телефонэз» - 8(3412) 51-45-50; Ижысь калыклы юрттэт сётонъя огъя служба - 8(3412) 57-21-14, 57-21-15. Ольга Корепанова Туспуктӥз А. Горбунов Теги: пуштэмкорка Удмуртскойурам югдур | Югдурез утён |
Виталий Пронин Алнаш ёросысь Ӟуння гуртын вордӥськем удмурт нылкышно Любовь Ганькова гуртоосыз, калыкез, удмурт сям-йылолъёс сярысь 10 книга поттӥз.Алнаш ёросысь Ӟуння гуртын вордӥськем удмурт нылкышно Любовь Ганькова гуртоосыз, калыкез, удмурт сям-йылолъёс сярысь 10 книга поттӥз. Паймоно, макем паськыт тодон-валанэз, кужымез, быгатонлыкез гуртын будэм огшоры кышномуртлэн. Улон сюрес ачим утчай -Яратылӥ, ыштӥ, ути, келяй,Дыр дышетӥз, эмъяз, уно валай:Мар ке кизи - сое арай.Та чуръёс пыр шаерчи, кылбурчи, прозаик Любовь Ганькова аслэсьтыз улон сюрессэ суреда. Кылбурын нылкышнолэн вормонъёсыз но, ыштонъёсыз но, син азе яркыт пуксьымон, гожтэмын.- Асме тодӥсько 3 аресысен, - вера Л. Ганькова. - Сыӵе пичи дыръям ик мон ӵужайме кырӟанэн буйгатъяны быгатӥсько вылэм ни. Со сьӧры куноостӥ ӵемысь ветлылӥ. Мӧйыослэсь кырӟамзэс, ӝӧк улэ ватӥськыса, кылзӥськисько вал. Бӧрысьгес Калиновка гуртэ выжимы. Отын ӟучъёс улӥзы. Соос пӧлын туж секыт ке но вал, ӟуч кыллы ӝог дыши. Собере выльысь Ӟунняла берытским.Любовь Ганькова, Байтэрекысь школае мыныкуз, ас ёзъёсыз пӧлын огназ ӟуч кылэз тодэ вал. Нылаш умой дышетскиз, туж етӥз но шаплы вал.Школаез йылпумъяса, фермае ужаны кылиз. Но отын кема ӧз ӝега: дышетӥсьёсыз солы тодон-валанзэ паськытатыны дэмлазы. Бухгалтере дышетскемез бере сое Байтэрекысь сельпое лыдъясь-чотасе юнматӥзы. Собере Алнаш ёросысь «Сельхозтехника» огазеяськонын 20 ар ужаз. Со вакытэз Любовь Леонидовна шунытэн тодаз вае. Соку пачылась мылкыдзэ кисьтыны хоре ветлылӥз. Кырӟасьёс пӧртэм ӵошатсконъёсы пыриськылӥзы, котьку вормисьёс радын вал.Та шудо аръёсаз Любовь Ганькова шаертодонэн тунсыкъяськыны кутскиз, архивъёсын бугыръяськылӥз. Солэн ныл фамилиез сярысь пыр-почгес тодэмез потӥз. Озьы Казаньысь, Кировысь, Москваысь архивъёсы гожтэтъёс ыстылӥз. Тодэмезъя эшшо но тросгес тодэмез потылӥз. Озьы шаертодон сое ас бордаз мургес но мургес кыскиз. Ӟуння гуртэз, калыкез сярысь узыр материал люказ. Сое «Алнаш колхозник» ёрос газетын «Даур ортче, пытьы кельтэ» нимын печатлаз. Бӧрысь 2006-тӥ арын та нимын ик книга поттӥз.- Ӟуння выжыос Туймы шур дуре лыктӥллям 1553-тӥ аръёсы, Иван Грозныйлэн войскоез Казанез басьтэм бере, - вера Л. Ганькова историысь чуръёсты. - Татӥ ортче вал бадӟым сюрес. Котыраз улӥсь крестьянъёс трос выт тыризы. Казаньын, Кировын но Ижкарын архивъёсын ужаме бере тодӥ, Ӟуння гуртлэн нимыз 1743-тӥ арын документъёсын пумиськылэ шуыса.Та адӟем карымон кышномуртлэн гуртэз сярысь тодон-валанэз паськыт. Кылсярысь, со 1644-тӥ арысен кутскыса татысь потэм котькуд семьялэсь выжы писпузэ вералоз. Алнашын улӥсь воршудъёсты тодэ.Документъёсын бугыръяськем сяна, выжыосыз сярысь Л. Ганькова гурт калыклэсь юалляськылӥз. Кылбуръёсыз, веросъёсыз гожтэмын, удмурт сям-йылолъёсты санэ басьтыса. Кылсярысь, Любовь Ганькова, удмурт кырӟанъёсты люкаса, поттӥз «Ӟуння кырӟа, эктэ, вера» бичетсэ. Лэчыт веранъёслы сӥземын «Вераськод ке, вера» книгаез, нош нылкышно сюлэмзэ со усьтэ «Мон кышномурт» ужаз. Любовь Леонидовна, вашкала кылъёсты кутыса, гожъяське, тросэз соос вунэмын ни. Кылсярысь:Монэ шуо перышта,Кыллы бырем потьырна.Шальматор, шуэ ӵужи. Вераськын, пе, ӝог дыши.Уӵыпи сётэм куара,Льӧль туссэ кузьмам сяська.Чупали кадь выросэ,Ӵуж мертчан кадь йырсие.Яратско ӵужи вӧзынТабань пыжын гур азьын.Котькытын мон асаба,Ӵужие каре абба.Тодэме потэ ваньзэ:Кытчы ӟоз лэсьтэм карзэ,Кытысь вордӥське нуны,Кытын улэ кырпуны,Малы коӵыш пуштырес,Кинэ шуо ӵушмырес?Топ-топ веша ӵужие:«Чульччобей тон, дыдые,Унозэ ке тодоно,Чабей ӝук ай сиёно.Будэмъяд луод визь пог,Тон али ай вӧй комок».Татын пыртэмын туала лыдӟисьлы валантэм кылъёс: перышта - огинтыяз пукыны чидасьтэм; потьырна - бӧтьыртӥсь; шальматор - кыл йылаз мар лыктэ, сое вера; чупали - кенӟали; асаба - мерскись, косъяськись; чульччобей - ури-бери; абба карыны - чупаны.Та адӟем карымон, етӥз кышномурт вашкалазэ, удмуртсэ уте но улӟытэ. Гуртоосыз таӵе бадӟым уж нуэмез понна сое гажало но ярато.Людмила Сурчакова Алнаш черкогурт Теги: гуртадями | Улон-вылон |
Виталий Пронин Кылем арня пумын Кизнер каргуртын усьтӥзы выль нылпи сад. Чакламын со 75 пиналлы.Каргуртын нылпи садзы азьвылэз но умой на. Но черодын сылӥсьёс лачак. Ӵапак таосты санэ басьтыса, Россиысь химия ож тћрлыкез быдтонъя программая федерал бюджетысь висъязы 67 миллион манет. Табере тэшкылиос доразы мӧзмыса уз пуке ни. 4 группалы чаклам улыно-вылыно сад дворец кадь чебер адске. Мукет покчиос табере вожъясько ёзъёссылы: ми но татчы ветлысалмы, пе.Гочамонэз зэмен ик вань: котькуд группалэн аслаз шудон сэрегез, мисьтӥськон висъетэз, туалетэз. Со сяна, паськыт спортзал но актовой зал. Садлэн аслаз прачечноез но ужалоз. Котыраз шутэтскыны быгато вань мылкыд карисьёс: ӟусъёс пуктылэмын, фонтан пызъе.Берло дыре кизнеръёслы удалтӥз ик. Ёрос культурая юрт пуктэмын, 1 номеро школазы тупатъямын но выльдэмын. Бемыж черкогуртэ участковой врачъёслы улон юрт ӝутэмын. Химия ож тћрлыкез утёнъя но быдтонъя федерал управленилэн кивалтӥсезлэн воштӥсез генерал-майор И. Кондаков табере оскытэ: сентябре ӧсъёссэ усьтоз эшшо 2 выль школа - Кизнер черкогуртын но каргуртын.Елена Фёдорова. Теги: Кизнер Нылписад | Иворъёс |
Виталий Пронин Куара сётон огсыр радъяськиз. Удмуртиын бырйисьёс пӧлын 44 процент палаез куаразэ сётӥз.Бадӟым люкетэз бюллетеньёс та дырлы эскеремын ни. Соосъя адӟиське: шаерамы улӥсьёс оскемзэс веразы «Огъя Россия» партилы (50,3 процент пала). Кыкетӥ интыын – КПРФ (13,87 процент), собере – ЛДПР (12, 35 процент) но «Справедливая Россия» (9,27 процент).Нимаз кандидатъёсты чаклано ке, 33-тӥ округъя нырысетӥ интыын Алексей Загребин (42,87 процент), кыкетӥ интыын Алексей Чулкин (18,87 процент), собере Владимир Чепкасов (15,87 процент) но Виктор Шудегов (8,55 процент).34-тӥ округын ваньзэсты азьпалтӥз Валерий Бузилов (50,11 процент). Кыкетӥ интыын Владимир Бодров (15,57 процент), собере Фарид Юнусов (13,74 процент) но Антон Гусев (10,33 процент). Та лыдпусъёс пичияк воштӥськыны быгатозы на, но огъя югдур таӵегес ик кылёз.Шаерамы быръёнъёслэн ортчемзы пумысен туннэ мылкыдзэс веразы республикамылэн кивалтӥсьёсыз. Ваньзы сямен ик пусйизы, куара сётон огсыр радъяськиз шуыса. Кун Кенешлэн Тӧроез Владимир Невоструев вераз:- Быръёнъёс капчиесь ӧй вал. Куд-ог партиос коньдон трос быдтӥзы, ог-огед вылэ пож ву киськанъёс но вал. Но озьы ке но адямиос вамыштӥзы быръёнъёсы но куаразэс сётӥзы. Оскемзэс веразы «Огъя Россиялы». Озьыен, табере тыршоно со оскемзэс уж вылын быдэстыны.- Быръёнъёс дыръя милям пӧсь телефонмы ужаз, - тодэ вайытӥз шаерысьтымы Адямилэн правоосызъя оскем мурт Вениамин Соломенников, - оглом 18 вазиськон вал. Но со пӧлысь 7-ез гинэ быръёнъёсын герӟаськемын. Ваньмызъя эскеронъёс ортчытэмын. Оглом куара сётон вылын со ӧз шӧдӥськы.Вениамин Соломенниковлэн малпамезъя, быръёнъёслэн огсыр радъяськемзы герӟаськемын чакласьёслэн (наблюдательёслэн) лыдынызы но. Пытсэт сьӧрын куара сётӥсьёс доры гинэ но соос вуылӥзы.Елена Панфилова Теги: Быръёнъёс | Улон-вылон |
Виталий Пронин В. Мустаев «Мон отын вал» выставказэ усьтонын.24-тӥ-26-тӥ коньывуонэ М. Калашников нимо техникая кун университетын ортчиз этнокультурая нырысетӥез «Финноугория» фестиваль. Та ужрад чотын радъяськизы уно конференциос, пумиськонъёс, усьтӥськизы адӟытонъёс, одӥгез - Василий Мустаевлэн но Виталий Окуньлэн дасям выставказы. «Возвращение Сампо» адӟытонзэ усьтонэ В. Окунь лыктыны ӧз быгаты, нош В. Мустаев «Мон отын вал» выставкаез сярысь рос-прос мадиз.Василий Мустаев - тодмо удмурт график но иллюстратор. Солэн ужъёсыз 150-лэсь уно книгаосты но учебникъёсты чеберъяло. Ижысь техникая кун университетысь выставкаосъя залын адӟыны луэ карандашен но буёлэн быдэстэм ужъёссэ.Василий Геннадьевич верамъя, суредъёсыз солэн кема кылдо. Куд-огъёсыз кык арня куспын улӟо, одӥг ужзэ вить ар лэсьтэмез но вань.- Мынам малпамея, художниклэн валтӥсь интыын луыны кулэ пуш шӧдонэз. Тодон-валан, быгатэм кулэ, но суредэз уд шӧдӥськы ке, со борды кутсконэз но ӧвӧл. Тани мон туж умой шӧдӥсько нылпи дуннеез, мифологиез, нош ож тема сярысь озьы шуэме уг луы. Мон быгато солдатъёсты, войнаез суреданы, но со лул-сюлэм пыр поттытэк, пуш куарадэ кылзытэк лэсьтэм уж луоз.ИжГТУ-лэн проректорез Александр Балицкий, выставкаез усьтыса, шуиз:- Туж уно вераськыны луэ, но малы зулёнэз? Одӥг картина воштоз сюрс кылэз. Верам кыл суред кадь усьтыны уз быгаты чеберлыклэсь, калык культуралэсь но визьлэсь узырлыксэс но мур пуштроссэс. Адями янгышаны быгатэ - калык уг, соин ик оскем потэ, та фестивальмы арлы быдэ ортчылоз шуыса, нош со чотын - таӵе усто художникъёсын тодматскон, малы ке шуоно котькуд адӟытон, суредасен ваче вераськон-кенешон творчестволэсь шобретсэ ӝутэм кадь луэ. В. Мустаевлэн суредэз.Малы сӥземын та выставка но, кызьы художник бырйиз суредъёссэ?- Туэ «Кизили» журналлы тырмиз 30 ар, та адӟытонме сӥзисько солы, ачим отын 1986-тӥ арысен тыршисько но сое кылдытӥсьёс пӧлы пырисько бере. Со аре ик ужме мытӥ «Удмуртия» издательствоын но. Та адӟытон вань творчествоысьтым 1 процентэз луэ. Книгалы-а, журналлы-а суредъёс лэсь-тӥсько, нимзэ лыдӟисько ке, йырам иллюстрация кылдэ ини. «Кизилилэсь» вылбамзэ мон ачим малпасько. Кин ке шуоз: соос лэсьтэмын, удмурт мифология, калык культура вылэ пыкиськыса, мур пуштросоесь, покчи лыдӟисьёслы валамон меда? Мон уг люкиськы учкисьёсты покчиослы но арлыдоослы, малы ке шуоно вань бадӟымъёс кылдэмын пичиослэсь, ваньмы асьмеос пичи дырысь потэмын. Озьы ик ноку но уг малпаськы, кинлы ке кельшоз-а та суредэ яке уз-а. Нырысь ик, со аслым мед яралоз. Уг ке кельшы, ужме сутӥсько, со мыным люкетыны кутске. Нош асме но учкисез пӧяса ужаны мон дышемын ӧвӧл, - шуэ Василий Мустаев.В. Мустаевлэсь ужась, паймымон но востэм луэмзэ пусйиз эшез, «Удмуртия» издательствоысь валтӥсь суредась Юрий Лобанов.- Василий Геннадьевич гуртын улэ, оло, соин ик та усточиез ӧжытгес тодо, нош искусствоез гажасьёс, нылпиос солэсь творчествозэ одно ик адӟыны, дышетыны кулэ, малы ке шуоно В. Мустаевлэн суредъёсыз малпаськыны ӧтё, - шуэ Юрий Лобанов.Галина Семёнова Туспуктэмъёсыз В. Мустаевлэн | Улон-вылон |
Виталий Пронин Удмурт кун университетлэн сайтаз электрон библиотекаысь табере удмурт кылын «География: Нылпиослы энциклопедиез» шедьтыны луэ. Та бордын ужазы географияя но удмурт филологияя факультетъёсысь ӧнерчиос Финляндиысь М. Кастрен нимо огазеяськонлэн юрттэмезъя.Али Интернетэ дышетскон книгалэн нырысетӥ люкетэз гинэ интыямын, кыкетӥзэ поттозы бергес. Книгаын, статьяос сяна, вань суредъёс, шудонъёс, викторинаос, аудиофайлъёс.Дышетон пособиез поттон бордын ужазы:Андрей Кудрявцев - Удмурт кун университетысь географияя факультетлэн деканэз,Александр Лекомцев - Удмурт кун университетысь экономической но социальной географияя кафедраысь ассистент,Надежда Тимерханова - удмурт филология факультетысь удмурт кылъя но сое дышетон методикая кафедраен кивалтӥсь,Екатерина Тимерханова - географияя факультетын дышетскись. Теги: дышетон Кастреннимообщество Удмурткунуниверситет удмурткыл | Иворъёс |
Виталий Пронин Биатлонъя А. Демидов нимо спорткомплексын та вакытэ мугорзэс кыдато Россиысь сборной командаысь нылкышноос. Ижевске лыктэмын 11 ныл спортсмен но тренеръёс. 18-тӥ июне тренировказэс вань мылкыд карисьёс учкыны быгатӥзы. Валтӥсь тренер Виталий Норицын ивортэмъя, нылъёс ужало суй кужымзэс кыдатон но ыбылӥськон бордын. Куазь но спортсменъёслы туж тупаз, одӥг пол гинэ зориз, векчи кутъёс но чибиньёс уг люкето, пе. Таӵе сборъёслы тужгес шумпотэмын Удмуртиысь Ульяна Кайшева но Валерия Васнецова, вордскем палъёсын, пе, мугорез кыдатыны котьку шулдыргес, нош шутэтскон нуналъёсы доре но бертылыны ваньмо но. Спортсменъёслэн сборзы Ижын 24-тӥ июнёзь кыстӥськоз. Валентина Емельянова | Спорт |
Виталий Пронин А. АнисимовАлёша Анисимов тодон-валан басьтэ Ижысь гурт удысъя академиысь зооинженерной факультетын. Пияш мушъёсын тунсыкъяське: курсовой но диплом ужъёсыз соосын герӟаськемын. Туэ Алёша 4-тӥ курсын дышетске ини, мыло-кыдо пыриське академилэн улон-вылоназ.- Студент луэмедлэсь азьвыл, школаын дышетскыкуд ик, котькыӵе ужрадъёсы пыриськылӥд, луоз?- Озьы. Милям Кияса ёросысь Лутоха шор ёзо школаысь классысьтымы нылъёс но пиос котьма ласянь мыло-кыдоесь вал. Школаямы гинэ ӧвӧл, районын но республикаын ортчылӥсь олокыӵе конкурсъёсы, фестивальёсы, концертъёсы пыриськылӥмы. Классэн кивалтӥсьмы Вера Романовна Владыкина милемлы мӧзмыса улыны маза ик ӧз сётылы: оломар но выльзэ малпалляз. Я со сочинениос гожтытоз но кытчы ке келятоз, яке мукет уже кыскоз. Спортэз вератэк ни, мукет предметъёсъя но трос вормонъёс басьтылӥмы, борддоръёсмес таукаронъёс но синпель кузьымъёс чебермазы.- Тон сяна, классысьтыды кин ке академие дышетскыны пыриз на-а?- Классамы нылъёс но, пиос но визьмоесь вал. Тросэз тодон-валан басьтыны вылӥ дышетсконниосы пырылӥзы. Ми гурт академие Алёша Владыкин эшеным пыримы. Со электрофикациез бырйиз, нош мынам мушъёсты ӟечгес но мургес эскереме потӥз.- Анай-атаед доры ӵемысь-а бертылӥськод?- Арнялэсь ортчемзэ гинэ возьмаса пукисько. Кыдёкын ке но гуртэ, сюлэм ялан отчы кыстӥське. Юрт котырын анай-атайлы юрттӥськеме потэ. Уж гуртын мар ке мында, нуналлы быдэ коть уйшорозь пуксьылытэк ужа. Милемыз дышетыны капчи мед луоз шуыса, анай-атае гид тыр пудо-живот вордо. Гужемзэ соослы кӧня турын октоно-калтоно луэ! Та вакытэ атае, висьыны усьыса, койкае шедиз. Мамаеным ӵошеннамы парсьмес вандӥмы. Пуш тӥрлыксэ но ачим ик октӥ-калтӥ. Мамае мыным атаелы кадь оскиське, котькыӵе ужез ужаны монэ гинэ возьмаса улэ. Доре вуисько гинэ но, гидэ потӥсько, пичи дырысен пудоос борды дышемын бере, мон соослэсь мӧзмисько. Озьы ик яратӥсько техникаез, ялан со котырын бергасал.- Клубе, егитъёс доры, потон понна гуртэ чалякгес вуэмед потэ, кожасько?- Куд-ог эшъёсы пичиысен клубе потаны кутскизы. Нош мынам сыӵе мылкыды ноку ӧй вал. Школаын дышетскыкум но, академие пыреме бере но клубе одӥг-ог сяна потаме ӧвӧл. Егитъёслэсь мар дауртэмзэс адӟисько ке, тросэз соос юонэн но кысконэн эшъясько, мылкыды гинэ куашка, клуб пала пыдъёсы уг кыско ни. Мынам сыӵе ужен уг поты выреме, дыры но жаль, сьӧрам лыдӟиськон-гожъяськон ужъёсме вайыны тыршисько. Бертӥсько ке, «Удмурт дунне» газетэз но киям кутылытэк уг чидаськы. Мамае Людмила Ивановна школаын ужа бере, со нылпиосты математикалы дышетэ, солэн но улонлэсь бере кылемез уг поты, дыр, почта пыр газетэз басьтэ. Яратыса лыдӟисько егитъёслы потӥсь «Дарттэс».- Городын лыдӟиськыса кӧтыд уг тыры ке шат?- Лыдӟиськон отын но, татын но тырме. Ӵем гинэ экзаменъёслы дасяськоно луэ. Нырысь-валысь общежитиын улӥ, собере квартирае выжи. Ас поннам умойгес потэ мыным, урокъёслы дасяськыны капчигес. Нош эшъёсын люр-ляр, малпам уждэ йылаз-пумаз лэсьтыса вуттоно ӧвӧл. Тани диплом басьтон ныр улын ини, солы ӝот-ӝот дасяськыны кулэ.- Дипломдэ мушъёслэн висёнзы но чечы сётэмзы пумысен гожтӥськод шуиськод?- Дышетскыны пыреме бере ик мушъёс борды кыстӥськи. Таослы мон пичиысен дышемын. Кельше котыразы берганы. Тросэз мушъёслэсь лекамзылэсь кышкало, нош мон пичи но уг. Атаелэн аслаз пасекаез вань. Со вӧзын ялан ужаса, лэся, мыным мушъёс матынэсь но мусоесь пото. Кыксэ ик практикаме атае вӧзын ортчи. Диплом уже но мушъёсын ик герӟаськемын. Та удысэ студентъёс туж ӧжыт кыстӥсько, шуэ курсовой уженым кивалтӥсь Надежда Алексеевна Санникова. Ми со дорын чылкак вить кузя гинэ.- Маке туж ӧжыт ук?- Нырысетӥ аръёссэ группаямы туж трос кузя дышетскимы на ай, собере ӧжытгес но ӧжытгес кылимы. Академиын нокинэ жаляса уг уло, быжъёсыд вань ке, соосты дырыз дыръя уд ке тупатӥськы, тонэ жаляса но кутыса уз возе, кошкытозы гинэ. Кыӵе курсын дышетскемдэ но уз учке, витетӥысь но тузыса лэзьыны быгато. Академия со школа ӧвӧл, татын аслыд ачид тодон-валан люкаськод. Номыр но йырад ӧд ке пырты, кызьы экзаменъёстэ сётъялод. Соин ик котькуд предметлы рос-прос дасяськоно луэ.- Ваньмон дырыд чик ӧвӧл-а, мар-а?- Ял карыны дыр шеде, но туж ӧжыт со. Дышетскыны пыреме бере гитараен шудыны курсъёсы ветлӥ вал. Крезьгурен вырыны мылкыд кулэ, сое пичи дырысен валано, дыр. Соин ик со мыным секытэн сётӥськиз ини. Ужлы ёрмыса пичи но уг улӥськы, ӝытъёсы нылъёс общежитие доразы ӧтчало: я соослы ноутбуксэс тупатъяно, я сӧриськем телефонъёссэс лэсьтоно. Ку вуод ни шуыса, возьмаса гинэ уло.- Компьтеръёсты тупатъясько шуиськод, кытысь тынад сыӵе быгатонлыкед?- Школаын дышетскыкум ик компьютерез ас поннам, нокин дышетытэк, туж ӟеч валаны кутски. Собере дышетӥсьёсты но, косэмзыя, соин ужаны дышетӥ. Со мыным туж капчиен сётӥськиз.- Анай-атаед тӥледыз дышетон понна живот вордо шуиськод. Кӧня сузэр-вынъёс бен тӥ?- Мынам кык апайёсы. Мон самой покчиез луисько. Лиана апае гурт академиез йылпумъяз, со бухгалтер. Апаелэсь адӟем карыса ик мон но отчы дышетскыны пырыны шӧтай. Нош Ирина Удмурт кун университетын биология факультетын 5-тӥ курсын дышетске. Апайёсыным тупаса улӥськом.- Соос кадь ик кузпал но утчалод ни, вылды. Синмаськымон нылашед вань ни, дыр?- Удмурт нылъёс лякыт сямоесь ук. Апайёсы но сыӵеесь ик. Конешно, соос кадьзэгес ик кузпал но шедьтоно вал. Но со сярысь вазь на малпаськыны, нырысь ик, дышетсконме йылпумъяса, армиын служить кароно ай.- Армие ветлыса, улыны гуртэ интыяськод-а?- Ма, юнме гурт удысъя академиез ӧй бырйы ук. Колхозъёс куашкало ке но, гуртэз егитъёслы ӝутоно, быдтыны сётоно ӧвӧл. Ваньмыз отысь кошкыса, мар луоз азьланьын? Атаелэн юртъерез умой. Кулэ луиз ке, малпасько, мыным но корка ӝутомы, со милям кибашлы воргорон.Любовь Тихонова Теги: Адемкарымон Кияса Лутоха | Иворъёс |
Виталий Пронин Вавож черкогуртысь «Пукон корка» клубен кема аръёс ӵоже ини кивалтэ нылпи библиотекарь Антонида Коротаева. Таяз радэ доразы вуылӥзы «Удмурт нылкышно кенешлэн» ёзчиосыз но «Удмурт дунне» газетын ужасьёс, Сьӧлта ёросысь эшъёссы - нылпи садысь воспитательёс.Ужрадэз усьтӥз «Пукон коркалэн» кузёез Антонида Коротаева. Со люкаськем калыкез вакчияк тодматӥз ужан амалъёсынызы но ужрадэ ӧтем куноосын. Вашкалаосмылэсь сям-йылолъёссэс утем сяна, вавожъёс анай кылмес нылпиослы пыӵатон пумысен но сюлмасько, соосын пӧртэм ужрадъёс ортчытъяло. Вавож ёрос библиотекае трос калык люкаськиз.- Ӝоген клубмылы 5 ар тырмоз, - пусйиз Антонида Борисовна. - Кызьы адњиськоды, татчы ветло пӧртэм арлыдо нылкышноос. Пӧлазы вань удмуртъёс но, њучъёс но. Мылкыд карисьёс быдэс ёросысь но, палэнысь но вуыло. Клубамы кырњаса но вераса гинэ ум пукиське, улон-вылонмы сярысь кенешиськом, шуг-секытъёсты сэрттыны-пертчыны тыршиськом. Озьы ик ужрадъёсамы киужъёсмес адӟытыны поттаськом, пыжиськем-пӧрамъёсынымы ог-огмес утялтӥськом.Таяз радэ но нылкышноос сьӧразы зыретэн табань но перепеч пыжыса вайиллям.Тӧр шоры ӧтем куноос одно ик жуго борддоре шуккем тангыразэс, мар ке но умойзэ но ӟечсэ малпаса, сӥньыс борды горд палэзь быртто.«Удмурт нылкышно кенешлэн» ёзчиез Ольга Аркашева Ижысь нылпи садэ ветлӥсь пиналъёсын «Зарни бугор» проектэн ужамзы сярысь мадиз. Калыкез аслаз визь-нодъёсыныз паймытӥз психолог Ольга Глухова. Ольга Алексеевналы уно юанъёс сётъязы, юрттэт курыса. «Удмурт дунне» газетэн тодматӥз валтӥсь редакторлэн воштӥсез Елена Миннигараева. Вавожъёслы со «Удмурт дунне» газетлэн 100 ар тырмонэзлы сӥзем энциклопедической словарь кузьмаз.Библиотекарьёс туж шумпотӥзы. Ми, пе, табере сое, киысьтымы куятэк, лыдӟом.Вавожъёслэн ужамзылы синмаськемзэс вератэк ӧз чидалэ сьӧлтаос. «Удмурт дунне» газет сярысь но мылкыдзэс кисьтӥзы, яратыса но мыло-кыдо, пе, сое лыдӟиськом.Лыктэм куноослы ваньзылы ик Антонида Борисовна вакчиесь юан-веранъёс но синпель кузьымъёс, книгаос, сётъяз. Пумиськон йылпумъяськиз. Нош «Пукон корка» клубе лыктэмъёс, кошкыны ӵыдытэк, пуко но пуко, куноосынызы люкиськемзы потытэк, ма сярысь гинэ уг юаллясько. Соиз но, таиз но соослы тунсыко потэ. Шӧдӥське, адямиослы кырњанъёс но эктонъёс гинэ кулэ ӧвӧл, соослы уг тырмы ваче, сюлмысь кенешон. Клубе котькудӥз лыктэм адями кияз «Удмурт дунне» газетэз кутӥз.«Удмурт Кенеш» огазеяськонлэн Вавож ёросысь ёзэныз кивалтӥсь Геннадий Шубин шумпотымон иворез шараяз на:- «Пукон корка» клубен кивалӥсьлэсь Антонида Коротаевалэсь удмурт калыкен быгатыса но мылысь-кыдысь ужамзэ ёрос кивалтӥсьёс синйылтӥзы, туэ сое Кузебай Герд нимо ёрос премиен пусъёмы.Любовь Тихонова Теги: Вавож удмуртдунне Удмурткенеш Удмуртнылкышнокенеш | Улон-вылон |
Виталий Пронин Висьыны усемъёс пӧлын 6 процентэз пуныос. 2014-тӥ арын соос 90 пусъемын ке вал, кылем арын - 125.Россельхознадзорлэн Киров улосъя но Удмуртияя управлениеныз кивалтӥсьлэн воштӥсез Фарит Мандиев верамъя, висьыны усемъёс пӧлын 78 процентэз кыр пӧйшуръёс, 10 процентэз коӵышъёс но 6 процентэз пуныос, гурт пудо-животъёс луо. Кышкыт учыръёс пусйымтэ Шаркан но Камбарка ёросъёсын гинэ. Уката трос соос Балезино палъёсын - 19 учыр.Жаляса верано, югдур уг буйга туэ но - 5 учыр пусъемын ни. Урмонлэсь утиськыны ӟеч амал - вакцина. Но берло аръёсы шаерамы талы тырмыт саклык ӧз висъяськылы. Соин ик улон возьматӥз: котьмае дыраз лэсьтоно. Туэ арлы вакцина басьтонлы элькун бюджетын коньдон чакламын ни. Нош специалистъёс вазисько калыклы: кырын ветлӥсь пӧйшуръёс, коӵыш-пуныос куртчизы ке, ӝегатскытэк вазиське эмъясьёс доры.Элина Кумачёва Туспуктӥз А. Горбунов Теги: тазалык эмудыс | Улон-вылон |
Виталий Пронин Яр ёросысь Меметгуртэ сюрыны сюрес одӥг - Лекма шур вамен. Со вылтӥ но капчиен уд ортчы: выжез тулыс тудву сьӧраз нуиз. Миым пӧсьтолэзе Меметгуртын улэмзылы паймиськиз вал. Соку куашкам выжзы трос вылын возиськиз. Шурдыса но адямиос со вамен потазы. «Скорой» дорозь висисьёсты ки вылазы шур вамен поттазы. Пожарной машина гуртэ пырыны быгатытэк, коркаос пеньлы пӧрмылӥзы. Кылем арын Яр ёрос администрациен кенешимы, оскытӥзы вал: выжлы проект лэсьтон борды басьтӥськиськом, вуоно арын, оло, со луоз. Та сярысь «Удмурт дуннелэн» 46-тӥ номераз гожъямы. Ольга Ившина: Выжтэк кылеммы бере мужикъёсмы пыж лэсьтӥзы.Редакциямы алигес Меметгуртысь выльысь гожтэт вуиз: «Выжмес шур воксё сьӧраз нуиз ни. Ми нош ик кылим шурлэн сопал ярдураз. Яр администрация копак номыр но уг кары. Юн но юн куриськом ӝутыны со югдурез».Меметгуртын 50-лэсь трос адями пусъемын, нош улӥсез 35 лыдъяське. Гуртын нылпи сад но, школа но ӧвӧл. Шур вамен потыны шугъяськонъёс кылдэмен, пичи пиналъёсты нылпи садэ уг нулло ни. Но дышетскон ар вуиз ке, школьникъёслы кызьы ке но шур вамен выжоно луоз. Соос гуртын 4 кузя. Тулыс пыжен поттазы вал.- Выжтэк кылеммы бере мужикъёсмы пыж лэсьтӥзы. Май толэзез быдэссэ сямен нылпиосты Лекма вамен пыжен поттылӥмы, - шуэ Ольга Ившина. - Сюлэм пыдтышке вуэ, кышкыт.Вортча гурт поселение сыӵе дыръялы спасательной жилетъёс шедьтылӥз ик. Но озьы улыны уг луы ук. Кытчы но ӧз вазиськылэ гуртоос, выж лэсьтыны курыса. Валэктон котькытысь одӥг: коньдон ӧвӧл. Нош Лекма арысь аре лекгес луэ: паськыта но муроме. Мурдалаез туннэ 3 метрлэсь ортче ни, пасьталаез 25-30 метр люкаське.- Алигес мужикъёсмы люкаськизы но кенешизы: лэсьтомы пешеход. Пыдын ортчымон кык-куинь ваче шуккем дускоосты озьы шуиськомы, - вера Лариса Дюкина. - Ёросысьтымы ужбергатӥсь, нюлэсэн вырись Андрей Саламатов материал дунтэк сётӥз. Пуӵъёсты вуэ шуккизы. Но киын но пыж вылысен пуӵез трос-а жугод? Мужике кипыдэсъёсыз ик вирӟектыса, вуиз. Али со пешеход вылтӥ потаськомы. Но сюлэм интыяз ӧвӧл: выж пыд улын лэйка. Со но гужемзэ гинэ чидалоз - тулыс нош ик тудву сьӧраз нуоз. Кин но со шуэ: гуртты быре, кошке мукет азе улыны. Зэм, милям магазинмы гинэ но ӧвӧл. Соин ик ми Глазов пала корка но пуктӥм ни вал. Но отчы выжеммы уг поты. Картэ - фермер, зӧкез пие али 9-тӥ классэ потӥз. Со но шуэ: гуртысь ум кошке, будӥ ке, папалы юрттӥсько.Калык ёрос администрацилы шуэ: выжмес гинэ лэсьтэ - милемлы мукетыз номыр кулэ ӧвӧл. Мужикъёсмы сое асьсэ кужымен но лэсьтыны дасесь, бетонлэсь свая гинэ шуккыса мед сётозы.- Али Меметгуртэ арнялы быдэ сямен вуылӥсько, - шуэ ёросысь Депутатъёслэн кенешенызы кивалтӥсь Александр Старцев. - Туннэ утчасько сваяосты жугыны быгатӥсь машина. Балезиноын техника вань, но специалист уг сюры. Глазове вазиськыны медӥсько на. Сваяосты шуккыны юрттӥмы ке, отӥяз кызьы ке но лэсьтӥськоз ни.Меметысен Вортчаозь шур вамен меӵак ог 2 иськем. Вань на котыр сюрес - 8 иськем кузьда. Отӥ нюлэс вортто. Соин но зор дыръя сюрес воксё пырыны-потыны луонтэм луэ. Тракторен гинэ ке шат. Школа автобусэз отӥ лэземзы уг луы. Собере, отӥ но Лекма вамен потоно луэ. Соиз но выж начар. Вортча гурт поселениен кивалтӥсь Любовь Гаврилова верамъя, ӵапак та кыдёкысь, котыр сюресысь выжез юнматыны но сюресэз лэсьтыны ёрос администрация ужпум пуктэ. Планэ со 2025-тӥ арозь пыртэмын.Елена Сараматова | Улон-вылон |
Виталий Пронин Ӵукналы быдэ 7 час 30 минутэ поселениен кивалтӥсь Николай Мерзляков иворъёсын эфире потэ. Туэ гужем якшуръёс басьтыны быгатӥзы радиоен ужанъя нимысьтыз частота, диапазонэз — 159,05 МГц.Туспуктэм: rusound.ruУжан нунал — 5 часысен Николай Николаевич вазь ӵукна ик колхоз конторае дышем сямен дыртэ. Азьвыл «Путь Ильича» хозяйствоын со агроном луыса разнарядкае вуылӥз, табере уй-нунал ӵоже кылдэм выль иворъёсын тодматскыны лыктэ. Кӧня йӧл кыскемын, кӧня пудо сиён дасямын, кин умойгес ужаз. Ваньзэ тае со 5 час но ӝыные ик блокнотаз гожтэ, ужан дораз мыныса, малпанъёссэ радъя но калыклы радио пыр вера. Тазьы ужа ни со 2014-тӥ арысен. Зэм, нырысь-валысь гуртоослы ивор вуттылӥз липет йылэ интыям громкоговорительёс пыр. Нош туэ гужем басьтыны быгатӥзы радиоен ужанъя нимысьтыз частота, диапазонэз — 159,05 МГц. — Краснодар улосысь Крымскез 2012-тӥ арын тудву быдэсак ньылӥз, трос улонэз быдтӥз. Соку гурт поселениосын кивалтӥсьёслэсь кылзэс юазы, малы калыклы матэктӥсь бадӟым ву сярысь дырыз дыръя ивортэмын ӧй вал шуыса. Крымск Удмуртилэсь кыдёкын ке но, калыклы кулэ дыръяз соиз я таиз пумысен ивор сётъянэз радъяны косӥзы асьме дорын но. Мар кароно? Сельский сход люкаськоз, зол тӧласькоз, ву кысэмын луоз шуыса иворъёс кутскимы вал СМС пыр лэзьяны. Поселенилэн бюджетэзлы дуно усьыны кутскиз. 6 гуртъёсын угось 2 сюрс 400 котыр улӥсез. Ваньзылэн телефон номерзэс но сётэмзы уг поты. Кузь СМС уд но гожты. Собере тодэ лыктӥз колхоз радио. Ас вакытаз гуртъёсын езъёс но кыскемын вал ук. Соку тӥни, 2014-тӥ арын, гуртъёсы громкоговорительёс юнматӥмы. Самой секытэз вал микрофон азе пуксьыны. Сценалэсь кышкасьтэм адями, толэзь ӵоже дышыны выри, — шуэ Николай Николаевич. Гуртын тросэз ӟучъёс бере, Николай Мерзляков эфире ӟуч кылын потэ. Но удмурт ивортонъёс но лэсьтылэ, удмурт калыклы но сюлэмаз мед лякиськоз, шуэ. Нош кылзӥсез лачак. Кыӵе ке юанъёссы кылдыку, жингырто я соку ик администрацие лыкто. Огпол ӵыпетын пыласькыны алыса ивортӥз, вуэз чылкыт ӧвӧл, шуиз. Соку дораз пересь кышно вуиз но юаз: ӟазегъёсме арня вуэ уг лэзьяськы ни, вуын кинэз ке улэ шуид ук, пе. Гужем урамысен я бакчаысен громкоговорительысь ивор кылзыны каньыл, толалтэ кезьыт дыръя мылкыд тырмыны кулэ. Нош калык ивор возьма. Соин ик гурт поселениен кивалтӥсь зэмос радио лэсьтон борды басьтӥськиз. Туннэ со 2 гуртлы — Якшурлы но Починкалы (Семёново) — ужа ни, отӥяз эшшо 4 гуртэ вуоз. Табере адямиос коркасенызы радиоприёмникез лэзьыны но ивор кылзыны быгато. Зэм, приёмник 3,5 сюрс манет сылэ. Сое Ижысь радиозаводын лэсьто. Татын ужасьёс ик юрттӥзы радио установкаез юнматыны. Огшоры радиоприёмник частотаез уг шедьты, соин ик таӵе дунозэ басьтоно луо. Заявкаос вань ни. Каллен басьтозы ваньзы гуртоос. — Милям калык сыӵе: огез басьтэ, эскере ке, мукетыз но соя кариське. Адямиослы радио кулэ. Ми гуртамы кылдэм югдурен, Удмуртиысь иворъёсын тодматӥськомы ук. Радиоприёмник кылдэмен, котькуд гуртэ нимысьтыз ивор но сётыны луоз. Кылсярысь, кытын ке сюрес сузяно ке, малы сое мукет гуртъёслы тодонэз. Клубын ужасьёслы но эрик луоз: адями-осты кыӵе ке праздникъёсын, вордӥськем нуналэнызы ӟечкыланы табере микрофон вань. Коть концертъёс но лэсьтылы. Бадӟым луонлыкъёс усьтӥсько. Собере, калык иворъёсты тодыса улэ ке, ма отын уродэз. Гуртоос асьсэос но шумпотэмын. Николай Николаевичез ум кылӥське ке, мар ай та луэм шуыса сюлэм шуг, шуо. Тани отпуске потӥз но, гурт ик чалмиз кадь. Радио усьтэ... синъёсты — Радио кылдэмен, гуртоослэн синъёссы но, пельёссы но усьтӥськизы, — вера «Путь Ильича» хозяйствоен кивалтӥсь Пётр Чувашев. — Гуртъёсмы ялан паськытамен, юанъёс но сюлмаськонъёс трос. Со пумысен но радио пыр иворто, кытчы мар кулэ, мар лэсьтӥськоз шуыса. Али Починкаысь 3 ульчаез но Якшурысь 1 урамез выльдыны калык уксё бичаз — ог 500 сюрс манет люкаськиз. Якшурысь клублэсь липетсэ, вылтуссэ воштӥзы ни, али пушсэ лэсьто. Азьвыл 6 артистэз учкыны 8 мурт потэ вал, табере калык люкаськыны кутскемын, концертъёсты возьмало. Кылем арын Якшурысь библиотекалэсь выжзэ воштӥзы. Туэ школалэсь тупатозы. Вуоно арын гуртысь стадионэз выльдозы, снарядъёс пуктылозы, навес лэсьтозы. Починкаын скважина гудӥзы. Чылкыт ву шедьтытэк, трос аръёс ӵоже скважина лэсьтыны ӧз быгатылэ, Якшурысь ву лэзьязы. Гужем пӧсь дыръя ву Починкалы ӧз тырмылы. Табере асьсэлэн луоз. Инициатива улласянь луыны кулэ, соку котькуд малпан улонэ пыӵа, адями ассэ кузёен шӧдыны кутске. Калыклы кулэ ке, ваньмыз луоз, лыдъя Николай Мерзляков. Ульчаосты но поселениын малпаса-малпаса кулэезъя кылдыто. Араз ог 11 участок вузало. Колхозлы специалистъёс кулэ бере, аслэсьтыз музъемъёссэ «Путь Ильича» ужась калыклы вузаны тырше. Дояркаосты, трактористъёсты татын шумпотыса возьмало. — Кадръёслы ёрмон кылдыку но, калыклы ивор радио пыр сётӥськомы, — шуэ Николай Мерзляков. — Сотэк адями кытысь тодоз югдурез? Туэ тани Якшур школаын агроклассъёс усьтыны медо. Тросэз тодо шат, табере трактористъёсмы техника сьӧры воштос пыдкутчанэн но тӧдьы дэремен пуксё шуыса? Уг. Нош отын компьютер ужа ук, сое валаны дышетсконо. Озьы ик фермаосын воштӥськонъёс ортчемын. Со но мукетыз сярысь тросгес вераськод ке, адямиос радиолэсь кулэлыксэ адӟыны кутско. Радио пыр тышкаськиськод но. Кытын ке маке умойтэм луэ ке, нимтулъёссэс вератэк, алӥськод — кепыраны ӧдъяло. Иворлэн аслаз дуныз. Елена Сараматова | Иворъёс |
Виталий Пронин 12-тӥ инвожое, Шор площадьын Удмуртилэн Тӧроез «Мынам Удмуртие» туспуктэмъёсын адӟытонлы йылпумъянъёс лэсьтӥз. "Удмурт дунне" газетысь туспуктылӥсьмы Максим Егоров "Гурт улон" номинациын 3-тӥ инты басьтӥз. Ӟечкыласькомы!Вожвылъяськонэ пыриськыны мылкыд кариз 1 но ӝыны сюрслэсь ятыр адями, жюри дорозь 10 сюрслэсь ятыр туспуктэм вуиз. Котькудаз - мусо дормы, Удмуртимы, шаерысьтымы городъёс, гуртъёс, ужась калык...Александр Бречалов сцена вылэ сӥё-дано ӧтиз туспуктылӥсез, Удмуртилэн командаысьтыз Гульназ Гырдымоваез. Ӵапак со дырзэ, кужымзэ жалятэк, та акциез радъянэн выриз, котыраз туспуктылонэн тунсыкъяськисьёсты бичаз. Соослы луыса, Удмуртиен тодматскизы Россиысь кӧня ке сюрс адямиос.Конкурсын вормисьёс синпель кузьымъёс но фин-угор калыкъёслэн пӧрамъёссылы сӥзем 5-тӥ калыккуспо «Быг-быг» фестивале мыныны сертификатъёс басьтӥзы. Теги: удмуртдунне | Улон-вылон |
Виталий Пронин Глазовысь жагез Ижкар вӧзысь полигонъёсы нулло. Соос 110-140 иськемын интыяськемын.Глазов ёросын улӥсьёслэсь жагзэс бичась полигон арбитраж суд косэмъя ужзэ дугдытӥз.Куартолэзёзь ёросын жуг-жаг бичась 1 гинэ полигон ужаз. Но кузёосыз сое кун реестре пыртыны ӧз быгатэ. Соин ик свалкаез суд пытсаны косӥз. Районысь администрация «Экодом» управляющей компаниен кенешонъёс нуэ югдурез тупатон пумысен. Ӵапак со предприятие кӧня ке поселениосысь гуртъёсын улӥсьёслэсь жуг-жагзэс поттэ вал. Али кылем-мылемъёсты Ижкар вӧзысь полигонъёсы нулло. Соос 110-140 иськемын интыяськемын. Макем дуно со усёз калык понна, тодмотэм ай.Но со поселениосын, кытысь калыклэн жуг-жаг поттонъя огкылъёсыз ӧвӧл, дунъёслэсь будэмзэс шӧдӥзы ни. Кылсярысь, Урак гуртын азьло 1 кубометр жаг поттэмзы понна 188 манет тыро вал. Табере нимаз ужбергатӥсь, кубометрезлы 590 манет басьтыса, жаг нуллэ.Сергей Захаров | Иворъёс |
Виталий Пронин Туспуктэм: slesarka.by Гужем вылтӥ нылпиос бичалозы куштӥськем батарейкаосты. Соосты люкалозы школаосын пуктылэм нимысьтыз контейнеръёсы. Удмуртия пыриське Россиысь «Калык фронтэн» но экологияя кун операторен кичӧлтэм «Экозабота» проектэ. Озьы Россиысь кӧня ке городъёсысь но улосъёсысь школаосын дышетскисьёс борды итӥськозы Ижысь но Камбаркаысь школьникъёс. Малы та проектэз школаосын пыӵатыны чакламын? Кичӧлтӥсьёс верамъя, талэн 2 мугез: нырысетӥез — батарейкаосты уката трос басьто нылпиосын семьяос, кыкетӥез — инкуазез утён мылкыд пыӵатоно пичиысен. _______________________________ Элина КУМАЧЁВА Теги: Нылпиос | Иворъёс |
Виталий Пронин Ужантэм нуналъёсы ковидэн нюръяськись центръёсын эмъяськисьёслэн лыдзы 10 процентлы синӥз. — 1-тӥ шуркынмонэ больницаосын ковидлэсь 3 сюрс 242 мурт эмъяське вал, нош 7-тӥ шуркынмонэ — 2 сюрс 964, — вераз Правительстволэн Председателезлэн воштӥсез Эльвира Пинчук. Оглом ковид-центръёсын калыкез эмъян понна 3 сюрс 980 инты дасямын, соос пӧлысь 26 процентэз — буш. УД Теги: Ковид коронавирус | Иворъёс |
"Минобороны России" огинлэн "ВКонтакте" бамысьтыз Юлия Турова Мобилизация улэ шедемъёс нырысь тодон-валанъёссэс будэтозы, пӧртэм воинской частьёсын дышетскыса. Александр Бречалов верамъя, соослэн ужан интыоссы утиськозы, матысь адямиоссылы юрттэт сётӥськоз. — Тросэз ас мылкыдзыя мынӥзы. Азьланяз котькуд адямиез, рос-прос чакласа, улон-вылонзэ лыдэ басьтыса, кутом, — шуиз Тӧро. | Югдурез утён |
Виталий Пронин Туэ удмурт кылъя ОГЭ сётоз 551 дышетскись, удмурт литературая - 14Шаерысьтымы 9-тӥ классын дышетскисьёс анай кылъя но литературая экзамен сётыны мылкыд каро. Кылем арысен 9-тӥ классын дышетскисьёс 2 интые 4 экзамен сёто. Математика, ӟуч кыл борды эшшо кыксэ асьсэос быръё. Соин валче луэ анай кылэз но литератураез сётыны. Дышетонъя но наукая министерствоысь йӧскалык дышетонъя секторысь валтӥсь специалистлэн Надежда Ямаевалэн верамезъя, 2016-тӥ арын шаерысьтымы удмурт кылъя экзамен 344 пинал сётӥз, нош удмурт литературая - 22. Анай кылэз но литератураез тросгес бырйизы Пичи Пурга, Эгра, Можга но Шаркан ёросъёсын. - Нылпиос ӟеч дасясько экзаменлы - вера Надежда Ямаева. - Кылем арын анай кылъя но литературая экзаменэз «2»-лы сётӥсьёс ӧй вал. «4» но «5» басьтӥзы 86,34 процентэз нылпиос, нош удмурт литературая - 72,73 процентэз. Туэ ар понна удмурт кылъя экзамен сётыны мылкыд кариз 551 дышетскись, удмурт литературая - 14. Оскисько, нылпиос озьы ик ӟеч тодон-валанзэс возьматозы шуыса. Экзаменлы ужъёсыз дася элькун комиссия. Со котькуд ар выльысь кылдытӥське. Отчы пыро шаерысьтымы валтӥсь тодосчиос, дышетӥсьёс. - Анай кылъя но литературая экзамен ортче пӧртэм амалъёсын, пусъе Надежда Ямаева. - Туэ пиналъёс ОГЭ сётыны таӵе луонлыкъёсты бырйизы: удмурт кылъя - диктант, грамматической ужен диктант, изложение, билетъёсъя, нош удмурт литературая - сочинение, билетъёсъя. Наталия Самсонова | Иворъёс |
Виталий Пронин Арлы быдэ 3-тӥ сентябре странамы пусъе терроризмен нюръяськон нуналэз Россилэнисторияз со одӥгез «егитэз» лыдпус луэ- юнматэмын 2005-тӥ арын, Уйпал ОсетиысьБесланын 2004-тӥ арын 1-тӥ, 2-тӥ, 3-тӥ сентябрешимес учырен герӟаса. Соку террористъёслэнки улазы 1 сюрслэсь ятыр нылпиос,дышетӥсьёс, анай-атайёс шедизы. 334-езбыриз. Элькунысьтымы вань ёросъёсын, та нуналлысӥзьыса, пӧртэм ужрадъёс ортчизы. Ижынсоос быдэс нунал ӵоже кыстӥськизы. 11часын ожгарчиослы-интернационалистъёслысӥзем синпелет дурын митинг ортчиз -шоркарын улӥсьёс пыриськизы быдэсРоссиын радъяськем «Улонлэн шапыкез»акцие. Кырымпыдэсазы ву басьтыса, соинсектазы синпелет бордысь сяськаосты,будосъёсты. Эшъяськонюртэ люкаськылӥзы бадӟым классъёсындышетскись пиналъёс. Таос вераськизытупаса улон сярысь. Тодазы вайизыбандитъёслэн киоссылэсь бырем НадеждаКурченко стюардессаез, пыриськизы тӧдьытуриос но эшъяськон писпу лэсьтонъямастер-классъёсы. Ӝыт 19 часэ Ялан ӝуась тыл доры люкаськизыкадетъёс, курсантъёс, ожысь ветеранъёс,элькун кивалтӥсьёс, огшоры калык. Ӝуатӥзысюсьтылъёс, вализы сяськаос. Элина Кумачёва Туспуктэм: priobie.ru | Улон-вылон |
Виталий Пронин Туннэ нуналлы Историяя, кылъя но литературая институтын 27 тодосчи тырше. Со пӧлын наукаосъя 9 доктор но 16 кандидат. Соос удмурт, фин-угор но оглом Россиысь наукалэн данъяськонэз луо. Котькудӥз - быдэс энциклопедия. Никитина Галина Аркадьевна - этнограф, история наукаосъя доктор, профессор, институтлэн директорезлэн воштӥсез. Вордӥськемын Эгра ёросысь Мазьги гуртын. Эскере удмурт крестьянъёслэсь улэм-вылэмзэс, калык педагогикаез, медицинаез, удмурт диаспораосты, туала этнокультураез но этнополитикаез. 110-лэсь трос ужъёслэн авторзы. - Институтлы луыса мон аслэсьтым нимме, ужме калыклы матэ кари. Студентъёслы лекциос лыдӟыкум, котьку шуисько: этнология кадь синмаськымон наука дунне вылын ӧвӧл. Со тодон гинэ ӧвӧл, валан сётэ: малы ми - пӧртэм калыкъёс - сыӵеесь. Нош валаськод ке, гажаны кутсконо: котькуд калыклэн вань правоез аслаз кылыныз вераськыны, кырӟанъёссэ кырӟаны, сямъёссэ яратыны.Эскеронъёсы герӟаськемын удмурт гуртэн. Сомында аръёс ӵоже мон ӵем данъяськисько, ӵем куректӥсько удмурт калык понна, ӵем йыркуръяськисько. Но малпасько: кытын меда эшшо быгатысал на та институтын выллем ужелы сыӵе-сыӵе сётӥськыны? Зэм, УдГУ-э туж-туж ӧтьылӥзы, кафедра но сёто вал. Но кивалтӥсьмы Кузьма Куликов лек кылзэ вераз: кадръёсме уг кузьма!Мон туж гажасько ужасьёсмес. Соослы институт трос луонлык сётэ, но институтлэн но данэз соослы луыса ӝутӥське.Иванова Маргарита Григорьевна - археолог, история наукаосъя доктор, профессор, Россиысь «Достояние поколений» премилэн лауреатэз. Вордӥськемын Можга ёросысь Вылӥ Кватчи гуртын. Эскере удмуртъёслэсь шор дауръёсысь историзэс, культуразэс. Трос аръёс ӵоже кивалтӥз Иднакарын гудӥськонъёсын. Наукая 200-лэсь трос ужъёслэн авторзы. - Институтын ужаме туэ 38 ар луоз ни. Татын быдэ вуи, выль тодон басьтӥ, книгаосме поттӥ… Уже туж зол азинскиз институтэн кивалтыны Кузьма Куликов лыктэм бере. Со Иднакарын гудӥськонлэсь бадӟым пайдазэ адӟиз.1988-тӥ арын институтмы академилэн бурд улаз пыриз, солэн ӧраз пырыны кулэ вал, фондъёсмы, быгатонлыкмы бадӟым шуыса возьматоно. Кузьма Иванович оскиз: та ужпумъёсты милям ужасьёсмы ик вормозы. Палэнысь одӥг адями но ӧтемын ӧй вал. Нырысь ачиз доктор ужзэ утиз, собере пумен-пумен мукетъёс. Кытын ке ик ӧвӧл, Москваысь академиын!Тужгес секыт вакытэ, 2001-тӥ-2004-тӥ аръёсы, Куликов сюлмаськемен, Прави-тельство висъялляз книга поттыны уксё. Нош 2004-тӥ арысен грантъёс весь октӥмы, туала наука ӧре пырыны но возиськыны быгатӥм.Иднакар бордын ужаммес туж ӟечен тодэ вайисько. Наукаын удмурт терминология ӧй вал бере, нырысь шугъяськи. Шуом, Иднакарысь шедьтэм «шумящие подвески» шуонэз кызьы удмуртэ чебер берыктод? Фольклорист Пётр Поздеев дэмлаз «шильтыртӥсь чеберъянъёс» ниманы. Озьы ик со пыӵаз. Нош писатель Анатолий Уваров, огзэ вашкала угыез учкыса, чабкиськиз: «Ма, Шунды-мумы ук та!» Озьы улонэ пыриз таиз образ.Институтын гинэ ӧм пукылэ, студентъёсты но дышетӥм, общественной уже пыриським, лекциосын фермаостӥ но ветлӥм… Угось азямы одӥг ужпум сылӥз но сылэ: вашкалазэ эскерыны, люканы но туала улонэ поттыны.Владыкина (Перевозчикова) Татьяна Григорьевна - фольклорист, филология наукаосъя доктор, профессор, Удмуртилэн Кун премиезлэн лауреатэз, Фин-угор обществолэн дано ёзчиез. Вордӥськемын Дэри ёросысь Вуж Кены гуртын. Фольклоръя куать чылкак выль программаосты кылдытӥсь, учебникъёсты но пособиосты поттӥсь. Кивалтэ шаертодонъя кун стандартъёсты но программаосты кылдытӥсь группаен. Удмуртилэн кункрезезлэн (текстэзлэн) авторез. 100-лэсь трос ужъёслэн авторзы.- Институт - мынам улонэ. Татын 33 ар ӵоже тыршисько ни. Куд-огез шуэ: ялан уж, уж, нош улыны ку? Но наука - со улон ик вань.Мыным шуд усиз фольклорен вырыны. Туж трос материал люкамы калык пӧлысь. Бӧрысь бордамы итӥськизы крезьгурчиос. Эскеронъёс потылӥзы нимаз книгаосын, бичетъёсын. Удмурт фольклоръя монография кылдӥз, школаын ужаны хрестоматия.Мар понна тыршимы? Шедьтэммес, эскереммес калык пӧлы вӧлмытон понна. Институтын ужан вискын мон Удмурт кун университетын но тырши, Москваын, ГИТИС-ын, но лекциос лыдӟи. Туж данъяськисько: удмурт фольклор тодмо луиз республикамылэн палэназ. Дорамы вазиськыло, визь-кенеш юаса. Кылдытӥ фольклоръя аслэсьтым школаме, аспирантураме, со пыр 8 адями кандидат луиз ни.Наукаын, астэ вунэтыса, ужано. Но, мукет ласянь, милям удысмы улыны кужым сётэ. Фольклорысь кыӵе ке образ шедьтӥськод ке, сыӵе шумпотӥськод! Сое мукетъёсызлы но возьматэм потэ. Калыклэн дунне шоры учконэныз данъяськыны кутскиськод.Улонын одно ик кулэ аслэсьтыд сюрестэ шедьтыны. Мон шедьтӥ. Мон кулэ фольклорлы, нош со мыным лулпыкет, визьпыкет луиз. Ма, институтамы ужало наукатэк улыны быгатӥсьтэм адямиос гинэ.Лигенко Нелли Павловна - историк, история наукаосъя доктор. Вордӥськемын Якшур-Бӧдья черкогуртын. Эскере крестьян промышленностьлэсь азинскемзэ, нырысьсэ чакласа потӥз Удмуртиысь ужбергатонэз. Наукая 70-лэсь трос ужъёсыз. - Институтлы 80 ар, нош мон татын 40 арзэ ни. Озьыен, ог-огмес шедьтӥмы. Ми туж яратӥськом институтмес. Ужез йылпумъяны кулэ ке, арнянуналъёс но отпускъёс сярысь вунэтӥськом. Вань ужасьёсмы - визен тырмытэм сандыкъёс выллем. Дырын-дырын котькудӥз ас югдаз ветлэ, котыр дуннеез адӟемысь дугдэ. Валаськом ни: адями эскеронъёсаз выемын. Монографиез дась луэ ке, тодосчи «сайка», ваньмыз кадь луэ. Но трос ик дыр уг ортчы, мукет эскеронъёсаз вые ни.Ужасьёсмы дан поттыса ветлыны уг ярато, соос шып лэсьто удыссэс, узырмы-то архивъёсты. Улэм-вылэммыя кизьнылыны кутскиськом - архивъёсысь тузонлы аллергия луэ. Озьы ке но книгаосын, вашкала бумагаосын тырмытэм ӝажыос доры нош вамыштӥськом. Кин ке серекъяса шуиз вал: наукая ужасьлэсь, пе, институтэ пырамез понна уксё но куризы ке, со тыроз но пыроз, ужаса пукоз... Тӥни сыӵеесь соос - тодосчиос.Азьвыл аръёсы мукет городъёсысь архивъёсын толэзь-толэзь но ӝыны пукылыны луонлыкмы вал. Али тужгес троссэ - 10 нунал. Но со дыре ик али туж паськыт кутӥсько выль технологиос. Ялан тунсыкогес луэ ужаны но, улыны но.Христолюбова Людмила Степановна - этнограф, история наукаосъя кандидат. Эскере вашкала удмуртъёслэсь улон-вылонзэс, этнокультурая, этносоциологияя туала югдурез. Вордӥськемын Дэри ёросысь Волково гуртын. 150-лэсь трос ужъёсыз.- Та институт - мынам уже но, улонэ но 40 ар ӵоже. Аспирантураысь татчы бертыкум, одӥг археолог но одӥг этнограф гинэ вал. Ми трос ужамы Владимир Владыкин тодосчиен ӵош. Милемлы этнографилэсь инъетсэ кылдытоно вал. Со понна нырысь чаклано, мар азьвыл лэсьтэмын. Ваньзэ сое люкано. Владыкин удмурт этнографияя лекциос УдГУ-ын лыдӟылӥз, нош учебник ӧвӧл. Озьы школаын но вузъёсын дышетскисьёслы книгаос поттон бордын тыршим.Этнографияя эскеронъёс быдэс республикаямы ортчытэмын вал. Институтлэн планаз пуктэм ужъёсты сяна, лэсьтыны тырши мукет эскеронъёсты но. Шуом, удмурт тодосчиослы сӥзем «Учёные-удмурты» книга дасяй. Куд-огез сыӵе ужез вырӟытыны луоз шуыса ӧз оске. Кин ке шуиз: удмурт тодосчиосты люкалод но соосты 30-тӥ аръёсы сямен репрессиос улэ кыскозы-а? Тӥни макем мур пыӵаса кылемын вал кышкан. Нош мон сыӵе шумпотылӥ, тодмотэм удмурт тодосчиез шедьтыкум! Малпасько, та но мукет ужъёс удмуртъёслэсь асваланзэс будэтыны юртто.Кириллова Людмила Евгеньевна - кылчи, филология наукаосъя канди-дат, кивалтэ институтлэн кылтодонъя ёзэныз. Финляндиысь М. Кастрен нимо огазеяськонлэн координаторез. Вордӥськемын Дэри ёросысь Якшур гуртын. Эскере инты, гурт нимъёсты. Топонимикая кыллюкамлэн но наукая 50-лэсь трос ужъёслэн авторзы. - Наукае кыстӥськонэ школаысен ик пыӵаз, дыр. Дышетӥсьмы Григорий Карпович Перевозчиков, институтысьтымы ик профессорлэн Татьяна Владыкиналэн атаез, туж тунсыко урокъёс ортчытъя, милемыз экспедициосы потталля вал.Институтэ 1977-тӥ арын вуэме дырысен нокытчы ӧй кошкылы. Со мыным улон сюрес сётӥз. УдГУ-ын, коньдон тырмымтэен, экспедициосы потаны котьку ӧз быгатылэ, нош милям сыӵе луонлыкъёсмы вал. Азьвыл араз вить пол но экспедицие поталляй. 20 ар ӵоже ни Венгриысь тодосчиен Жужа Шаланкиен ӵошеннамы ветлӥськом.Гуртъёсысь пересьёсын вераськыса, выль узыр материал шеде. Пересьёс, асьсэос но сое валатэк, кужым сёто. Вань инты нимъёсты чакласькод ке, удмурт ка-лыклэн культураез син азе туж тунсыко пуксе. Люкам материалэз келяськомы наукая архивамы. Вуоно поколениос но тодматскыны мед быгатозы. Милям эскеронъёсмы вылэ пыкиськыса, шаерысьтымы гурт но кар нимъёс кун кылъёс сярысь законэз улонэ пыӵатон программая удмурт сямен гожъямын вал.Елена Миннигараева. Туспуктӥзы Константин Семёнов, Владимир Беломорских. | Лулчеберет |
Виталий Пронин Ӵуказе +25+29 градус луоз, тӧл уйпал но шундыӝужан вискысь пельтоз. Югыт нунал 16 час 44 минут кыстӥськоз. 9-тӥ июле 93 ар талэсь азьло (1918) РСФСР-ын юнматэмын нырысетӥ советской Конституция. 59 ар талэсь азьло (1952) Хельсинкиын ортчиз 15-тӥ Олимпиада, отчы нырысьсэ пыриськиз СССР-ысь команда. 55 ар талэсь азьло (1956) кылдӥз «Ижнефтемаш» огазеяськон. 31 ар талэсь азьло (1980) Москваын усьтӥськиз Олимпиада. 20-тӥ июле 109 ар талэсь азьло Балезино ёросысь Пичи Ягошур гуртын вордскиз хирург, нырысетӥ удмурт профессор, Ижысь медициная академилэн азьвыл ректорез С. Ворончихин (1902-1982). 87 ар талэсь азьло (1924) Парижын кылдӥз Шахматъя калыккуспо федерация - ФИДЕ. Шахматлэн калыккуспо нуналыз. | Иворъёс |
Виталий Пронин 12-тӥ - 18-тӥ феврале Иж тымет дурын ортчоз «Удмурт йӧ» фестиваль. Отчы пыриськыны быгатозы йӧлэсь скульптураос лэсьтӥсьёс. Ужрадэ, Россиысь сяна, кунгож сьӧрысь но художникъёс лыктозы. Туннэ нуналлы, кылсярысь, 2 куриськон вуэмын Белоруссиысь. Ортчоз фестиваль «Удмуртиез гажаса, Россилы оскыса» ӧтён улсын - та темалы ик тупаны кулэ эскизъёс. Фестивалез сӥё-дано усьтон чакламын 17-тӥ февральлы. Но художникъёс скульптураос лэсьтон борды басьтӥськозы ужрадлэн нырысетӥ нуналысеныз ик, озьыен соослэсь ужамзэс вазьгес ик учкыны луоз. Фестивальлэн берло нуналъёсыз тупалозы Вӧйдырен, соин ик 16-тӥ-18-тӥ феврале тымет дурын ик радъяськоз на ӝуась скульптураослы сӥзем фестиваль. Озьы нуналлы быдэ 16 часысен 18 часозь ортчозы пӧртэм шулдыръяськонъёс, Ижысь но мукет городъёсысь, кылсярысь, Екатеринбургысь, Петрозаводскысь, кырӟась-верась коллективъёс концерт сётозы. Ужалоз радиостанция - отчы ӧтьылозы пӧртэм тунсыко куноосты: фестивалез радъясьёсты, скульпторъёсты но мукет. «Йӧ скульптураос» фестивалез радъяны юрттӥсьёс пӧлын - Удмуртилэн Тӧроезлэн но Правительстволэн администрациез. Элькун кивалтэт сое арлы быдэ ортчылӥсь карыны чакла. Сергей Захаров | Спорт |
Виталий Пронин Ижевскысь Пушкинской но Лихвинцев ульчаослэн сюрес вожазы - Шор площадь дорын - туннэ ужаны кутскиз светофор. Берло аръёсы татын шуккиськон учыръёс пусъемын вал.Та сюрес вожын котьку но трос пыдын ветлӥсьёс луо. Берло аръёсы татын шуккиськон учыръёс пусъемын вал. 2016-тӥ арын питранъёс улэ шедиз медициная академиын дышетскись нылаш, нош туэ февраль толэзе пичи пиен потӥсь песянай лёгамын вал. Шимес учыръёс бере та интые светофор пуктон сярысь кенешемын вал, туннэ со ужаны кутскиз. Табере пыдын ветлӥсьёс но руль сьӧрын пукисьёс куспын нокыӵе валамтэос кылдыны кулэ ӧвӧл ни. Валентина Кутузова | Иворъёс |
Виталий Пронин Артемий Гаврилов "Чи-Ли" группаысь кырӟасен Ирина Забиякаен.Дэбес ёросысь Удмурт Льӧм гуртысь Артемий Гаврилов пыриськиз «Россилэн зарни куараез» вожвылъяськонэ. 100 адями пӧлын удмурт кырӟась нырысетӥ степенё Лауреат луиз.Конкурс ортчиз толон Москваын. Вожвылъяськонэ пыриськизы быдэс Россиысь 100-лэсь ятыр кырӟасьёс, соос пӧлысь 10 устоосыз висъямын вал. Гран-при утӥз удмурт пияш Артемий Гаврилов. Александр Серовлэсь «Как быть» кырӟанзэ быдэстыса, со 11 балл пӧлысь 10 балл басьтӥз.- Та кырӟан мыным сюлэмыя: пуштросэзъя но, тембрезъя но. Сое быдэстыса, мон куараме быдэсак усьтӥсько, - вера Артемий Гаврилов. - Монэ дунъяз тодмо "Чи-Ли" гурппаысь солистка Ирина Забияка. Со шуиз, мынам ваньмыз умой пӧрме шуыса. Конкурс быдэс нунал кыстӥськиз, соин ик тодмо кизилиосын ӵош Гала-концертын кырӟаны дыр ӧз кыльы ни.Али Артемий шутэтске, возьма, ку Москвае вуоз гуртысьтыз «Льӧмпу сяська» ансамбль - нимаз кырӟам сяна, пияш та ансамбле пыриське. «Льӧмпу сяськаос» пыриськоз «Битва хоров» конкурсын вылӥ интыос басьтэм ансамбльёслэн фестивалязы. Со ортчоз 1-тӥ коньывуонэ.Артемий Гавриловлы 21 арес, со ужа Ижкарын Нылпиослэн творчествозыя дворецын. Та дырлы пыриськиз ни пӧртэм конкурсъёсы. Кылсярысь, «Элькуновидение», «Выль куара» но мукет проектъёсы.Мария Векшина Туспуктэм: А. Гаврилов Теги: дуннеын | Улон-вылон |
Виталий Пронин Дуннеын Пумит но нялтас Брюссельын кенешизы Евросоюзэ пырись 28 кунъёслэн кивалтӥсьёссы.Вераськон мынӥз Россия сярысь. Евросоюз нош ик янгыш кариз Сириын мынӥсь война понна Сирилэсь но Россилэсь президентъёссэс. Польша, Эстония, Литва, Латвия ӵектӥзы асьме страналы пумит санкциосты паськытатыны. Нош Италия, Испания, Греция, Португалия, Венгрия но Словакия Россиен эшлыко кусыпъёсты тупатон сярысь вераськизы. Франция ас мылкыдзэ ӧз шарая. Германия озьы ик пумит но, нялтас но ӧз кариськы. Соослы туж секыт луоз Россиысь газтэк, но та сярысь шара верамзы уг поты. Озьы кенешонын нокыӵе решение кутэмын ӧй вал.Россиын Эмчиос гуртэ мынозы Россилэн Правительствоез вуоно арын но азьланьтоз «Гурт доктор» федерал программаез. Та программа странаямы быдэсъяськыны кутскиз 2012-тӥ арысен. Соя ёрос центръёсы но гуртъёсы ужаны мынӥсь эмчиослы 1 миллион манет субсидия висъяське улон инты басьтон понна. Россилэн Правительствоезлэн премьер-министрез Дмитрий Медведев пусйиз: та программа вуоно арын но азьланьтэмын луоз, малы ке шуоно улосъёс кулэясько пӧртэм специалистъёслы. «Гурт доктор» программалы вуоно арын висъяськоз 3 миллиард манет. УД Теги: дуннеын Россиын | Улон-вылон |
Виталий Пронин 21-тӥ феврале «Брангурт песянайёс» коллектив Ижын нырысьсэ бадӟым концерт сётоз.Чеберлыкъя кивалтӥсьсы Ольга Туктарева верамъя, сцена вылэ потон азязы ӧжытак куалекъяло.Быдэс дуннелы тодмо луэм песянайёсмы трос учкисьёслы, валамон, дышемын ни. Соос мыло-кыдо пото Москваысь, Санкт-Петербургысь, Екатеринбургысь но мукет бадӟым городъёсысь сценаос вылэ. Но таиз концерт соос понна уката дуно: залэ люкаськозы тужгес матысь учкисьёссы. Тодо: аспал адямиоссы уката зол шумпото соослэн вормонъёссы понна, уката зол куректо, мазы ке уг пӧрмы ке. Соин ик туж оско: концертсы дыръя котькуд учкисьлэсь сюлэмзэ вырӟытыны, ӟеч мылкыд кузьманы быгатозы.Кыӵе кырӟанъёсты «Брангуртысь песянайёс» Ижын быдэстозы - верамзы уг поты на, ваньмыз, пе, малпамтэ шорысь мед луоз. Та нуналъёсы соос пресс-конференция ортчытӥзы. Шараязы созэ гинэ: 224 мурт пыриськоз концертэ. Ваньзы - матысь эшъёссы, пӧлазы нылпиос, вордскем гуртысьтызы кырӟаны-вераны усточиос. Вуозы палэнысь куноос но. Асьсэлэн, песянайёслэн, дӥсьёссы ӵыжак-вылесь луозы, та понна тау каро Пичи Пурга ёросысь Вуж Мӧнья гуртысь киужъёсъя юртысь кибашлыослы но Суредан искусствоосъя музейысь реставраторлы Татьяна Москвиналы.- Концертамы пыриськисьёс гонорартэк ужаны соглаш луизы, - шуо песянайёс. - Асьмеос но вань поттэм коньдонмес сётом черкмес пуктонэ. Ма карод, манетэн-манетэн бичано луиськом. Бадӟым тау ӟеч адямиослы: куд-огез, огшоры конвертэ поныса но, уксё келяло. Тросэз берпуметӥзэ сётыны дасесь, но таӵеослэсь уксёзэс басьтэммы уг поты, тау шуиськом ни концертамы, билет басьтыса, лыктэмзы понна. Иське, коньдонзэс сотэк но сётӥзы ни.Дун-чылкыт Тройчалэн храмез Брангуртын пуктэмын вал 1895-тӥ арын. Но кылем даурысь 30-тӥ аръёсы сое куашкатӥзы. Сое выльысь ӝутон - песянайёслэн тужгес бадӟым малпанзы, осконзы. Соин ик соос, жадёнэз валатэк, гастрольёсы потало. Черклы ог 6 миллион манет кошкиз ни. Солэн борддорез ӝутэмын. Но липет улэ пыртоно, пушсэ чебертоно на. Озьы эшшо ог 12 миллион манет кулэ на. Черкын нырысетӥ служба ортчыны кулэ туэ июнь толэзе.- Но ӧз пӧрмы, коньдон люканы ӧм быгатэ ке, дас арзэ но концертъёсын ветлом на, талэсь ум кышкаське, - ӝот-ӝот вера Галина Конева.Бен, песянайёслэн малпанзы быдэсмиз ке, гуртысьтызы потаны уг малпало ни. Черкын кырӟалом, шуо. Эшшо выль клубазы концертъёс сётъялозы - соосты кылзыны-учкыны мылкыд карисьёс асьсэос доразы мед ветлозы, пе. Песянайёс кунооссэс перепечен-табанен утялтыны но дасесь. Концертъёссы но дунтэк луозы, шуо.Элина Кумачёва Туспуктэмез: udmfoto.ru Уд тодӥське, мар кузьманы матысь адямидылы? Брангуртысь песянайёс ӵекто: пӧртэм буёло шортлэсь мунё лэсьтэ. Мунё лэсьтон сярысь малпанзы песянайёслэн йыразы шуак чилектэм, пичи дырзэс тодазы вайыкузы. Шудонъёс ӧй вал бере, соосты асьсэос лэсьтылӥзы. Озьы пичи дырысь мунёзы салам интые коть луоз, малпазы. Шуд, азинсконъёс сӥзьыса, кӧнязэ ке кузьмазы но. Тау каронъёс вуылыны кутскизы! Шуо, милям мунёосмы, пе, удалтон ваё.- Одӥгзэ мунёмес кузьмамы вал Ижысь соку-соку гинэ кутскись модельлы Настя Ивановалы, - тодаз вае Ольга Туктарева. - Ми соин ӵош одӥг журналлы фотосессия ортчытӥм. Алигес Настяез нош ик пумитамы аэропортысь. Туж тау кариз: оло, мунёдылы луыса но, пе, топ-модель луи, али ужасько Италиын...Табере песянайёслэн ваньмон дырзы кылдэ гинэ, соку ик кузьымъёс дасяны кутско. Мунёос лэсьто аэропортын но, вокзалын но, самолётын но, катанчи сьӧрын но... Туж, пе, потэ: шудо адямиос пӧлазы тросгес мед луозы.- Мунёосмес дасяськом Ижын ортчоно концертмылы но, - шуо песянайёс, - юрттӥськисьёсмылы кузьмалом.Со мунёосты лэсьтыны чик но секыт вылымтэ. Та нуналъёсы песянайёс мастер-класс ортчытӥзы.Со понна кулэ луозы одӥг яке кык буёлэн шорт, качы.1. Шортэз 13 пол котыртоно ньыль чиньыос котыр - пӧрме кульчо.Та луоз мунёлэн мугорыз.2. Ог 50 сантиметр кузьда шорт вандоно (мунёез чыртые ошон понна со кулэ), поттоно кульчо пыр.3. Кульчолэсь огпалзэ вандоно - со луоз мунёлэн дэремез.4. Дасяно эшшо одӥг кульчо, кык пал пумзэ но керттылоно. Мунёлэн киосыз дасесь.5. Нырысетӥ кульчоез кыклы люконо, вискытӥзы киосты поттоно.6. Мунёлэсь мугорзэ эшшо кык интыетӥ керттоно йыр но кус лэсьтон вылысь. | Лулчеберет |
Виталий Пронин Китайын вируслэсь адямиос кулылыны кутскизы но, асьме егитъёс, ымнырзэс маскаен ватыса, флешмобъёс ортчытъяны ӧдъязы... Жалян, валан вылысь ӧвӧл — серем карыса — ульча кузя ветлӥсьёсты кышкатъязы, пыд азязы уськытскыса... Чер Москвае вуэм бере но оскем ӧз поты — со кыдёкын ук. Ижын висись сюриз — гуртоос нокыӵе ӧз кариське: ми трос калык пӧлтӥ ум ветлӥське, азбармы асьмелэн... Табере тани гурт пытсамын. Со дыре ик адямиос ялан вогъясько на самоизоляция, карантин пумысен. Катъёсты, эскерисьёсты пӧян амалъёс утчало. Мар веранэз — мыным но вазиськылӥзы ни, ужаны лэзись справка курыса! Уг паймы, таӵе но вуз карон кутскиз ке. Табере асьме шаерын но черламъёслэн лыдзы нуналмысь йылэ. Сыӵе дыръя уката паймыто черке ветлӥсьёс. Бен, мон черке туж шер пырасько, соин, дыр, татысь кайгузэ уг адӟиськы. Но ужаны дорын луэ бере, малы уг луы дорын вӧсяськыны? Ми газет поттӥськом азьвыл сямен ик. Зэмзэ вераса, ужан амалъёсты чутрак воштэммы уг луы. Ваньмыз доразы пукон вакытэ семьяосын ваньмызлы уг тырмы компьютер, адямиос дышемын ӧвӧл доразы ужаны. Та ласянь али ӟеч ӵектонэн потэ «Огъя Россия» партия — ёрмыса улӥсь семьяосысь нылпиослы, сиён-юон сяна, луонлык утчалозы компьютер висъяны. Но техника ас кожаз ужез уг лэсьты, табере тросгес выль программаосын, приложениосын ужаны дышетсконо. Дышымтэ вылысь шуг, вылаз ик, шуак лобӟе Интернет. Гурт удысын ужасьёслы соин вырыны маза ӧвӧл — соослы гыроно-кизёно, пудоез утялтоно, соин карантин — туж иназ. Юмшан дыръёс вуозы ай. | Иворъёс |
Виталий Пронин Берло дыре тросэз адямиос, зарезь дуре мынэм интые, тымет дурын шутэтско. Гуртлэн улонэныз но калыклэн сям-йылолъёсыныз тодматскыны туртто. Нош Удмуртиын трос меда сыӵе интыос? Та сярысь умой тодэ Евгения Лекомцева. Солэн семьяез Кезын этнотуризмен выре. Е. Лекомцева- Удмуртстатлэн ивортэмезъя, Удмуртиысь вань туристъёс пӧлысь 1 процентэз гинэ шаерамы шутэтско. Озьыен, туризммы туж ик азинскемын ӧвол?- Кызьы учкод. Нырысь ик, лыдпусъёсты чотасьёс уг тодо, кӧня адямиос ас понназы шаермылэн пӧртэм пумъёсаз вуыло. Кылсярысь, Дэбесысь Сибирь трактлы сӥзем музее кӧня адями пыраз, тодо асьсэос музейчиос гинэ. Ми дӥне, Кезэ, 20 кунъёсысь адямиос вуылӥзы ни, но Удмуртстат со сярысь уг тоды. Берло дыре, зэм но, адямиослы тунсыко гурт калыклэн улонэз. Тросэз шутэтскыны мыно гуртъёсы, инкуазе пото, калык культураен тодматскыны выро. Соос шумпотыса мыно бесерманъёслэн Кӧрбаназы, удмуртъёслэн Герберазы. Гуртъёс но, кылсярысь, Балезино ёросысь Юнда, Кияса ёросысь Уддяди, шумпотыса пумитало сьӧрлось лыктэмъёсты. Этно-, агротуризм эшшо но ӝутскысал, элькун солэсь кулэлыксэ валасал ке.- Кун юрттытэк, элькунысьтымы туризмъя центръёс азинскыны уг быгато?- Милям ӧвӧл сюресъёсмы. Балезино ёросысь Юнда черкогуртысь клубын ужасьёс тӥледыз шулдыртозы но, сюдозы но, кӧлыны но выдтозы. Но отчыозь вуыны шуг, сюресъёссы уродэсь. Огпол отчы финъёсты зор бере автобусэн нуизы. Автобусэз отчы-татчы сэрпалляз. Финъёс шуизы: «Татчы ми ум ветлэ ни!» Бадӟым шуг-секытъёс кылдо, музъемъёсты ас вылэ гожтыку. Тросэз соос нюлэс, пудо сиён будэтыны чакламын, соин ик отчы шутэтскон инты лэсьтон понна нырысь документъёсын кема бызьылоно луэ. Али катъёсын ӧвӧл на валэктэмын, мар со гуртын шутэтскон. Ми, малпаськид ке, гостиница кадь ужаськом.Мукетыз ужпум элькун шулдыръяськонъёсъя кылдэ. Кунгожсьӧръёслы быдэс арлы вазьгес тодыны кулэ ни, ку, кытын, мар радъяськоз. Нош ми Герберлэсь ортчон нуналзэ гинэ но тулыс тодӥськом ай. Кунгожсьӧръёс уг вутто документъёссэс бичаны.- Удмуртия этнотуризмлэн шоркарыз луыны быгатэ ук?- Удмуртиез тросэз уг тодо. Татарстанэз, Чувашиез тодо, нош милесьтым шаермес - уг. Эшшо ке тросэз Ижевскез но Удмуртиез огазе уг герӟало. Адямиос понна та 2 пӧртэм дуннеос. Удмуртия сярысь веран понна реклама сётъяны кулэ, шуоды тӥ. Но со туж дуно сылэ. Ачим 9 ар та удысын ужамын бере, тодӥсько. Умой, элькун быдэс дунне тыр чузъяськись фестивальёс радъя шуыса, кылсярысь, «Пельняньлэн нуналыз». Удмуртия тодмо луыны кутскиз Брангуртысь песянайёс «Евровидениын» вормем бере. Калык соосты ӧз вунэты на, соин ик туризмез азинтӥсьёслы та борды кырмиськоно. Кулэ кылдытыны бренд. Удмурт дӥськутэн 2-3 нылъёс шаермылэсь туссэ уг возьмато.- Таиз ласянь, иське, котькуд ёросын аслаз брендэз луыны кулэ?- Та туризмлэн огез визьмо вамышез. Кылсярысь, нылпиос мыно Грак ёросэ Баба-Яга доры куное, Шарканэ - Тол бабай доры, историен тунсыкъяськисьёс - Глазов ёросысь Иднакаре. Туризмъя программаын кыӵе ке шорсюлмыз луыны кулэ, кудӥз калыкез ас бордаз кыскоз. Ми, кылсярысь, нуллӥськом Камлэн ошмес синэз доры. Со сяна, программаын одно ик кулэ луыны песянайёслэн кырӟамзы, сям-йылолъёсты возьматонъёс. Малы Лудорвае трос адямиос ветло? Малы ке шуоно отын ваньмыз вань: отын возьмато удмуртъёслэсь улонзэс, сиён-юонъёссэс, сям-йылолъёссэс, шулдыръяськонъёссэс. Вань музейзы но, кӧлон интызы но.- Мар кароно туризмез азинтон понна?- Кулэ басьтыны мукет улосвылъёслэсь туризмъя дась программаоссэс. Адӟем карыны луэ Калуга областьлэсь. Отын агро- но этнотуризмзы зол азинскемын. Нош асьмелэн ёросъёсысь культурая юртъёслэн программаоссы ваньзылэн огкадесь. Лэсьто проект, соосты улонэ пыӵатыны элькун сётэ 100 сюрс. Нош мар гинэ та уксёен быдэстыны луоз? Кулэ кылдытыны огъя туръёс. Тани огазеяськозы, кылсярысь, Эгра, Дэбес, Кез ёросъёс но, программазы туж узыр луоз. Шутэтскисьёс Эгра ёросысь Сундуре Лӧпшо Педунь дӥне пыралозы, собере Дэбестӥ Сибирь тракт кузя ортчозы но Кез ёросын Кам шурлэн ошмес синаз вуылозы.- Удмуртиын вань-а сыӵе инты, кытын тыныд Удмуртиысь вань шутэтскон интыос сярысь вералозы?- Возьыт, но ӧвӧл. Милям картаен вотэсбаммы гинэ но ӧвӧл, кытысь адӟыны луэ шаермылэн пӧртэм серегъёсысьтыз туристической интыосты. Ижысь куд-ог туркомпаниос Удмуртиетӥ ветлон сярысь вералляло. Кунгож сьӧрысь фирмаос сярысь ке, ми Финляндиысь одӥг агентствоен кусып возиськомы. Со шутэтскисьёсты нуллэ Марий Элэ но, Карелие но. Али туризмен коньдон поттыны луэ-а? Кулэ, мон шуысал. Туризмез шаерамы азинтӥд ке, Удмуртилэн нимыз тодмо луоз.- Тынад семьяед выре этно- но агротуризмен. Тӥ возьматыны выриськоды удмуртъёслэсь улонзэс но сям-йылолъёссэс. Калык оске-а?- Мынам анаелэн, Екатерина Лекомцевалэн, ӝажыез сям-йылолъёс сярысь книгаосын тырмытэмын. Ми удмурт сюанъёс возьматӥськом, ӝук вӧсяськом. Кырӟаны ми доры ветло «Марӟан» ансамбльысь песянайёс. Сям-йылолъёсты, зэм но, ми спектакль кадь пуктӥськом.Мария Векшина Теги: культпросвет тршорын | Улон-вылон |
Виталий Пронин 12-тӥ июне Россилэн нуналэныз валче Ижкар пусъе на кылдэмез дырысен 256 ар тырмонзэ. Таин валче городын улӥсьёсты но куноосты витё пӧртэм ужрадъёс-шулдыръяськонъёс. 9 часысен 10 часозь - А. Дерябинлэн синпелетэз доры сяська тугоко понон. 10 часысен 11 часозь - «Пыраклы Россиен» монумент дорын Россилэн нуналэзлы сӥзем сӥё-дано ужрад. 13 часысен 16 часозь - Иж город администрация азьын искусствоосъя нылпи школаосын дышетскисьёслэн концертсы. Шор площадьын 11 часысен 12 час 30 минутозь - «Фильм! Фильм! Фильм!» шествие. 11 часыен 15 часозь Наговицин урамын ужалоз «Тазалыклэн азбарез». 12 часысен 14 часозь Операя но балетъя театр азьын ортчоз дзюдоя ӵошатскон.12 час 30 минутысен 16 часозь калыкез валтӥсь сцена доры люкалоз «Вордскем нуналэныд, Ижевск!» концерт. 12 часысен 22 часозь Котрес фонтан доры люкаськозы пӧртэм выжыысь калыкъёс, ортчоз этнодискотека. 13 часысен 16 часозь Правительстволэн юртэз сьӧрысь ротондаын Городлэсь нуналзэ пусъёсы нылпиос, соосты шулдыртозы «Молодой человек» театрысь артистъёс.16 часысен 21 часозь - «Эктон марафон», Правительстволэн юртэз сьӧрысь ротондаын радъяськозы эктонъя мастер-классъёс, вожвылъяськонъёс. 20 часысен 22 часозь - валтӥсь сцена вылын шулдыртоз «Золотой граммофон» премиез 5 пол басьтэм Зара кырӟась. Иж тымет дурын 15 часысен 22 часозь «Пыраклы Россиен» монумент дорын - нылпи коллективъёслэн концертсы, пӧртэм вожвылъяськонъёс, дискотека.22 часын - фейерверк. Индустриальной ёрос 12 часысен 19 часозь - Космонавтъёслэн парказы шулдыръяськон.13 часысен 19 часозь - Кызьпу арамаын калыкез люкалоз удмурт Гербер. Первомай ёрос 15 часысен 17 часозь - вуз каронъя «Радуга» центр азьын концерт. Ленин ёрос 15 часысен 17 часозь - калык творчествоя «Спартак» юрт азьын шулдыръяськон. Октябрь ёрос 13 часысен 16 часозь мастер-классъёсы, конкурсъёсы вите зоопарк. 13 часысен 16 часозь шулдыръяськон ортчоз М. Горький нимо садын. 13 часысен 22 часозь «Магнит» гипермаркет азьын «Роза мира - 2016» фестивальын вормисе потэмъёслэн, «Айкай» театрысь артистъёслэн но Устинов ёросысь кырӟась-верась коллективъёслэн концертсы. Вань ужрадъёс сярысь пыр-поч тодыны луоз Иж городлэн сайтысьтыз. "Удмурт дунне" Теги: Ижкар Ижкарлэннуналыз кытынкумар | Улон-вылон |
Виталий Пронин Элькун Тӧро но министръёс нимысьтыз эскеризы, кыӵе югдуре вуэмын Сьӧлта ёросысь стационар. Юрт 45 ар тупатъямын ӧвӧл ни. Туэ отын лэсьтӥськон-выльдӥськон ужъёс мытэмын луозы. — Стационармылэн юртэз 1973-тӥ арын пуктэмын, со дырысен отын ноку рос-прос капремонт лэсьтылымтэ, - вераз Сьӧлта ёрос больницалэн валтӥсь врачез Алексей Иванов. - Зэм, ог 20 ар талэсь азьло укно янакъёсыз вошъямын ик вал, кышъям каремын липетэз но тупатъямын шуныт сётӥсь гумыос. Вентиляция омырез умой уг кыскы, шуныт сётӥсь батареяос зол ӟырдало, соин палатаосын 28 градусозь пӧсь луэ. Висисьёс ӝокало. Со сяна, быдэсак куалмаськемын борддоръёс, кӧшкемыт луэмын выжъёс но. Эмъяськон юртэз выльдонлы ог 21 милион манет висъямын. Тӧро ортчиз куд-ог палатаостӥ, ас синмыныз адӟиз, кыӵе интыын эмъяло сьӧлтаосты. — Тупатоно, тае ӵуказелы кельтыны уг яра ни. Ужез кутскыны уксёмы вань. Асьмеос гурт улонэз азинтон сярысь вераськиськом, нош адямиос таӵе урод юртъёсын эмъясько, - шуиз Тӧро. Ангелина Снигирёва Туспуктэм басьтэмын udmurt.ru сайтысь | Иворъёс |
Виталий Пронин Кызьы мон «Огыр-бугыр» передачаез лэсьтонэ пыриськи «Мынам Удмуртие» телеканалын егитъёслы сӥзем передачаос трос ик ӧвӧл, соин ик «Огыр-бугырлэсь» выль выпускъёссэ чидатэк витисько. Тунсыко ук тодыны, кыӵе эскеронъёс таяз учыре аслаз геройёсызлы дасяз Вероника Ваулина. Январе тодмотэм номер жингыртӥз, телефонме кутӥ но Вероникалэсь куаразэ кылӥ: «Маша, дасяськы! Ми тонэ «Огыр-бугыре» снимать каром! Средае ваньмиськод-а?» «Я» шуи но малпаськонэ уси: мар меда кароно луоз? Передачае лыктэм егитъёсты пӧртэм экспериментъёс витё. Тани удмурт театрысь актриса Надежда Наговицына ӝужыт коркалэсь укнооссэ ульча ласянь миськиз, мон со шоры шурдыса учки... Нош монэ со выллем уж вите ке? Быдэстыны уг быгаты ук! Уллань учко но куалекто, бӧрдыса сыло... Вероника юа: «Марлэсь кышкаськод?» «Номырлэсь уг», — шуисько. Ага, верай ке марлэсь, юри озьы карыны косоз. «Нош эбекъёсты но нумыръёсты сиыны дась-а?» «Дась!» — шуисько, нош ас поннам малпаськисько ини, кыӵе эмъюм юоно отравление дыръя. Съёмкаос азьын Вероника нош ик жингыртӥз, кут, пе, сьӧрад каблукен туфли, дэрем, шуныт дӥськут, вакчи куртка, гын сапег, киужъёстэ, дӥся чебер ул дӥсь. Ӧй абдра, валай ини, та монэ пӧяны выре, йырам эшшо но трос малпанъёс мед пӧзёзы шуыса. Ужан интыям тыро рюкзакен но 2 котомкаен лыктӥ. Кин тодэ, мар мыным туннэ кулэ луоз. Вероника котьку сямен лӧптэм мылкыдын «Удмурт дунне» газетлэн редакцияз пыриз. Соку ик оператореныз Илья Дерендяевен ӵош монэ кышкатъяны кутскизы. Паспортэд, пе, сьӧрад-а, тазалыкед понна ачид кыл кутӥськод шуыса заявление гожтоно луоз, мар ке луиз ке, «Мынам Удмуртие» янгыш ӧвӧл. Шуныт дӥсь кутӥд-а? Парашютэн тэтчыкуд, кезьыт луоз. Али Йӧвылэсултон, кезьыт вуэ зымылод, пе. Редакциын Вероника мынэсьтым пичияк интервью басьтӥз. Собере юанъёсын сэрег вал: 30 секунд куспын Вероникалэн юанъёсызлы валэктон сётоно. Ӝог но малпаськытэк вераськыны тырши. Озьы ке но 40 секундлэсь кема дыр ортчиз. Мон малпасько, та люкетэз 30 секунд куспын нокин уз ортчы. Юанъёсты лыдӟонлы гинэ сомында дыр кошке! Кескич ӟичыос та «огыр-бугыръёс». Та люкетын мон келяй, соин ик Вероникалэсь малпанзэ быдэстӥ — «Дартысь» заметкаез мыддорин лыдӟи. Та бере ини тужгес но тунсыкоез — эксперимент — кутскиз. Синъёсме пытсазы, редакциысь поттӥзы, машинае пуктӥзы. Малпасько вал, сюрес вылын, камераос кысэм дыръя, геройёслы думетэз пертчыны лэзё шуыса. Возьмаса ул! Быдэс сюресме маскаен пуки: кытчы мынӥськомы, кӧня мынӥськомы — ӧйтӧд. Нырысь мон чакласа улӥ, кудпала кожим. Бӧрысь дугдӥ. Ӵок ини. Валай, городысь потӥмы ни шуыса, угось светофоръёс азьын сылэмысь дугдӥмы. Всё, пе, вуимы, пук машинаын, ми съёмкаослы дасяськомы. Вероника но Илья машинаын 20 минут пала ӧй вал, нош мынам тодам но ӧз лыкты маскаме лушкем кыльылыны но учкыны, кытчы монэ вайизы! Китӥм кутыса, машинаысь поттӥзы, нош синме ӧз усьтэ. Азьло ульчаетӥ мынӥмы, собере кыӵе ке юртэ пыримы, отын телевизор ӵаш поттэ, нош собере мыным ӧсэз усьтӥзы, соку ик ымныры кезьыт омырез шӧдӥз. «Каток-а, мар-а та?» — чилектӥз йырам. Собере малпаськыны кутски: Вероника, юанъёссэ сётъякуз, вераз, соос пӧлын юрттэт ватӥське шуыса. Соя, пе, тодыны быгатод, кыӵе могӟет тонэ вите. Ага! «Кин со сыӵе Алина Загитова?» юан мыным туж капчи потӥз вал. Озьыен, мон туннэ конькиен ворттыло, дыр. Озьы ик вылэм! Ижкарын конькиен нискыланы вань мылкыд карисьёсты Анастасия дышетэ, монэ но со доры вайиллям. Ачим коньки вылэ араз одӥг пол гинэ султылӥсько, дыр. Сылыны быгатӥсько, но таяз учыре фигурной катанилэсь элементъёссэ дышетоно луиз. Соку ик валамон вал, тулупъёс, аксельёс лэсьтыны монэ уз косэ шуыса. Дышетсконэ кутскиз капчиез бордысен — фонарикъёсысен. Кукъёсты ӵош кароно, собере вайяно, собере нош ӵош кароно... Озьы нискылано. Палэнысен учкыса, капчи потэ, но лэсьтыны ӧдъяськод ке, пыдъёс жадё, угось умой пӧрме соку гинэ, ку тон йӧ вылэ юн лёгиськиськод. Ярам. Фонарикъёсты лэсьтыны дышетски. Собере вал салазки — пукон вылэ сямен пуксиськод но нискылтӥськод. Нош собере Анастасия шуиз: тынад пӧрме, ойдо эскеромы журавлез но лэсьтыны. Кышкыт вал юаны ик, мар со сыӵе, но таиз но элемент мыным сётӥськиз: киостэ йыр вадьсад ӝутыса, пал пыд вылад нискылтоно. Аслым тужгес но кельшиз змейка, тазэ элементэз тодмо фигуристъёслэн программаосысьтызы но адӟыны луэ. Нош тужгес секыт потӥз циркуль. Пыдчиньы вылад пыкиськыса, ас котыртӥд берытсконо... Тазэ лэсьтыны ӧй дышы, но, малпасько, толалтэ куспын катоке ветло на, одно ик тазэ но пӧрмыто. Озьы пушласянь учки, кызьы лэсьтӥське «Огыр-бугыр» программа. Вань оскисьтэмъёслы вераме потэ: улонын ваньмыз озьы ик, кызьы экранын. Тӥледыз уг пӧяло: герой быдэс сюрессэ пытсам синъёсын мынэ, съёмкаос азьын уг тоды, кыӵе эксперимент сое вите. «Огыр-бугырлэн» вуоно геройёсызлы верасал: номырлэсь эн кышкалэ, Вероникалэн кышкатӥсь кылъёсызлы эн оске! Мария Емельянова | Иворъёс |
Виталий Пронин А. Соловьев.Асьмеос 25 ар пала ини улӥськомы выль кунын. Тодэ лыктэ 1991-тӥез ар - ӵапак соку Ижын ортчиз быдэс Союзысь удмуртъёслэн съездзы. Мон со вакытэ сюрес лэсьтон удысын тыршисько вал ай. Та ӧтчам бадӟым кужым сётӥз удмурт калык понна сюлмаськисьёслы. Удмурт движение со бӧрсьы ӵыпетэз кырись тудву сямен ӧръяськиз!Та дыр куспын котыр ласянь трос пусйымонэз лэсьтэмын. Одӥг гинэ учырез тодады вайыто. Кылем арын гужем Москваын ортчиз удмурт Гербер. Куке-соку малпамы шат, кунмылэн шоркараз такем сӥё-дано юмшан радъяны луоз шуыса? Мукет вормонъёс но ќжыт ӧвӧл. Но туннэ мынам азьланез сярысь вераськеме потэ.Гуртъёсы вуылыкум, пӧр-тэм ужрадъёсын яке ужан интыям суредасьёсын, ды-шетӥсьёсын, тодосчиосын, гожъяськисьёсын пумиськылыкум, туж мур шӧдӥсько калыкмылэсь огъя мылкыдзэ. Огшоры калыкез но, удмуртъёслэсь азьветлӥсьёссэс но шугъяськытэ шаермылэн ӵуказе нуналыз. Быгатоз-а Удмуртия мукет улосъёсын оградын ӟеч улон радъяны, пќрмытом-а асьмеос глобализация шуон вакытэ калыкмылэсь чеберлыксэ но аспӧртэмлыксэ утьыны, будӥсь нылпиосмылы выжыосмылэсь узырлыксэс кельтыны?Перепись возьматэ: удмуртъёслэн дуннеын лыдзы пумен кулэсме, кылэз дышетыны-валаны мылкыд карисьёс ичиёмо. Удмурт школаос но шымырско. Анай кылынымы потӥсь газет-журналъёсты лыдњисьёс кулэсмо...Та ужпумъёсты син азяз возьыны кулэ государство. Луэмезъя элькун власть тырше удмурт калыклэсь улонзэ ӟечгес карыны, калыклэсь дауръёс ӵоже люкам сямъёссэ утьыны, вуоноезлы оскымон инъет кылдытыны. Адӟиськоды, гуртын выль школаос, нылпи садъёс усьтӥсько, сюресъёс но вольытгес луо. Кылем арын калыкез эмъян интыос пуктылыны кутским. Та ужъёсты туэ но азьланьтом.социальной удысэз азинтон секытэн сётске. Тужгес но туэ, куке быдэс кунмы секыт югдуре шедиз. Бюджетэ уксё ичи люкаське. Манетлэн лябӟемез но мувӧйлэн дунтэмамез ыштонъёсын берытске элькунмылы но. Но мон тодӥсько: асьмеос уртче, ог-огмылы юрттон мылкыдын улӥмы ке, вань шуг-секытъёсты вормыны быгатомы.Со понна огазе кариськоно. Кулэ ӧвӧл али тушмон утчаны, тырмымтэосты кин ке вылэ погыльтыны. Мон оскисько тӥледлы. Угось асьмеды огазея вордскем музъеммес кужмогес, чебергес карон мылкыд. Музъеммы асьмелэн одӥг.Удмурт Элькунлэн Тӧроез, удмуртъёслэсь 13-тӥ ӧтчамзэс радъясь комитетлэн кивалтӥсез Александр Соловьев Теги: АлександрСоловьёв Удмурткенеш | Улон-вылон |
Виталий Пронин "Удмурт нылкышно кенеш» фото но видеоужъёсъя Интернет-конкурс ялӥз. Со сӥземын сяськаослы но ортче «Меми дор сяськаос» фестиваль улсын. Вожвылъяськон куартолэзьысен инвожо шорозь кыстӥськоз.Вожвылъяськонэ пыриськыны быгато анайёс нылпиосынызы валче. Ужъёс дунъямын луозы 4 ӧръёсъя: - меми дор сяська - кышномуртлы гераньёсыз вӧзын туспуксёно, вылаз вордӥськем яке бызем гуртысьтыз дэремен; - анайлэн сяськаосыз - туспуктоно дорын будэтэм сяськаос вӧзын удмурт дӥсен огназэ нылпиез яке анаеныз валче; - удмурт сяська тырон - туспуктоно ас киыныды лэсьтэм удмурт шӧмо кашпоез; - паймымон сяська - видео пыр верано дорады аспӧртэмлыко будӥсь сяськады сярысь, соя учкисьёс мед валалозы, кызьы сое будэтоно, утялтоно. Вожвылъяськон куартолэзьысен инвожо шорозь кыстӥськоз. Кытын но ку йылпумъянъёс лэсьтэмын луозы шуыса ивор потоз огазеяськонлэн «ВКонтакте» группаяз. Ангелина Снигирёва | Улон-вылон |
Виталий Пронин Россиын 2006-тӥ арысен "Волна здоровья" акция ортче. Со улсын кунысьтымы устоосыз врачъёс эм юрттэт сётъяло улосвылъёсысь адямиослы. "Волна здоровья" туала амалъёсын юрттэ сюлэм висёнъёсын курадӟись, урод кылӥсь, адӟись пиналъёслы, ӧте калыкез мугорез кыдатыны, спортэн эшъяськыны. 7-тӥ куарусёнэ врачъёслэн теплоходсы Сарапулэ но вуылӥзы. Теплоходэз пумитан понна Сарапулын юри выль причал лэсьтӥзы. Сарапулын приёме 200 пала нылпиос но 30 быдэ вуэмъёс гожтӥськизы. Ваньзэс эскеризы хирургъёс, офтальмологъёс, отоларингологъёс, эндокринологъёс, травматологъёс но мукет ӧнерчиос. Россиысь эмчиос сяна калыкез асьмелэн 50 врачъёсмы но учкизы.- Акцимес одӥг эмъясь бригадаен гинэ кутскимы вал, нош али теплоход - ву вылын сылӥсь больница кадь ини, - вераз акцилэн огез радъясез, "Лига здоровья нации" огазеяськонлэн вице-президентэз Николай Кононов, - али асьмеос пандемия вакытэ улӥськомы, соин ик котькуд муртлы эшшо но юнгес юрттыны тыршоно.Кызьы пусйиз Удмуртиысь Тазалыкез утёнъя министр Марина Петренко, та акция эмчиослы но бадӟым пайда вае.- Али дистанционной ужан амалъёс вӧлмо ке но, эмчиос адӟиськыны, ог-огзылэсь дышетскыны кулэ, - вераз министр.Акция улсын ик Сарапулын тазалыко улонлы сӥзем "Сохрани своё здоровье" фестиваль ортчиз. Со сяна мылкыд карисьёс "10 000 шагов к жизни" акцие пыриськизы на, ӵапак сомында вамыш нуналаз котькуд адями лэсьтыны кулэ. УД Теги: волназдоровья Сарапул теплоход | Иворъёс |
Виталий Пронин Алнаш ёросысь Байтэрек гуртысь кузпалъёс Лидия Васильевна но Денис Семёнович Пчельниковъёс 6 пинал будэтӥзы: 5 пи но 1 ныл, вань пиоссы армие ветлэмын. Лидия ПчельниковаАнай Лидия Васильевна вордскиз 1938-тӥ арын Алнаш ёросысь ик Пероггуртын. Анаез — Ольга Дмитриевна — вань улонзэ гуртын ужаз, колхоз валъёсты сюдӥз, нош атаез — Василий Капитонович — вуриськись вал. Быдӟым ож кутскон азьын сое действительной службае, отӥяз войнае басьтӥзы, нош 1943-тӥ арын со бырыны шедиз. Секыт улон шоры учкытэк, анаез Лида нылзэ дышетыны выриз. Озьы со Кадикгуртысь 7 классъем школаез йылпумъяз. Школаын дышетскыкуз ик, колхоз ыжъёсты пастухаз, нош школа бере ыж гидэ ужаны вамыштӥз. Пичи мугоро нылаш шоры учкыса, фермалэн кивалтӥсез паймем но арессэ юам: нюкын пастуханы, куйыысь вуэз поттыса карнанэн нуллыны, ӝужыт сенике турын ӝутканы быгатоз меда? Озьы-а, тазьы-а, егит муртэ фермае ужаны басьтӥзы. Лидапай нокыӵе ужлэсь ӧз кышка, питран кадь чырткем, котькытчы вуттӥськись, ужаны шаплы вал. Сюлмо тыршемзэ кивалтӥсьёс но адӟытэк ӧз улэ, данъян грамотаосын пусйылӥзы, туспуктэмез колхозысь но ёросысь Данъян пул вылын возиськылӥз. Та кышномурт улон вылэ ноку ӧз ӝожтӥськылы, Инмарлэсь, пе, вожзэ уг потты. Ужезлэсь ваньмон дыръя яратэ вылэм кырӟаны-эктыны, маскаръяськыны. Одӥг пол Ӟунняпочинкае сюанэ ветлэм, отысен егит но шаплы нылашлы гуртоос синмаськиллям, Денис пимылы, пе, кышно басьтомы. Зэм но, кӧня ке арня ортчыса, Ӟунняпочинкаысь калык Пероггуртэ ныл кураны лыктэм. — Бызь, нылы, ӟуння выжые бызисьёс шудо луо, шуиз анае, мон пумит ӧй кариськы, — шуэ Лидия Васильевна. — Бызьыкум 20 арес вал ни. Киужлы усто вал бере, бызён сандыке тырмытэмын вал пужыятэм оброс чалмаосын, ӵушконъёсын, аслам вурем дэремъёсыным — соос 20 вал. Озьы 1959-тӥ арын 27-тӥ феврале сюан каримы, пар валъёсын гырлыосын ворттылыса. Ӟунняпочинкае улыны выжыса, Лидапай колхозэ вамыштӥз. Нырысь рядовой вал, собере конюх — валъёсты сюдӥз. Егит кузпалъёслы нуныяськыса улыны кема ӧз кылды, ар но ӝыны ортчыса, Дениссэ армие басьтӥзы. — Пимылы 7 толэзь вал ни, быдэс гуртэн шулдыр келямы, — шуэ кышномурт. — 11 толэзь служить каремез бере Денис 10 нуналлы адскыны бертӥз. Арлэсь кемагес служить кариз но нош ик адскыны бертаз. Озьы бертылон висказ нылпи ваёно луи. Мар карыны паймыса, бӧрдӥсько, армиысь гожтэт витьытозям, кӧтысьтым пиналы ӵыжаськыны кутскиз. Кыкетӥ пиме керпотыса дорын вордӥ. Анайзы юрттӥськиз. Денис Семёнович Москва улосысь Загорск городын службазэ ортчытӥз. 3 ар но 3 толэзь ӵоже вордскем палъёсаз 3 пол адскыны бертаз, дораз сержант луыса вуиз. Етӥз, чебер, тузӥ, ӝужыт, сьӧд-сьӧд воргоронлы Лидия Васильевна эшшо но золгес синмаськиз кадь. 1975-тӥ арын та семья асьсэлы выль корка пуктӥз — Байтэрек гуртэ. Ӟунняпочинказэс, неперспективной шуыса, быдтӥзы. Кузпалъёс кыкназы но «Искра» колхозын ужазы шофёр но ыж вордӥсь луыса. Отӥяз кузпалъёслэн бӧрсьысь бӧрсе эшшо нылпиоссы вордскизы на. Пенсие потон азяз Лидапай вӧсь луыны шедиз, паллян кизэ чигтӥз, бӧрсьысь бӧрсе 5 пол вандылӥзы. Улэп кылемезлы эмъясьёс но паймиллям, кызьы, пе, тон чидад. Нош со операция лэсьтон ӝӧк вылын но маскаръяськыны, кырӟаны вырем. Бурмиз гинэ, гуртоос сое инвалидъёслэн огазеяськонэнызы кивалтӥсе бырйизы. Улон шоры котьку капчигес учкыны тырше, эшъёссэ бурдъяны вала. Пичи мугоро кышномурт, шунды кадь ик, котьку пальпотэ. Байтэрек клубын ужасьёслэн нырысетӥ юрттӥсьсы, вашкала кырӟанъёсты тодаз вае, гуртысь фольклорез утьыны юрттэ. Ёросын но шаерын ортчись ужрадъёсы мыло-кыдо пыриське. Киужлы но усто. Пчельников кузпалъёслэн табере 14 внукъёссы, 7 правнукъёссы будо. Нылпиосынызы данъясько. Али, пе, пӧртэм муг утчаса, пиоссэс армилэсь мозмытыны тыршо, нош Лидия Васильевна вордскем беразы ик пиоссэ индылэм: таза будэ, армилы мед яралоды. Пиосыз Пчельниковъёслэн вань нылпиоссы Байтэрек школаез йылпумъязы. Ваньзы шаплыесь, визьмоесь, кужмоесь будӥзы. Ваньзы пичиысен ужлы дышизы. Раиса Денисовна нылзы, Глазовысь пединститутэз йылпумъяса, 30 арлэсь трос нылпиосты визьнода ни. Пиоссы ваньзы армие ветлэмын, дано адямиос луэмын. Вячеслав Пчельников Вячеслав служить кариз Ленинград улосысь спецчастьын, 32 ар ӵоже КамАЗ заводын плавильщик луыса ужаз. Али пенсиын, ужысь ветеран, ӟеч ужамез данъян грамотаосын пусъемын. Виктор Пчельников Виктор служить кариз Забайкальеын, пограничник вал. Сержантъёслэсь школазэс йылпумъяз, взводлэн командирез вал, старшина званиен бертӥз. Армия бере Елабугаысь милицейской школаез йылпумъяса, Алнаш милициын следователь луыса ужаз. Вордскем гуртаз улэ, пенсие потыса, колхозын ужаз на, бригадирын но лэсьтӥськон удысын тыршиз. Валера Пчельников Валера служить кариз Амур улосын, пограничник вал. Армиысь бертыса, Волгоградысь физкультурая институтэз йылпумъяз, югдурез утён удысын ужаз, майорозь будӥз. Табере ужысь ветеран лыдъяське, ӟеч тыршемез медальёсын но грамотаосын пусъемын. Родион Пчельников Родион служить кариз Польшаын самоходно-артиллерийской полкын, взводлэн командирезлэн воштӥсез вал. Йылпумъяз Ярысь педучилищеез, школаын ужаз, физкультурая урокъёсты нуиз. Та вакытэ водитель луыса ужа. Сергей Пчельников Сергей службазэ нуиз Свердловскысь спецчастьын, снайпер вал. Дышетскиз Можгаысь ДОСААФ-ын водителе. Али ужа старший прапорщик луыса шаерысьтымы одӥгаз колониын. Уно медальёсын но грамотаосын пусъемын. Ираида Самсонова. Алнаш ёросысь Байтэрек гурт | Иворъёс |
Виталий Пронин Маин синмаськыто герефорд выжыысь скалъёс? Шаркан ёросысь Урдогуртысь пияш сӧсыремемез бере киуж борды басьтӥськиз. Маин со паймытъя гуртооссэ? Убоосысь бакча сиён кемалась утялтэмын ке но ини, али ке но бакча возисьёслэн ужзы тырмыт. Мар та вакытэ карыны тупа? Лыдпусъёс возьмато: ог 30 процент нылкышноос улытозязы эндометриозэн висё. Маин со кышкыт? Луэ-а нуны вайыны та висён дыръя? Гур азьын - карелъёслэн сиён-юонзы. | Иворъёс |
Виталий Пронин 14-тӥ июньысен 15-тӥ июлёзь Россиын ортчоз футболэн шудонъя дуннелэн чемпионатэз. Шудонъёс радъяськозы 12 городъёсын. Соосты ортчытыны 15 сюрс пала волонтёръёс юрттӥськозы.Та вакытэ Россие вуыны кутскизы ни кунгож сьӧрысь командаос, нырысь ик лыктӥзы Иранысь футболистъёс. Дуннелэн чемпионатаз ваньмыз-ӧвӧлэз 32 команда пыриськоз. Ужрадэз сӥё-дано усьтон луоз 14-тӥ июне 16 часын Москваысь «Лужники» стадионын. Шудонлы кутскон сётозы 18 часын, пумиськозы Россилэн но Саудовской Аравилэн сборной командаоссы.Чемпионатэз ортчытӥсь городъёсы (Москва, Санкт-Петербург, Казань, Екатеринбург, Самара, Саранск, Сочи, Ростов-на-Дону, Калининград, Нижний Новгород, Волгоград) автобусэн пырыны лэземын уз луы, нимысьтыз разрешение басьтытэк. Л. Чернова мыноз футболъя дуннелэн чемпионатаз волонтёр сямен.Ужрадэз ортчытыны 70 сюрслэсь ятыр адямиос волонтёре куриськизы вал, пӧлысьтызы 15 сюрсэзлы гинэ удалтӥз. Соос пӧлысь одӥгез - шаерысьтымы Судъя приставъёслэн управлениысьтызы пресс-службаын ужась Лилия Чернова. 10-тӥ июньысен 7-тӥ июлёзь со ужалоз Казаньын.- 2 ар талэсь азьло вал со, эшъёсыным ӵош пукыкумы, футбол сярысь кылпум поттылӥмы, эшелэн пиез, пе, волонтёр луоз, - вера Лилия Робертовна. - Мыным туж тунсыко потӥз, дорам бертыса, со сайтсэс шедьтӥ но пусйиськи. Отӥяз 5 пӧртэм тестъёс ыстӥзы. Быгатонлыкъёсме котыр ласянь эскеризы.Футболъя калыккуспо федерацилэн сайтаз пусйиськемъёс пӧлысь быръемъёс пыриськизы 2017-тӥ арын Россиын ортчем Конфедерацилэн кубокез понна нюръяськонэ. Лилия Чернова отчы ӧз шедьы, но солэн фамилиез резерве пыртэмын вал. Туэ нош ик та федерациысь ивор вуиз, чемпионатын волонтёр луоды-а шуыса.- Соглаш кариськеме бе-ре кӧня ке нунал ортчиз но, видеосвязь пыр монэн герӟаськизы но англи кылын вераськемме эскеризы, - шуэ Л. Чернова. - Отӥяз мыным футбол сярысь видеоролик ыстӥзы, футболлэн историез, футболистъёс сярысь юалляськизы. Шумпотӥ, вань эскеронъёсты умоен ортчи, 10-тӥ июне сюрес вылэ пото.Лилия Черновалы ӵек-тӥллям 12 город пӧлысь 1-зэ бырйыны, 20 ужан удыс пӧлысь - 2-сэ. Озьы со волонтёр луыса ужалоз Казань городын, аслыз журналистикаен герӟаськем удыс быръем. Дуннеысь журналистъёслэн ужаменызы, пе, матысьгес тодматско. Валентина Емельянова | Спорт |
Виталий Пронин Туэ апрель толэзе Россиын кылдӥз Национальной гвардия. Солэн ёзэз усьтӥськиз Удмуртиын но. Та вакытэ йылпумъяськиз выль управлениез кылдытонлэн нырысетӥ люкетэз.Нацгвардилэн элькунысьтымы ёзэныз кивалтӥсь Ильяс Ханнанов ивортэмъя, гвардиез кылдытон йылпумъяськоз 2018-тӥ арын. Отчыозь дасямын луозы кулэ луись документъёс, ужасьёс. Гвардия бурд улаз басьтӥз ини ОМОН-эз, СОБР-ез, ож тӥрлыклы лицензия сётонъя центрез, вневедомственной охранаез. Гвардия кунысьтымы калыкез утёз террористъёслэсь, экстремизм мылкыдъёсын улӥсьёслэсь но кышкыт йыртэмасьёслэсь.- 2018-тӥ арозь Нацгвардиын котькудӥз ужась военнойёс радэ пыртэмын луоз, соослэн кадь ик льготаос басьтоз, - ивортӥз Ильяс Наильевич. - Кылсярысь, курортын йӧнатӥськон, улонэз страховать карон, улон инты басьтон ласянь. Дорамы ужаны кутӥськомы 18-ысен 35 аресозь воргоронъёсты но нылкышноосты, тазалыксы ӟеч, дышетскемзы вань, кунмылы пумит мылкыдъёсын уг уло ке.Нацгвардия рос-прос кылдэмын ӧвӧл ай ке но, ужзы огсыр мынэ ини. Кылсярысь, вневедомственной охранаысь 38 группа котькуд нунал эскерылэ городъёсысь ульчаосты но азбаръёсты. Законэз тӥям пумысен соос 33 сюрслэсь ятыр административной протокол гожтӥзы ини. Доразы ож тӥрлык возисьёсты но сак чаклало. Пыӵалзэс ӟеч утьыны быгатӥсьтэмъёс трос люкаськиллям - 704 адями. Соослэсь 1 сюрслэсь ятыр ыбылӥськон тӥрлык таламын.Ольга Корепанова | Иворъёс |
Виталий Пронин Гужем пиналъёсты ялан син азьын возёноНуналлы быдэ кык но солэсь тросгес йыруж лэсьто быдэ вуымтэ пиналъёс. Лыдпусъёс малпаськонэ уськыто, шуэ МВД-ысь быдэ вуымтэосын ужанъя ёзэн кивалтӥсь Светлана Селёва.Пиналъёс вуноГужем тросэз пиналъёс асьсэлы асьсэос кузё луо, доразы огназы пуко. Ижысь Ленин ёросын улӥсь кышномурт пиналъёссэ ӝамдэлы огназэс кельтэм. 3 аресъем пиез, 6-тӥ этажысь укно дуре султыса, анайзэ учкыны малпам... Ярано, пияш улэп кылиз.Пиналъёс тымет котыръёсын шудо, огназы вуэ пыро. Сарапул, Вавож, Кияса но Кез ёросъёсысь шуръёсын 5 пинал выйиз.Тросэз тэшкылиос шудон кожало тыл поттонэз. Анай-атайёс пиналъёссы азьын тамак пурккето, юэм йырынызы умме усё. Ижын улӥсь 3 аресъем нылаш, балконаз потыса, спичкаен шудэм. Озьы выронъяз дэремез кенжем, мугорыз но сутскыны шедем.- Монэ паймыто юэмъёс, - шуэ Светлана Селёва. - Кӧшкемыт учыр вал Вавож ёросын. Песянай-песятай доры гужемлы куное вайиллям Екатеринбургысь пиналъёсты. Кудӟем песятай, малы ке йыркуръяськыса, коркаяз тыл понэм. Ӝуась юртысь ачиз потэм, нош огез нунокез тылын ӝоказ. Яке Дэри ёросын луэм учыр. Кудӟем воргорон валесаз тамакен умме усем, бадњымъёс коркась потыса вуттӥллям, нош 3 аресъем пиналзы тодазы лыктымтэ.Бадӟымгес нылпиослэн улонзылы кузё луэмзы потэ: ас понназы калгысалзы, эшъёсынызы шулдыръяськысалзы. Таӵе дыръя анай-атайёс нылпиосынызы огкыл уг шедьто. МВД-лэсь статистиказэ эскероно ке, нуналлы быдэ пиналъёс дорысьтызы пегӟо.Люкиськем кузпалъёс пиналъёссэс доразы вожен-вожен возьыло. Быдэ вуымтэ нылаш нуназезэ Ижысь анаез дорын улылэм, нош уйлы Старки посёлоке атаез доры бертылэм. Одӥг ӝыт нылаш автобуслэсь кылем, кытчы мыныны паймыса, анаезлэн корка котыраз берытскем, но пырыны дӥсьтымтэ. Озьы со быдэс уйзэ куак улын ортчытэм. Ярано коть, урод адямиос нылашез синйылтӥллямтэ.Палдурес яратонЮнме шуиллямтэ, дыр: яратон синтэм луэ. Нылпиослэн нырысетӥ синмаськонзылы тросэз анай-атайёс бадӟым саклык уг висъяло, нош кулэ вылэм. Быдэ вуымтэос секыт югдурысь потон амалъёс шедьтыны дышемын ӧвӧл на.Кызьы вераз Светлана Селёва, кылем гужем одӥг пинал ассэ ачиз быдтыны выриз, но улэп кылиз. Туэ куинь пиналэз ыштӥмы ни. Шудтэм учыръёс пусъемын Можга, Кез но Балезино ёросъёсын.Берло дыре пиналъёс юн дышо компьютер борды. Одӥг учырын пияшез уриськыны косӥллям, бакчае ӧд поты ке, шудондэ талаломы, шуиллям. Анаезлэн чурыт кылызлы луыса пияш улонысь кошкиз.Мукетыз учыр Балезино ёросын вылэм. Егит пияш синмаськем аслэсьтыз бадӟымгес нылашлы, телефон пыр трос пол верам яратонэз сярысь. Ассэ быдтон пумысь но кылпум поттылэм, но пияшез кылӥсь луымтэ.Йыркуро дыдыосИжысь Первомай ёросысь егит нылъёслэн эшсэс «визьмамзы» быдэс шаерез зуркатӥз.Кӧня ар ужасько ни югдурез утён удысын, таӵе учырен пумиськылэме ӧй вал на, шуэ Светлана Селёва. Первомай ёросысь 1998-тӥ-1999-тӥ аръёсы вордскем апокъёс ныл эшсэс визьмано кариськиллям. Шудыны чортыса, дорысьтыз поттӥллям, пи эшъёссэс ӧтиллям на. Ваньзы 8 кузя люкаськиллям. Ышыг интые вайыса, нылашез кылиськыны косӥллям, пиосты сое сантэманы куриллям - ярано, соосыз соглаш кариськиллямтэ. Соку нылъёс мукет ултӥян амал шедьтӥллям, кырсь ужзэс телефоназы гожтӥллям. Нылпиослэсь ышыг интые ватскемзэс синйылтэм арлыдо кышномурт, полицие ивортэм.Туала нылъёс туж етӥзэсь, лекесь будо. Пиос ог-огзылы урод кылъёс верало, мыжыкъёсын урдско но буйгало. Нош нылъёс эшъёссэс котыр ласянь ултӥяны выро. Югдурез утён удысын ужасьёс ныл будэтӥсь анай-атайёслы вазисько: нылпиостылы матынгес луэ, соосын огкыл шедьтон амалъёс утчалэ. Вань сюлэм висёнъёссэ со нырысь ик тӥледлы мед вералоз.Тросэз нылъёс социальной сетьёс пыр эшъёс шедьто, герӟасько асьсэлэсь трослы бадӟым пиосын. Гожъяськонзы пумиськонэн йылпумъяське. Озьы одӥгаз учырын пиосмурт нылъёсты ужан дораз пыртэм но эриктэмам. Нокинлы медаз ивортэ шуыса, быдэн 1 сюрс манет сётэм. Нош мукет учырын пиосмурт быдэ вуымтэ нылашез гостиницае пыртам. Дорысьтыз кошкись дыды, эшез дорын кӧлӥсько шуыса, анайзэ пӧям. Жаляса верано, куд-ог анай-атайёс уг тунсыкъясько, кыӵе семьяе мынэ нылзы.Валентина ЕмельяноваТусыпуктэмез: udmfoto.ru Теги: гужемшутэтскон Нылпиос | Югдурез утён |
Виталий Пронин Алнаш Кузь сюрес Варзи-Ятчи черкогуртэ, 76 ар ортчыса, выльысь берытскиз, шуыны луэ, красноармеец Егор Григорьевич Кононов. Смоленск улосысь Ярцево ёросысь ожъёслэн бервылысьтызы шедьтӥзы солэсь лысьӧмзэ.Егор Кононовез Западной фронтэ басьтӥзы 33 аресказ. Гуртэ кылизы кузпалыз но 4 пиналыз. Ӝоген семьяезлы ивор вуиз, красноармеец чиптэм-чаптэм ышиз шуыса. Егор Кононовлэсь лысьӧмзэ кылем ар пумын «Высота» поисковой отряд шедьтӥз. Туэ 9-тӥ Май праздникъёс дыръя красноармеецлэсь лысьӧмъёссэ Варзи-Ятчие вуттӥзы, вӧсязы. Сое ватыны быдэс гурт люкаськиз.Кизнер Шальыен шудӥзы Кылем арнянуналэ Кизнерысь 2 номеро школае люкаськылӥзы Приволжск федерал округысь шальыен шудӥсьёс.Шудыны быгатэмзэс эскерыны вуылӥзы Нижний Новгородысь, Саратовысь, Татарстанысь но Удмуртиысь командаос. Куноосты пумитаз но шуныт кылъёс вераз ёрослэн йырыз Александр Плотников, нош шудонэз радъяз СССР-ысь спортъя мастер, Совето Союзлэн чемпионэз (1983) Сергей Талов. Вормисе потӥзы Саратовысь, Нижний Новгородысь но Удмуртиысь командаос.Пичи Пурга Алӥзы ӝог ворттылэмлэсь Брангуртысь нылпиос ГИБДД-ен но чугун сюрес вылын ужасьёсын валче сюрес вылын ворттылон куронъёсты чакланъя ужрад ортчытӥзы. Соос борды итӥськизы гуртысь песянайёс но.Ужрадэ люкаськемъёс Кечол черкогуртысь чугун сюрес дуре потӥзы. Отӥ ортчись машинаосты дугдытъяса, соос водительёслы сётъязы чугун сюрес вамен выжон куронъёсын ивортонъёсыз, алӥзы ӝог ворттылэмлэсь. Угось та интыын трос шуккиськон учыръёс луыло. Берло инспекторъёс ёрос школаосы вуылӥзы на, соос пиналъёслы тодазы вайытӥзы сюресъёс вылын мынон-ветлон правилоосты, мультфильмъёс возьматӥзы.Вавож Ӝегатэмын егит лушкаськисьёс Дорысьтызы пегӟем 11 но 13 аресъем 2 пияшъёс анай-атайзылы берыктэмын вал.10-тӥ мае ӝыт пиналъёслэн мумы-бубыоссы югдурез утисьёс доры вазиськизы, нылпиоссы доразы бертымтэ шуыса. Егитъёсты утчаны потӥзы полицейскойёс, МЧС-ын ужасьёс но гурт калык. Пегасьёсты шедьтӥзы, 2 нунал ортчыса, 12-тӥ мае, Сюмси ёросысь Муки-Какси гурт вӧзысь тэльысь. Тодмо луиз пияшъёслэн пегӟон мугзы: соос ёросысь одӥг лавкаысь лушкаськиллям, берло Сюмси ёросын йыртэмаллям на - велосипед капыртӥллям. Табере та учырез югдурез утисьёс нимысьтыз эскеро.Кияса Буре вайизы ӵошатсконын Кияса ёросын, Максим Пилоянэз буре вайыса, капчи атлетикая ӵошатскон ортчиз.Отчы пыриськизы Кияса, Каракулино, Сарапул, Дэри, Пичи Пурга, Дэбес, Камбарка ёросъёсысь, озьы ик Ижысь но Сарапулысь бызьылӥсьёс.Ӵошатсконэз мытӥзы Кияса нылпи садъёсысь пиналъёс. Соос 500 метр бызизы. Соос бере ини быдэс элькунысь спортсменъёс Киясаысен Уддядиозь 10 иськемез ортчизы.Максим Николаевич Пилоян 23 ар ӵоже Уддядиысь «Ленинец» колхозэн кивалтӥз. Со дыръя гуртын школа, клуб, котельной пуктэмын вал, со ик сюлмаськиз Киясаысен Уддядиозь сюрес вӧлдон пумысен. Ӵапак со сюрес кузя ортчиз пробег.Ува 150 йыртэман Кылем арня ӵоже ёросын сюресъёс вылын мынон-ветлон куронъёсты тӥян 150 учыр пусъемын.Уваысь югдурез утисьёс руль бергатыны правозэс талазы 8 водительёслэсь, ваньзы соос кудӟем йырын сюрес вылэ потӥллям. 5 мурт кырмемын вал руль сьӧрын правотэк ворттылэмез понна. 2 адямиез 15 суткалы пытсэт сьӧры келязы.Озьы ик 14 пешеходъёс административной кыл кутон улэ кыскемын. Тросэз пеймыт куазен ураметӥ юмшазы дӥськутазы пиштӥсь арберитэк. Ёросын 4 шуккиськон учыр пусъемын, сӧсырмыны сюремъёс ӧй вал.Дэбес Атайлы сӥзем альбом Ёрос библиотекаын «Воинская слава Дебёсского района» книгаен тодматскон ортчиз.Авторез - Дэбес ёросысь шаерчи, журналист Александр Леконцев. Книгае пыртэмын Быдӟым оже пыриськем 197 улосчиоссы. Библиотекалэн кивалтӥсез Екатерина Пантелеева верамъя, куное ӧтемын вал книгае пыртэм фронтовикъёслэн ӵыжы-выжыоссы. Соос веразы, кызьы семьяосазы утё фронтэ ветлэм песятайёссы сярысь тодэ ваёнъёсты. Кылсярысь, Аверкиева Ирина Витальевна котькуд аре 9-тӥ Май праздниклы, атаезлы сӥзьыса, нылпиосызлы но нунокъёсызлы ас киыныз кузьым лэсьтэ - открытка яке альбом. Книгаен тодматскозы ёросысь мукет библиотекаосын но.Можга Удмурт книга Ёросысь 1-тӥ-4-тӥ классъёсын дышетскисьёс пыриськизы «Мынам пичи удмурт книгае» ӵошатсконэ-адӟытонэ.Пиналъёс удмурт кылэн но литератураен мед тунсыкъяськозы шуыса, ӵектэмын вал бичет кылдытыны. Выжыкыл, верос я кылбур малпам сяна, сое чебер суредъёсын узырмытоно, ваньзэ тае чебер книгалы пӧрмытоно вал. Ужрадэ 18 школаысь 37 уж вуиз. Пӧлысьтызы 10 школаын удмурт кыл предмет чотын уг нуиськы. Озьы 1-тӥ-2-тӥ классъёс пӧлын 1-тӥ инты утӥзы Бадӟым Кибья школаысь 2-тӥ классын дышетскисьёс. 3-тӥ-4-тӥ классъёс пӧлын вормиз Пазял школаысь Мария Петрова. Ужъёссэс адӟыны луэ Можга ёросысь дышетонъя управлениысь.Шаркан Куно вуиз вертолётэн Кылем пятница ӝытазе Шарканысь стадионэ вертолёт пуксиз.Отысь потӥз Россиысь Куасэн бызьылонъя федерацилэн президентэз Елена Вяльбе киосаз 50 роза сяськаен. Лобыкуз ик синмаськем Шаркан черкогуртлы. Сыӵе чебер инты, пе, Россиысь спортлы дано чемпионъёсты Владимир Никитинэз, Максим Вылегжанинэз будэтыны юрттӥз. Нош Шарканэ вуылон мугез герӟаськемын вал Россиысь куасэн бызьылӥсь воргоронъёслэн командазылэн тренереныз Олег Перевозчиковен. Вордскем нуналэз декабрь толэзе вал ни ке но, дано тренер сое али ортчытоно кариськиз. Шаркан черкогуртэ та нуналэ Россиысь но кунгож сьӧрысь мукет куноос но вуылӥзы.Кез Кызъёс будозы Ёросысь нюлэс хозяйствоын ужасьёс 17 сюрс 600 кыз мерттӥзы.Дэбесэ нуись сюрес кузя корам нюлэс интыын табере буш уз луы ни, отын 4 гектар вылын кызъёс ӝужалозы. Выль тэль будэтон сярысь сӥзьыл ик сюлмаськыны кутскизы - музъемез гыризы. Дасям удъёс умой улӟо ке но, сӥзьыл но вуоно тулыс соосты эшшо огпол эскерозы на. Куасьмемъёсыз интые выльёссэ мерттозы. Матысь дыре нюлэскасьёс эшшо 5 гектар тэль мерттозы на. Оглом верано ке, ар куспын 100-150 гектар пала выль нюлэс ӝужа.Сьӧлта Эмчиос шудӥзы КВН-эн Ёрос сцена вылын Эмсузэрлэсь нуналзэ пусъён улсын вожвылъяськизы фельдшеръёслэн, эмсузэръёслэн, акушеркаослэн 6 командаоссы.Ужрад ортчиз КВН амалъя, но шудонэн, серектонэн йырин отын ӧй вал - эмчиос номеръёссэс сӥзизы туэ Удмуртиын ялэм лек пыктосэн нюръяськон арлы. Кылсярысь, соос сценкаос пыр возьматӥзы, кызьы шараяны луэ висёнлэсь кырмиськемзэ, тазалыкез утён сярысь кылбуръёс веразы, ракен герӟаськем юанъёслы валэктонъёс утчазы. Вормисе потӥз фельдшеръёслэн командазы. Яр Вожвылъяськизы скал кыскисьёс Та арня вискын «Агрояр» хозяйствоын вожвылъяськизы ёросысь 14 дояркаос.Ӵошатсконын эскеризы соослэсь пудо висёнъёсты, йӧл кыскон амалъёсты тодэмзэс. Озьы ик кышномуртъёс возьматӥзы скал кыскон аппаратэз сэрттыны быгатэмзэс, веразы, кызьы йӧллэсь ӟечлыксэ эскероно.Ваньзэ тае лыдэ басьтыса, шараямын 3 тужгес устоосыз. Вормисе потӥзы «Озёрки» эштосысь Лилия Трефилова, «Агроярысь» Евгения Поздеева но «Прогрессысь» Надежда Трефилова. Теги: ёросъёс | Иворъёс |
Виталий Пронин «Удмурт Кенешлэн» национальной политикае пыриськемез сярысь кенешон.Малы кулэ мэрлыко огазеяськонъёс Таяз арняе Кун Кенешысь Национальной политикая, кышкытлыклэсь утиськонъя но Кун Кенешлэсь ужзэ радъянъя ялан ужась комиссилэн кичӧлтэмезъя ортчиз «Удмурт Кенеш» огазеяськонлэн национальной политикаез улонэ пыӵатонын интыез» котырес ӝӧк. Со сӥземын вал удмурт огазеяськонлы 25 ар тырмонлы.Ӝӧк сьӧры люкаськизы шаерысьтымы пӧртэм национально-культурной огазеяськонъёслэн кивалтӥсьёссы, депутатъёс, тодосчиос, иворчиос. Ялан ужась комиссилэн кивалтӥсез Энвиль Касимов пусйиз: Удмуртия - калык кусыпъёс ласянь синмаськымон шаер. Но ас кожаз номыр уг луы, сыӵе югдур возиське кивалтӥсьёслэн валаса ужамзылы, национальной политикалы саклык висъямзылы но... удмуртъёслэн ӟеч сямзылы луыса. Татын улӥсь адямиос - ваньзы ӧжытак удмуртъёс, лыдъясько мон, шуиз Энвиль Владимирович, угось трос аръёс ӵоже артэ улыса, асьмеос ог-огмылэсь сяммес пыӵатӥськом.«Удмурт Кенеш» огазеяськонлэн вице-президентэз Владимир Байметов вакчияк тодматӥз удмурт движенилэн историеныз. Удмуртъёслэн, ма, трос мукет выжы калыкъёслэн но, асваланзы сайканы ӧдъяз революция бере. Ортчылӥзы съездъёс, саклык висъяськыны кутскиз калыкез дышетонлы, национальной интеллигенция будэтонлы. Ӵап со вакытэ ик воректӥзы удмурт кизилиос Трокай Борисов, Кузебай Герд но мукетъёс. Но 1930-тӥ аръёс нош ик шуккизы асьмеды - трос визьмо адямиосмы быдтэмын вал. Бадӟым кивалтӥсьёс выльысь валатскизы 1960-тӥ аръёсы гинэ - национальной политика луиз кун политикалэн оглюкетэз, адямиос дугдӥзы кышкамысь, со вакытэ трос лэсьтэмын вал культура, искусство, литература удысъёсын, будэтэмын трос удмурт кивалтӥсьёс. 1990-тӥ аръёс бере со уж вунӥз, национальной политикаен вырыны кутскиз ачиз калык - озьы быдэс Россиын улӟизы выжы калыкъёслэн движениоссы. Ӵап со вакытэ кылдӥз асьме «Удмурт Кенеш» но. Туннэ югдур ӟечгес, выжы калыкъёслэсь кылзэс, культуразэс утён сярысь валан вань кивалтӥсьёс ласянь, но, котьма ке но, туж тросэз возиське общественной огазеяськонъёс вылын, та ласянь «Удмурт Кенеш» шаерысьтымы одӥгез валтӥсез луэ. Сое ик пусйизы мукет калык огазеяськонъёслэн кивалтӥсьёссы но.Удмуртиын 180 национально-культурной огазеяськонъёс лыдъясько, куспазы соос ваньзы тупаса уло.- Ми гажаськом Удмуртиез, удмуртъёсты, малы ке шуоно та милям шаермы луиз, - шуэ армян огазеяськонлэн тӧроез М. Аракелян. - «Удмурт Кенеш» ми понна адӟем карымон луэ - ми котьку дурбасьтӥськом солэн кичӧлтонъёсызлы, шумпотӥськом, удмуртъёслэн сюлэмшугзы сэрттӥське-пертчиське, малпанзы быдэсме ке.Кылсярысь, туэ Кун Кенешын нош ик эскерозы кун кылъёс сярысь законэ воштонъёс пыртон пумысен «Удмурт Кенешлэсь» ӵектонзэ - отын вераськон уг мыны удмурт кыл сярысь гинэ, выль кат утьыны кулэ шаерысьтымы вань калыкъёслэсь анай кылзэс. Ӝӧк сьӧры люкаськизы шаерысьтымы пӧртэм национально-культурной огазеяськонъёслэн кивалтӥсьёссы, депутатъёс, тодосчиос, иворчиос.- Сое одно ик кутыны кулэ, - шуиз Э. Касимов. - Вераськон уг мыны шаерысьтымы вань калыкез удмурт кыллы дышетон сярысь, но кинлэн потэ анай кылзэ дышетэмез, одно луонлыкъёс сётоно - со государстволэн сюлмаськонэз.Кылсярысь, Удмуртиын матысь аръёслы Дышетонэз азинтонъя программаын одӥг чурен но пусъемын ӧвӧл этнокомпонентъя дышетон. Ог-огед сярысь тодытэк, мукетъёссэ уд вала, эшъяськыны быгатон озьы гинэ уг сётӥськы, шуизы котырес ӝӧке пыриськисьёс.«Удмурт Кенеш» огазеяськонлэн кивалтӥсез Татьяна Ишматова тодэ вайытӥз туэ феврале ортчем ӧтчам сярысь. Отын туж ӟеч резолюция кутэмын, но сое быдэстон - одӥг огазеяськонлы вормонтэм.- Соин ик мон ваньдэс курисько дэмен кариськыса ужаны. Ми пӧртэмесь, но сюлмаськонъёсмы огкадесь. Туж оскиськом, кивалтӥсьёс милемыз азьланяз но адӟозы-кылозы, калыкмылэсь сюлмаськонъёссэ лыдэ басьтозы, - шуиз со.Татьяна Витальевна вань огазеяськонъёслэсь кивалтӥсьёссэс ӧтиз «Удмурт Кенешлэсь» юбилейзэ но валче пусйыны.Куд-огез уг вала, мар со национальной политика, малпало, со кылэз дышетон, сямъёсты-йылолъёсты утён, но со озьы гинэ ӧвӧл. Национальной политика - котькуд удысын. Котькӧня асьмеос йӧл мед кыском, курегпуз мед поттом, но куспамы тупаса улыны ке ӧм быгатэ, номыр со кулэ но уз луы ни. Соин ик валтӥсез - ог-огдэ гажан но азинскыны луонлыкъёс кылдытон, йылпумъяса вераз депутат Э. Касимов.Зинаида Кириллова Туспуктэм: www.udmgossovet.ru Теги: йскалыкполитикаяминистерство Удмурткенеш | Улон-вылон |
Виталий Пронин Дэри ёросысь гурт спортсменъёс понна 19-тӥ ӵошатсконъёс ортчизы. Таиз ужрад сӥземын вал Быдӟым Вормонлы 70 ар тырмонлы. 2 нунал ӵоже ёросысь вань муниципал кылдытэтъёслэн командаоссы, ёросысь кивалтӥсьёс но нимаз адямиос спортысь 7 амалъя нюръяськизы. Арлы быдэ ортчись ужрад пӧртэм гуртъёсын радъяське. Таяз учыре куноосты пумитазы Юськи черкогуртын улӥсьёс. Ужрадэ люкаськизы ёросысь 350 пала спортсменъёс. Бадӟым ӵошатсконын сямен ик, флаг ӝутӥзы ёросысь тужгес кужмо спортсменъёс Марина Будина но Любовь Малышева, ёросысь кивалтӥсьёс вольыт сюрес сӥзизы. Люкаськемъёслэсь мылкыдзэс ӝутӥзы «Тӧдьы юсь» ансамбле ветлӥсьёс. Кык нунал ӵоже Юсь черкогуртын омыр ӟырдамын вал, спортсменъёс кезьытэз ик уллязы. Ёросысь кивалтӥсьёс но депутатъёс ыбылӥськизы, дартсэн шудӥзы, куасэн ворттылӥзы. Отӥяз пӧртэм арлыдъем спортсменъёс асьсэлы кельшись амалэ пыриськизы: куасэн бызьылӥзы, гира ӝутказы, шашкиен, шахматэн но хоккеен шудӥзы, спортъя семьяос вожвылъяськизы. Ас ёзо эшъёссы пӧлын вормисе потӥзы: Марина Будина (Совхозной), Андрей Чирков (Октябрьской), Венера Сабирова (Италмас), Александр Сидоров (Пероггурт), Надежда Ветчанина (Дэри) но Василий Григорьев (Пероггурт), Алевтина Бехтерева но Борис Зиятдинов (Октябрьской). Гира ӝутканын вормизы Италмасысь воргоронъёс, суй кужымзэс эскеронын висъяськиз Шор Постол муниципал кылдытэтысь команда. Нимысьтыз шуныт кылъёс вераме потэ спортэн эшъяськись семьяос сярысь. Улонын соос эшъёс ке, спортын котькудӥз семья вормон басьтон сярысь малпаськиз. Ныл будэтӥсьёс пӧлын вормизы Ожмосысь Байковъёс, пиен семьяосын - Шор Постолысь Малыхъёс. Кык нунал вожвылъяськемзы бере огъя вормись командаос шараяськизы. Нырысетӥ группая вормисе потӥзы Дэри, Ожмос но Италмас командаос, кыкетӥ группая - Подшивал, Гольян, Якшур муниципал кылдытэтъёсысь командаос. Нимаз вормисьёс но командаос пусъемын грамотаосын, кубокъёсын но коньдон премиосын. Ёрос ӵошатсконъёс йылпумъяськизы, вормисьёс табере ёрослэсь данзэ утёзы Юкаменск черкогуртын ортчоно Гурт шудонъёсын. Пётр Давыдов, Дэри черкогурт Теги: Гуртшудонъёс Дэри | Иворъёс |
Виталий Пронин 2022-тӥ арын Россилэн Президентэныз Владимир Путинэн ӵектэм «Жильё и городская среда» нацпроект улсын Удмуртиын 91 интыез но 74 азбарез умоятыны чаклаське. Таиз ар куспын Удмуртиысь городъёсын но гуртъёсын 165 паркъёс, скверъёс, велосипедэн ворттылон сюресъёс кылдӥзы. Шӧдскымон воштӥськиз Ижкарысь Шор площадь но. Татчы егитъёс но, арлыдоос но кыстӥсько. Туэ «Дружба народов» монумент доры нуись выжъёсты тупатъялозы, сяськаос но писпуос мерттозы. Ужъёс йылпумъясько Заречной скверын но. УД Теги: нацпроект | Иворъёс |
Виталий Пронин Дано крезьгурчилэсь нимзэ нуллэ Дэбесысь искусствоосъя школа, 2011-тӥ арын Дэбес ёросысь Тыловай гуртын усьтӥськиз солэн корка-музеез. 2019-тӥ арын крезьгурчи Геннадий Михайлович Корепанов-Камский вордскем дырысен 90 ар тырме. Шаерамы та лыдпусэз паськыт пусйыны малпало. Кызьы ивортӥз культурая но туризмъя министр Владимир Соловьёв, крезьгурчилэсь, кырӟасьлэсь, дышетӥсьлэсь Геннадий Корепанов-Камскийлэсь узыр творчествозэ, дано нимзэ историе кельтыны кулэ. Кыӵе ужрадъёс ортчозы та понна? Али та пумысен министерствоын кенешонъёс ортчыло.Вераны кулэ, Правительство сётъя Г. Корепанов-Камский нимо стипендия. Дано крезьгурчилэсь нимзэ нуллэ Дэбесысь искусствоосъя школа, 2011-тӥ арын Дэбес ёросысь Тыловай гуртын усьтӥськиз солэн корка-музеез.УД | Лулчеберет |
Виталий Пронин Туэ гужем Иж город администрациын кылдытэмын чылкак выль ёз - Муниципал милицияя управление. Солэн валтӥсь ужпумез - йыртэмасьёсты шараян, алон, кулэ дыръя соосты административной кыл кутытон улэ кыскон. Иж город администрацилэн йырызлэн воштӥсез Сергей Климов верамъя, тросэз таӵе йыртэманъёс герӟаськемын благоустройствоен. Муниципал милицияя управление, кылсярысь, чакла юнме азе, нокыӵе документъёстэк гудӥськисьёсты но бервылзэс утялтӥсьтэмъёсты, куркуянъёсысь (контейнеръёсысь) жуг-жагез дыраз поттӥсьтэмъёсты, юнме азе ялонъёс-рекламаос ошылӥсьёсты, лэзьымтэ интыосын вуз карисьёсты но мукет.- Вакчи дыр куспын та управление кулэлыксэ возьматӥз ни, - пусйиз Сергей Климов. - Озьы 101 мурт вылэ административной кыл кутытон сярысь протокол гожтэмын, со пӧлысь 90-эз - предприятиос но огазеяськонъёс вылэ. Тупатэмын 473 сюрс 600 манет тыриськонъёс.Городын югдурез чакласа возёнэ-умоятонэ пыриськыны быгато огшоры адямиос но. Законэз тӥян учыръёс сярысь тодыкузы, жингыртыны быгатозы 46-15-18 номеро телефонъя 8 час 30 минутысен 17 час 30 минутозь понедельник-пятница нуналъёсы.Элина Кумачёва. Теги: Иж | Югдурез утён |
Виталий Пронин Удмурт театр 21-тӥ-24-тӥ инвожое - В. Зиминлэн пьесаезъя «Приключения Чубрика» выжыкыл. Гужем бырем бере огназ кылем Чубрик кучапи аслыз эш шедьтэ - Мордашка коӵышпиез. Кыӵе улон возьма эшъёсты? Кутсконэз 10.30 часъёсы. 0+Удмурт театр та спектакленыз сезонзэ йылпумъя. Театрлэн ӧсъёсыз учкисьёслы выльысен усьтӥськозы сӥзьыл. Ижкар 25-тӥ-26-тӥ инвожое - Егитъёслэн нуналзы. Спортэз яратӥсьёс люкаськозы 26-тӥинвожое «Чекерилэ». Пӧртэм ужрадъёс, концертъёс ортчозы Ижысь Шор площадьын, Иж тымет дурын. Со сяна, бадӟым концерт но великен ворттылонъя ӵошатсконъёс радъяськозы Дэри ёросысь Пыӵанкаысь тымет дурын. 16+ Кузебай Герд нимо музей 15-тӥ-26-тӥ инвожое - «Кӧкыез веттаса» адӟытон. Малы вож нуныез ыльнянен маяллязы? Кыӵе кырӟанъёс кырӟаллязы удмуртъёс асьсэ пиналъёссылы? Кыӵе сям-йылолъёс герӟаськемын нуны вордӥськонэн? Та адӟытонэ нырысьсэ поттэмын луозы УАССР-ысь искусствоосъя дано ужасьлэн Илья Ходыревлэн суредъёсыз. Соос лэсьтэмын Кузебай Гердлэн «Шундыӝужан палась финъёслэн кӧкызы» диссертациез борды. Музей ужа нуналлы быдэ 18.00 часозь, вордӥськонэ шутэтске. 0+ "Удмурт дунне" Теги: Ижкар кытынкумар | Улон-вылон |
Виталий Пронин Мар бордын али ужало культура удысын тыршисьёс? Та пумысен кенешиськом Шаркан ёросысь культурая но туризмъя управлениен кивалтӥсен Елена Хардинаен.- Малпамы вал, гужемзэ ужмы толалтэ мында уз луы ни шуыса. Янгышаськеммы. Ужрадъёс вылысьтыз вылаз кылдӥзы.Тани Мыддорин гуртын «Гужем Тол бабай дорын куноын» проектмы ужа. Культура юртъёсын, шаертодонъя музейын но усточиослэн киужъёсъя юртазы тыршисьёс пиналъёслы пќртэм удмурт выжыкылъёс возьматъяло. Тол бабаен Лымы ныл лумбыт соосты шулдырто. Нылпиос шумпотыса отчы ветло. Ёросысьтымы сяна, Тол бабай доры вуыло музон ёросъёсысь но нылпиос. Толалтэ угось солы сћзем ужрад чылкак мукет луэ. Ёросамы вуэм покчиос нырысь ик шаертодонъя музее пырало. Отын ёрослэн улон-вылонэныз тодматскыса, Шарканлэсь 7 иськеме интыяськем Мыддорин гуртэ, тол кузёлэн улон интыяз, вамышто. Тол бабаймес ӝоген Шаркан черкогуртэ выжтомы, отчы солы нимысьтыз усадьба лэсьтыны кутскемын ини.Ёрос культура юртысь кружокъёсы ветлћсь пиналъёс нуналлы быдэ асьсэлэсь быгатэмзэс возьмато эшъёссылы. Соослэн асьсэлэн программазы но вань.Гужемзэ культура удысын ужасьёсмы концертъёс но спектакльёс уг пуктыло. Кысык вакытэ гуртын улћсьёсты клубе уд потты: бакча, турын... Ма, собере клубын ужасьёслы но куке-соку шутэтскыны кулэ ук.Мишкин гуртын «Юный нефтяник» лагерь ужаз. Отын туэ, ёросысьтымы сяна, шутэтскизы быдэс Россиысь инкуазен тунсыкъяськись 160 пиналъёс но 44 дышетћсьёс. Культура удысын тыршисьёсмы соосын џош трос ужъёс радъязы.Ёросамы 33 культура юртъёс, 23 библиотекаос ужало. Быдэн одћг - искусствоя школа но усточиослэн киужъёсъя юртсы. Ваньмыз-ќвќлэз культура удысын 270 адями тырше. Соос пќлысь 49-эз вылћ тодон-валанэн, 92-ез училищеос но техникумъёс бере. Культура удысысь дано ужасьёсмы 9 кузя.Та вакытэ ми огыр-бугыр дасяськиськомы Шаркан черкогуртлэсь нуналзэ пусъёнлы. Со ортчоз 3-тћ августэ. Туэ солы 334 ар тырме. Котырес лыдпус ќвќл ке но, сое њеч-њеч ортчытэм потэ. Шарканлэсь историзэ нылпиос тодыса мед будозы шуыса, сценарийёс дасяськомы. Со нуналэ бадњым концерт луоз.Сентябре но октябре гуртъёсысь клубъёсты выль ужан арлы эскеронъёс ортчыло. Солы нимысьтыз проектъёс дасямын. Озьы эскерон џошатсконлы пќрме. Со клубъёсы ветлӥсь коллективъёс одно ик фольклорез возьматыны кулэ.Культура удысын ужасьёсмылы туэ џемысь гастрольёсы потано луиз. Май толэзе Пашур-Вишур гуртысь арганчиослэн калык ансамбльзы Набережной Челныын ортчем фольклорлы сћзем фестивале пыриськизы. Июнь пумын Мувыр-Вишур гуртысь «Инвожо» коллектив вуылћз комиос доры «Ыбица» фестивале. Мукет ансамбльёсмылы шуд усиз «Воршуд» фестивале, «Гербер» празднике пыриськыны.Ми одӥг кылысь ужаськомы муниципал кылдытэтъёсын, гурт калыкен, дышетӥсьёсын но пиналъёсын. Озьы ке но нимысьтыз пусъеме потэ Мувыр-Вишурысь культурая центрлэсь кивалтӥсьсэ Ольга Широбоковаез, Быгиысь культура юртэн кивалтӥсез Инна Тополеваез, солэсь азьвыл быгатыса тыршиз Жанна Ермолаева. Ужзэс синмаськымон нуо Шарканысь, Порозысь, Шудӟавӧльысь (Кельдышысь), Сосновкаысь, Мишкинысь, Карсашурысь библиотекарьёсмы. Культура удысын ужасьёслэн пичи но тэк пукыны дырзы ӧвӧл. Соин ик гужем но, толалтэ но гурт калык соос доры шумпотыса кыстӥське.Любовь Тихонова. Теги: Шаркан | Улон-вылон |
Виталий Пронин Россиысь Пенсиосъя фондлэн Удмурт Республикая ёзэзлэн сайтэз ивортэмъя, туэ 1-тӥ февральысен арлыдъя пенсиос йылозы 6,5 процентлы яке 668 манетлы: таин валче шаерысьтымы шоро-куспо пенислэн быдӟалаез лыдъяськоз 11 сюрс 15 манет мында. Ӝутскозы семьяын вордӥсез ыштэм понна тыриськись, озьы ик инвалидъёслы чаклам пенсиос но: нырысетӥез луоз 7 сюрс 335 манет пала, кыкетӥез 7 сюрс 314 манет мында. Туэ пенсиос ӝутскозы на 1-тӥ апрельысен. Нош августэ индексация ортчытэмын луоз пенсие потон арлыдзы вуыса но тыршись адямиослэн пенсиоссы ласянь.Елена Никитина Туспуктэм: susanin.udm.ru Теги: пенсия уксё | Иворъёс |
Виталий Пронин 11-тӥ классын дышетскисьёс ЕГЭ берлогес гожтозы.Туспуктэм: udmdunne.ru 5-тӥ-11-тӥ классъёсысь пиналъёс понна дышетскон ар йылпумъяськоз 30-тӥ мае, нош покчи классъёсы ветлӥсьёслэн берпуметӥ урокъёссы ортчозы 25-тӥ мае. Та сярысь Кун Кенешлэн Президиумаз ивортӥз дышетонъя но наукая министр Светлана Болотникова. Таин ӵош 30-тӥ апрельысен ни школаосын уг нуисько физкультурая, ритмикая, крезьгуръя, ОБЖ-я но куд-ог мукет предметъёсъя урокъёс. Школаез йылпумъянлы сӥзем ужрадъёсты дэмламын онлайн-амалэн ортчытыны. — Коронавирсэн кылдэм югдурез лыдэ басьтыса, 9-тӥ классын дышетскисьёсты ОГЭ-лэсь мозмытыны чакламын, — пусйиз министр. — Аттестатъёсазы пуктылозы годовой оценкаоссэс. 11-тӥ классын дышетскисьёс ЕГЭ берлогес гожтозы. Вазенгес шуэмын вал: экзаменъёс 8-тӥ июньысен кутскозы. Но та дырез но воштыны дэмламын ни. Элина Кумачёва Теги: дышетскон Нылпиос | Улон-вылон |
Виталий Пронин Вавож ёросысь Гурезь-Пудгаысь музейШаерамы азьланьтӥсько Кузебай Гердлэн водскем дырысеныз 115 ар тырмонлы сӥзем ужрадъёс. Та нуналъёсы Ижысь 100 номеро школае люкаськылӥзы Ижысь но Вавож ёросысь Гурезь-Пудга школаысь бадӟым классъёсын дышетскисьёс.Тунсыко ужрадэз ортчытон сярысь малпанзы кисьмаз Ижысь 25 номеро библиотекаын ужасьёслэн. Отысь библиотекарь Надежда Кузьминична Пономарёва верамъя, та пумиськон уно пӧртэм ужрадъёссы пӧлысь одӥгез гинэ. Покчи классъёсын дышетскисьёсты но мӧйыосты соос ас доразы ӧтчало, Кузебай Гердлэн улон-вылонэныз, творчествоеныз тодмато.- Школьникъёслы чакламзэ ужрадмес ӟучо-удмурто радъяно кариським, - шуэ Надежда Кузьминична. - Удмурт кылын валасьтэм пиналъёсты но ӧтим. Таӵе пумиськонъёслы луыса соос но тунсыкъяськыны кутско удмуртлыкен, тросэз удмурт ӵыжы-выжыоссэс тодазы ваё...Таяз радэ удмурт но ӟуч нылпиосты огазеяз Кузебай Герд. Вавож ёросысь куноос юнме ӧз вуэ Иже - ӵапак соослэн музъем вылазы тэтэ карыны кутскемын Кузьма Чайников.- Ми туж данъяськиськом, таӵе дано интыын вордским шуыса, - верало Гурезь-Пудга школаысь10-тӥ классын дышетскись Таня Миловидова но Ирина Пильщикова. - Кузебай Гердлэсь улон-вылонэз сярысь ӟеч тодӥськом: школаямы солы сӥзем ужрадъёс ӵем ортчыло, собере ӵемысь пыраськом музеямы но. Кузебай Гердэн лэсьтэм туспуктэм Гурезь-Пудга музейын возиське Кузебай Гердлэн музеез интыяськемын Гурезь-Пудга шор ёзо школа бордын ик. Соин ик школа но музей одӥг кыткетын ужало. Иже но соос буш киын ӧз вуэ - вайизы Гердлэсь кылбуръёссэ, экран вылын возьматӥзы Гердлэсь гольык пыд ветлэм интыоссэ. Ма, городысь пиналъёс но пунэме ӧз кыле! Соос дасяллям дано удмурт пимылэн «Гондыръёс» поэмаезъя сценка. Нялтас вераса, ӟуч кылэ сое берыктӥз ачиз Кузьма Павлович ик. Та сценка сокем кельшиз люкаськемъёслы - Вавож ёросысь культурая ёзэн кивалтӥсь Виктор Шутов егит артистъёсты ӧтиз куное.Вуныса ӧз кыле Кузебай Гердэн гожтэм но экспедициосын дыръя шедьтэм-вӧлмытэм кырӟанъёсыз. Соосты быдэстӥзы «Жильырась ошмес» но «Эшъёс» ансамбльёс, нырысетӥез - Гурезь-Пудгалась, кыкетӥез - 25 номеро библиотекаысь.Элина Кумачёва Теги: Вавож ВикторШутов Гурезь-Пудга Иж КузебайГерд | Иворъёс |